குருநாகல் மாநகர சபைக்கு ஒரு தமிழ் பிரதிநிதிதெரிவானமை முழு தமிழ் சமூகத்துக்கும் பெருமை

- வடிவேல் சுரேஷ்
(பதுளை தினகரன் விசேட நிருபர்)
‘குருநாகல் போன்ற பிரதேசத்தில், மாநகர சபைக்கு தமிழ் உறுப்பினரொருவர் ஆளும் கட்சி மூலம் தெரிவாகியிருப்பது, நாட்டின் முழு தமிழ் சமூகத்திற்குமே பெருமை தரக் கூடிய தொன்றாகும். இதுபோன்ற சமூக உணர்வு, எமது மக்களுக்கு பதுளை மாவட்டத்தில் இருந்திருக்குமேயாகில் பதுளை மாவட்டம் சார்பாக கடந்த முறையும் இருவர் பாராளுமன்றத்திற்கு தெரிவாகியிருக்கலாம்.’
இவ்வாறு ஜனாதிபதியின் கூட்டிணைப்புச் செயலாளரும் ஆளும் கட்சியின் பசறை தேர்தல் தொகுதி பிரதம அமைப்பாளரும், பெருந்தோட்டத் தொழிலாளர் காங்கிரஸ் பொதுச் செயலாளருமான வடிவேல் சுரேஷ் தெரிவித்தார்.
பதுளை மாநகர சபைக்கான தேர்தல் நிறைவு பெற்றதும், பதுளை மாநகரின் வர்த்தக சமூகத்தின ருடனான சந்திப்பில் கலந்துகொண்ட ஜனாதிபதியின் கூட்டிணைப்புச் செயலாளர் வடிவேல் சுரேஷ் கலந்துகொண்டு உரையாற்றும் போதே அவர் மேற்கண்டவாறு குறிப்பிட்டார். ஜனாதிபதியின் கூட்டிணைப்புச் செயலாளர் வடிவேல் சுரேஷ் தொடர்ந்தும் உரையாற்றுகையில் :-
‘குருநாகல் மாநகர சபை எல்லைக்குள் 1200 தமிழ் வாக்குகள் மட்டுமே உள்ளன. அம்மக்கள் அனைவரும் ஒன்றிணைந்து ஆளும் கட்சிப் பட்டியலில் உள்ளடக்கப்பட்ட தமிழ் உறுப்பினருக்கு சமூக உணர்வுடன் வாக்களித்து அவரை வெற்றிபெறச் செய்திருக்கின்றனர். இச் சமூக உணர்வானது பாராட்டப்படக் கூடியதும், பெருமகிழ்ச்சியடையக் கூடியதொன்றுமாகும்.
குருநாகல் மாநகர சபைக்கான தேர்தலில் ஆளும் ஐக்கிய மக்கள் சுதந்திரக் கூட்டமைப்பு பட்டியலில் இலங்கை தொழிலாளர் காங்கிரஸ் சார்பில் உள்ளடக்கப்பட்ட கிருஷ்ணபாலன் தியாகராஜாவே வெற்றி பெற்றவராவார். அவர் எந்தவொரு அமைப்பினைச் சார்ந்தவராக இருந்தாலும் தமிழர் என்பதில், தமிழ் சமூகத்திற்கே பெருமையைத் தேடித் கொடுத்துள்ளார். (ஐ - ஞ)
