இனி எந்தக் காலத்திலும் அ.தி.மு.க கூட்டணி இல்லை


தி.மு.க. வையே ஜீவனாக, வாழ்வாக, உயிராக நினைத்திருந்தவன் நான். என் மீது கொலைப் பழி சுமத்தப்பட்டு, 1993ம் ஆண்டு தி.மு.க. விலிருந்து வெளியேற்றப்பட்டேன். இதனால், 1994ம் ஆண்டு ம.தி.மு.க உதயமானது. 1996 தேர்தலில் தனித்துப் போட்டியிட்டோம். 
வெறும், 316 வாக்குகள் வித்தியாசத்தில் நான் தோல்வியடைந்தேன். 1998 லோக்சபா தேர்தலில், அ.தி.மு.க வுடன் கூட்டணி அமைத்துப் போட்டியிட்டோம்.
அடுத்த ஆண்டு நாங்கள் இருந்த தேசிய ஜனநாயகக் கூட்டணியில் தி.மு.க. வந்தது. அந்தக் கட்சியுடன் நாங்கள் கூட்டணி அமைக்கவில்லை. 
அவர்கள் தான் எங்கள் அணிக்கு வந்தனர். 2006 சட்ட சபை தேர்தலில் தி.மு.க. தலைவர் கருணாநிதி எங்கள் கட்சியை அவமதித்தார். 22 இடங்களுக்கு மேல் பெறுவதற்கு அவர்களுக்குத் தகுதியில்லை எனக் கூறினார். ஒட்டுமொத்தத் தொண்டர்களின் விருப்பத்திற்கிணங்க அந்த சட்டசபைத் தேர்தலில் அ.தி.மு.க. வுடன் கூட்டணி அமைத்தோம்.
தற்போது நிலை மாறியுள்ளது. கட்சியின் பொதுச் செயலரை யாரும் ஆட்டிப் படைக்கின்றனரா? தொகுதி கொடுப்பதிலேயே இவருக்கு பங்கில்லை என்றால், இப்படிப்பட்டவரிடம் நாட்டை கொடுத்தால் என்ன ஆகும்? இப்படிப்பட்டவர்கள் திருந்த மாட்டார்கள். 
ஜெயலலிதாவே செய்துவிட்டு மற்றவரின் மீது பழிபோடுவதாக நான் குற்றம்சாட்டுகிறேன். அ.தி.மு.க. கூட்டணியில் இருந்து நாங்கள் தூக்கியெறியப்பட்டோம்.
அனைவரும் ஒருமனதாக முடிவெடுத்து, இந்தத் தேர்தலில் மட்டும் பங்கேற்பதில்லை என்று முடிவு செய்து அறிவித்தோம். காலம் சில படிப்பினையைத் தந்ததால் ஜெயலலிதா மனதில் மாற்றம் ஏற்பட்டிருக்கும் என நினைத்தேன். அவரின் ஆணவத்தில் எந்த மாற்றமும் ஏற்படவில்லை;
மீண்டும் அ.தி.மு.க. வுடன் சேர்வதற்கு ம.தி.மு.க. ஒருபோதும் நினைக்காது, மக்கள் மத்தியில் சாதி, மத பேதம், ஊழல் ஒழிக்கப்பட வேண்டும்; தி.மு.க. - அ.தி.மு.க. வுக்கு மாற்றாக, ம.தி.மு.க திகழ வேண்டும். தமிழகத்தை ஆளவேண்டும் என்ற குறிக்கோளுடன், 10 ஆண்டுகளுக்கு முன் ம.தி.மு.க தீர்மானம் போட்டது. 
இதே முடிவுடன் கட்சி மீண்டும் நடைபோட தற்போதைய சூழ்நிலை உருவாகியுள்ளது; இது காலம் தந்த அருட்கொடை அ.தி.மு.க விலிருந்து விலகியது நாங்கள் விரும்பி எடுத்த முடிவல்ல; காலத்தால் ஏற்பட்ட முடிவு. இந்த முடிவில் ஒரு சதவீதம் கூட, மறு பரிசீலனை செய்ய இடம் கிடையாது. அ.தி.மு.க கூட்டணியில் ம.தி.மு.க.வுக்கு 35 இடங்கள் கொடுத்தால் கூட மறுபரிசீலனை என்ற பேச்சுக்கே இடமில்லை.
