தமிழக காங்கிரஸ் கட்சிக்கு விரைவில் புதிய தலைவர்


தமிழக இளைஞர் காங்கிரஸ் தலைவர் யுவராஜா சென்னை சத்தியமூர்த்தி பவனில் நேற்று முன்தினம் நிருபர்களுக்கு பேட்டி அளித்தார் அப்போது அவர், உள்ளாட்சி தேர்தல் மூலம் காங்கிரஸ் கட்சி இன்னமும் கிராம அளவில் வலுவான இயக்கமாக உள்ளது என்பதை நிரூபித்து உள்ளது. காங்கிரஸ் கட்சியை பலப்படுத்த உள்ளாட்சி தேர்தல் அடித்தளமாக அமைந்துள்ளது.
உள்ளாட்சி தேர்தலின் போது பரிந்துரைக்கப்பட்ட வேட்பாளர் பெயர் கடைசி நிமிடத்தில் மாற்றப்பட்டுள்ளது. இதற்கு தமிழக காங்கிரஸ் தலைவர்தான் பொறுப்பேற்க வேண்டும்.
வேட்பாளர் தேர்வில் கே.வி. தங்கபாலு செயல்பட்ட விதம் வருத்தம் அளிக்கிறது. கடந்த சட்டமன்ற தேர்தல் தோல்விக்கு பொறுப்பேற்று தனது தலைவர் பதவியை ராஜினாமா செய்தார். உள்ளாட்சி தேர்தல் தோல்விக்கு பொறுப்பேற்று தனது பதவியை ராஜினாமா செய்ய வேண்டுமா என்பது பற்றி அவர்தான் முடிவு செய்ய வேண்டும்.
காங்கிரஸ் கட்சியில் எங்களுக்குள் கருத்து வேறுபாடு இருந்தாலும் தேர்தல் களத்தில் ஒற்றுமையுடன் வேலை செய்தோம். திராவிட கட்சிகளுக்கு மாற்றாக அனைத்து கட்சிகளும் ஒன்று சேர்ந்து மக்கள் பிரச்சினைக்காக போராட வேண்டும். வருகிற பாராளுமன்ற தேர்தல் ஆனாலும் சரி, சட்டமன்ற தேர்தல் ஆனாலும் சரி தமிழகத்தில் காங்கிரஸ் கட்சி தனித்து போட்டியிடும். இதன் மூலம்தான் தமிழகத்தில் காங்கிரஸை பலமிக்க கட்சியாக மாற்ற முடியும்.
இந்த கருத்தை எங்கள் தலைமைக்கு நாங்கள் தெளிவாக எடுத்துக் கூறியுள்ளோம். கூட்டணியை பொறுத்தமட்டில் சோனியா காந்தி எடுக்கும் முடிவுதான் இறுதி முடிவு. தமிழக காங்கிரஸ் கட்சியின் புதிய தலைவர் எப்போது நியமிக்கப்படுவார் என்ற குழப்பம் நீடிக்கிறது. நிச்சயமாக ஒரு சில வாரங்களில் புதிய தலைவர் அறிவிக்கப்படுவார் என்று எதிர்பார்க்கிறோம். 
