பணிப்பெண்களின் அடிப்படை 
உரிமைகள் பேணப்பட வேண்டும்


மத்திய கிழக்கு நாடொன்றிலிருந்து மற்றொரு பணிப்பெண் காயங்களுடன் இலங்கைக்கு வந்து சேர்ந்துள்ளார். அந்நாட்டிலுள்ள வீட்டு எசமானியினால் கொதிநீர் ஊற்றப்பட்டு உடலில் எரிகாயங்கள் ஏற்பட்ட நிலையில் இந்தப் பணிப்பெண் நாட்டுக்கு வந்துள்ளார்.
கட்டாரிலுள்ள வீடொன்றில் பணிப்பெண்ணாகக் கடமையாற்றிய இப்பெண் புத்தளம் மாவட்டத்திலுள்ள முந்தல் பகுதியைச் சேர்ந்தவராவார். தான் அவ்வீட்டில் இழைத்த சிறு தவறுக்காக வீட்டு எசமானி கொதிநீரை உடலில் ஊற்றியதாக இப்பணிப்பெண் கூறுகிறார். இச்சம்பவம் குறித்து மேற்படி பெண் உரிய இடங்களில் முறைப்பாடு செய்துள்ளார். இச்சம்பவம் கட்டாரில் வைத்து கடந்த பதின்மூன்றாம் திகதி இடம்பெற்றதாகவும் இதனையடுத்து கடந்த சனிக்கிழமையன்று தான் இலங்கை திரும்பியதாகவும் இப்பெண் கூறியுள்ளார்.
மத்திய கிழக்கு நாட்டில் பணிபுரிகையில் இலங்கைப் பணிப்பெண் ஒருவர் உடலெங்கும் ஆணிகள் ஏற்றப்பட்ட நிலையில் சமீபத்தில்தான் நாடு திரும்பியிருந்தார். இவ்விடயம் தொடர்பாக பரபரப்பு ஓய்வதற்கிடையில் மற்றொரு சம்பவம் இப்போது வெளிவந்துள்ளது. இது போன்ற கொடுமைகளை மத்திய கிழக்கு நாடுகளில் எமது பணிப்பெண்கள் அனுபவிப்பதாக தொடர்ச்சியாக தகவல்கள் வந்து கொண்டிருப்பதனால், பணிப்பெண்களாக அந் நாடுகளுக்குச் செல்வதென்பது அச்சத்துக்குரியதாகி யுள்ளது.
பணிப்பெண்கள் மீதான துன்புறுத்தல்கள் புதிய செய்தியல்ல... இங்கிருந்து குடும்ப வறுமையைப் போக்கிக் கொள்வதற்காக பணிப்பெண் வேலைக்குச் செல்லும் பெண்களில் பலர் மோசமான துன்புறுத்தல்களுக்கு உள்ளாகின்றனர். உரிய சம்பளம் கிடைக்காமை, ஓய்வு கிடைக்காமை, உடல் ரீதியான தாக்குதல்கள், பாலியல் ரீதியான துன்புறுத்தல்கள், கூடுதலாக வேலை வாங்கப்படுதல் போன்ற ஏராளமான உபத்திரவங்களை இப்பெண்கள் எதிர்கொள்கின்றனர்.
தங்களுக்கு இழைக்கப்படுகின்ற அநீதிகளை வெளியே எடுத்துக் கூறுவதற்கும் இவர்களால் முடிவதில்லை. அதேசமயம் இங்கு பல இடங்களில் கடன்பட்டு பணிப்பெண் வேலைக்குச் சென்றவர்கள், அங்கு அத்தனையையும் உதறித் தள்ளி விட்டு நாட்டுக்குத் திரும்பி விட முடியாது. எனவே அத்தனை கொடுமைகளையும் சகித்துக் கொண்டு தொழில் புரிய வேண்டியிருக்கிறது.
எசமானர்களின் கொடுமை தாங்காமல் அங்குள்ள இலங்கைத் தூதரகங்களில் தஞ்சமடைவோரும் உண்டு. இவர்களைப் பாதுகாப்பாக இலங்கைக்கு அழைத்து வருவதில் எமது தூதரகங்கள் பெரிதும் சிரமப்படுகின்றன. அதேசமயம் இவ்வாறு அழைத்து வரப்படுவோரின் விமானக் கட்டணத்துக்காக இலங்கை அரசாங்கம் பெரும் பணத்தைச் செலவிட வேண்டியுள்ளது. மத்திய கிழக்கு நாடுகளில் தொழிலைக் கைவிட்டு நாடு திரும்பும் பெண்களின் எண்ணிக்கை கொஞ்சமும் குறைந்தபாடாக இல்லை.
இவ்விடயம் மிகுந்த கரிசனைக்குரியதாகும். பணிப்பெண்களாக அங்கு தொழில் புரிவோரில் கூடுதலானோர் வறிய குடும்பங்களிலிருந்து சென்றோராவர். இந்த அப்பாவிப் பெண்களுக்கு இழைக்கப்படுகின்ற கொடுமைகள் மனதை வருடுவதாக உள்ளன. இக்கொடுமைகள் தொடருவதற்கு இனிமேலும் இடமளிக்க முடியாது.
இலங்கைப் பணிப்பெண்கள் மீதான துன்புறுத்தல்கள் தொடர்பாக பாதுகாப்பு ஏற்பாடுகளை மேற்கொள்வதில் அரசாங்கம் தற்போது ஈடுபட்டுள்ளது. அதேசமயம் வெளிநாட்டு வேலைவாய்ப்பு முகவர்களும் இவ்விடயத்தில் போதிய கவனம் செலுத்துவது அவசியம். பணிப்பெண்களின் அடிப்படை உரிமைகள் பேணப் படுவதில் வேலைவாய்ப்பு முகவர்கள் போதிய கவனம் செலுத்த வேண்டும்.
