பொறாமையை விட்டுதவிர்ந்துகொள்ளுங்கள்


சமூகப் பிராணியான மனிதரிடத்தில் நல்ல பண்புகள் இருப்பதைப் போன்று சில தீய குணங்களும் உள்ளன. பணிவு, அன்பு, கருணை, மன்னிப்பு போன்ற நல்ல குணங்கள் அவனை உயர்ந்த மனிதனாக வாழவைக்க உதவுகின்றன. தீயவை அவனைத் தாழ்த்தி விடுகின்றன. அவற்றுள் உள்மனதில் ஒளிந்து நின்று செயற்படும் கெட்ட குணமாக கொள்ளப்படுவது பொறாமை ஆகும்.
சமூகத்தில் தம்முடன் கூடிவாழும் மக்களிடத்தில் தான் இப்பண்பு தலை தூக்குகின்றது. தான் வாழும் சமூகத்தில் சிலர் செல்வம் மிக்கவராக உயர் பதவி வகிப்பவராக அல்லது பட்டங்கள், விருதுகள் பெற்றவராக அரசியல் பலம்மிக்கவராக இருக்கும்போது இத்தகைய குணம் ஏற்படுவது இயல்பாகும்.
உண்மையில் இறைவன் மனிதர்களுள் சிலரை செல்வந்தராகவும் வேறு சிலரை ஏழைகளாகவும் பலரை நடுத்தர வர்க்கத்தினராகவும் படைத்துள்ளான். இறைவனின் நாட்டப்படிதான் மக்களுக்கு இவை அமைகின்றன. 
இவ்வாறு இருக்கும்போது தம்மைவிட உயர்வாக உள்ள மக்கள் மீது பொறாமை கொள்வது அல்லாஹ்வின் ஏற்பாட்டில் குறைகாண்பதாகவே அமைகின்றது. (அல்குர்ஆன் 2:90, 4.32, 4:54) இவ்வாறு ஒருவர் மீது பொறாமைப்படுவது தமக்கு நேர்வழி கிடைப்பதைத் தடுத்துவிடும். (2: 90, 2: 109)
பொறாமைக்குணம் ஒருவருக்கு ஏற்பட்டுவிட்டால் அது ஒன்றே போதும், வேறு கெட்ட பண்புகள் அவனிடம் குடிகொண்டுவிடும். கோபம், வஞ்சகம், சூழ்ச்சி, துரோகம், அபகரிப்பு, சட்டவிரோத, சமூக விரோத செயல்கள் என்பன பொறாமை அடியாக பிறந்த துர்க்குணங்களாகும்.
பொறாமை பொதுவாக உறவினரிடத்தில் அல்லது அயல்வீட்டுக்காரரிடம் ஏற்படுகிறது. அயராது உழைத்து பொருள் தேடி, பெரும் மாடமாளிகை, வாகன வசதிகள் என்பவற்ற ஒருவன் கொண்டிருப்பானால் அதனால் பொறாமை ஏற்படுகிறது. அதேவேளை சமூக விரோத செயல்களில் ஈடுபட்டு அல்லது ஹறாமான வழிகளில் பொருள்தேடி பெரும் செல்வந்தராக இருக்கும் அந்நியர்களைப் பற்றி எவரும் கவலைப்படுவதில்லை.
நேரான வழிகளிலோ அல்லது குறுக்கு வழிகளிலோ பொருள் தேடினாலும் அது இறைவனின் நாட்டப்படி நடைபெறுகிறது என்பதை நம்பிக்கை கொண்டோர் விளங்கிக் கொள்வர். எனவே பிறரின் செல்வம், செல்வாக்கு, சொத்து, பதவிகள் என்பனவற்றில் பொறாமை கொள்வது இறைவனின் நாட்டத்தின் வல்லமை பற்றிய அறிவு இல்லாமையே எனக் கொள்ளவேண்டும்.
இவ்வாறு பிறர் உடைமைகள் குறித்து பொறாமை கொள்வது இறைமறுப்புக்கு நிகரானதாகும் என்பது இஸ்லாமியக் கோட்பாடாகும். இதனால் ‘பொறாமையை விட்டும் தவிர்ந்து கொள்ளுங்கள். ஏனெனில் தீ விறகைத் தின்று விடுவதைப்போல் அல்லது வைக்கோலைத் தின்றுவிடுவதைப் போல பொறாமை நன்மைகளைத் தின்றுவிடுகின்றது’ என்று நபி (ஸல்) அவர்கள் கூறினார்கள்.
(ஹதீஸ்: அபூ தாவூத்)
பெளஸியா அலியார்
(ஓய்வு பெற்ற ஆசிரியை)
