திருமுழுக்கின் மூலம் அனைவரும் விண்ணக பேரின்ப முத்திரையாகிறோம்


றைமகன் இயேசுவின் திருக்காட்சி விழாவை தொடர்ந்து அவரது பகிரங்க வாழ்வை தொடங்க அவர் பெற்றுக் கொண்ட திருமுழுக்கைப் பற்றி இவ்வாரத்தில் சிந்திக்கின்றோம். சைரேத்து இயேசுவின் வாழ்வில் ஒரு திருப்புமுனையாக திருமுழுக்கு அமைந்தது. மனிதனை மீட்க வேண்டுமென்று மனிதனாகத் தோன்றிய இயேசு தன்னுடைய பணி வாழ்வைத் தொடங்கி பாலஸ்தீனத்தின் அவலங்களையும் சமூக பொருளாதார ஏற்றத் தாழ்வுகளையும் அடித்தட்டு மக்களின் அழுகுரல்களையும் அன்றாடம் கண்டு கொண்டார்.
புறந்தள்ளப்பட்ட அடித்தட்டு மக்களின் விடுதலை, நம்பிக்கை தான் இயேசுவின் இறையாட்சிப் பணிக்கு வித்திட்டது என்று சொன்னால் மிகையாகாது. வரலாற்றில் பல்வேறு இறைவாக்கினரை அனுப்பிய இறைவனின் செயல்திட்டத்தில் நாமும் அழைக்கப்பட்டிருப்பதை ஆழமாக இயேசு உணர்ந்திருந்தார். அத்தகைய ஓர் உந்து சக்திதான் இவரை யோர்தான் நோக்கி பயணிக்க வழிவகுத்தது.
“மனம் மாறி நற்செய்தியை நம்புங்கள் இறையாட்சி நெருங்கி வந்து விட்டது” என்று யோர்தான் நதியோரம் வீரமுழக்கமிட்ட திருமுழுக்கு யோவானின் குரலொலி இயேசுவைக் கவர்ந்தது. சட்டங்களையும் சடங்குகளையும் உயர்த்திப் பிடிக்காமல் அன்பையும் நீதியையும் சமர்த்துவத்தையும் பகிர்வையும் வலியுறுத்திய யோவானின் புரட்சிக் கருத்துக்கள் இயேசுவின் கருத்துக்களோடு ஒருமித்திருந்தன.
அத்தகைய உண்மையை எத்திசையும் பறை சாற்ற ஆண்டவரின் விருப்பத்திற்குப் பணிந்து அவரிடமே திருமுழுக்குப் பெற்றார் இயேசு. வரிசையில் காத்திருந்து மக்களோடு மக்களாக திருமுழுக்கு யோவானிடம் திருமுழுக்குப் பெற்றார்.
இங்குவான தூதர்களோ நட்சத்திரமோ இயேசுவை அறிவிக்கவில்லை மாறாக இறைந் தந்தையே தனது மகன் பற்றிய செய்தியை கொடுக்கின்றார். இயேசுவே கடவுள் இறைவனின் ஊழியர், உலகின் மீட்பர் என்பவை வெளிப்படுகின்றன. இயேசுவின் திருமுழுக்கு அவரது வாழ்வின் நோக்கத்தை வெளிப்படுத்துகின்றது.
இயேசு பாவமற்றவர் இந்த திருமுழுக்கின் வழியால் மனமாற்றம் அவருக்குத் தேவையில்லை. யோவான் நற்செய்தியாளர் இதையே “வாக்கு மனிதர் ஆனார் நம்மிடையே குடிகொண்டார்” எனவும் நம்முடைய பலவீனங்களில் துணையிருக்கவும் மனிதராகிய நாம் இறை பிரசன்னத்தை எப்பொழுதும் உணரவும் கிறிஸ்து மனிதனாக மனிதர்களோடு தமது இறை இயல்பை பகிர்ந்து கொண்டார். இதன் மூலம் தன்னை கடவுள் அன்புக் குரிய மகனாகவும் பாவநிலை மக்களோடு தன்னை ஒன்றிணைத்து கொள்பவராகவும் வெளிப்படுத்துகின்றார்.
இயேசு பெற்ற திருமுழுக்கு மாந்தர் அனைவரையும் மனமாற்றத்திற்கு அழைத்துச் செல்லும் ஓர் அடையாளச் செயல். இயேசுவின் திருமுழுக்கு பாவிகள் தொழு நோயாளிகள், அடித்தட்டு மக்கள் இவர்களுடன் நெருக்கமான உறவையும் தோழமையையும் எடுத்துக் காட்டும் செயல். திருமுழுக்கு யோவான் கிறிஸ்துவை இதோ கடவுளின் ஆட்டுக்குட்டி ஆட்டுக் குட்டியாம் இவரே உலகின் பாவத்தை போக்குபவர்” என்று கூறுகிறார்.
இயேசுவின் திருமுழுக்கு எமது திருமுழுக்கையும் கிறிஸ்தவ வாழ்வையும் சிந்தித்துப் பார்க்க அழைக்கிறது. இயேசு தனது அர்ப்பணம் பணி வாழ்விற்கான இசைவின் மூலமாக இறைத் தந்தைக்கு பூரிப்பை ஏற்படுத்துகின்றார் இன்று நாமும் திருமுழுக்கு மூலமாக இறைவனின் ஊழியராக வாழ முன்வர வேண்டும் அப்போது நாமும் இறைவனை மகிழ்விக்கலாம்.
கிறிஸ்து தந்தை கடவுளால் தேர்ந்தெடுக்கப்பட்டவர் கடவுளின் மகன் தூய ஆவியால் ஆசிர்வதிக்கப்பட்டு இறையரைசை அறிவிக்க அனுப்பப்பட்டவர். “எளியோர்க்கு நற்செய்தி அறிவிக்கவும் சிறைப்பட்டோர் விடுதலை அடைவர் பார்வையற்றோர் பார்வை பெறுவர் என முழக்கமிடவும், ஒடுக்கப்பட்டோரை விடுதலை செய்து அனுப்பவும் ஆண்டவர் அருள் தரும் ஆண்டினை முழக்கமிட்டு அறிவிக்கவும் அவர் என்னை அனுப்பியுள்ளார்.
திரு முழுக்கின் மூலம் கிறிஸ்து கடவுளின் மகன் என்பதை தந்தை கடவுள் உறுதிப்படுத்துகிறார். கிறிஸ்து தன்னுடைய பணிவாழ்வில் தன்னுடைய போதனையாலும் குணப்படுத்துதலாலும் நல்லதையே செய்து கொண்டு சென்றார். இதன் மூலம் தன் தந்தையின் அன்பை மக்களுக்கு வெளிப்படுத்தினார். கிறிஸ்துவின் மீட்பு பணி அனைவருக்குமாய் இருந்தது. யூதர்கள் புற இனத்தவர்கள் வரிவசூலிப்பவர். மற்றும் பாவிகள் அனைவரும் அவரது மீட்புப் பணியில் இடம் பெற்றிருந்தனர்.
கிறிஸ்து பணிவிடை பெறவன்று பணிவிடை புரிவதற்கே தன் வாழ்க்கை முழுவதையுமே பலருடைய மீட்புக்கு விலையாகவும் கொடுத்தார். எசாயா இறை வாக்கினர் தன்னுடைய சாட்சியில் ஆண்டவரின் ஊழியரான கிறிஸ்து கடவுளின் மீட்புப் பணியை உலகம் முழுவதும் கொண்டு செல்ல தன்னுடைய உயிரையே பணயம் வைக்கிறார் என்கிறார்.
கிறிஸ்து உண்மையாகவே நீதியை நிலை நாட்டுவார் நீதியை நிலைநாட்டும் வரை அவர் சோர்வடையார். தன்னுடைய மீட்பு பணியை எளிமையாகவும் தாழ்ச்சி நிறைந்த மனத்தோடும் ஏற்பார் ஏசாயாவால் முன்னுரைக்கப்பட்ட தேர்ந்து கொள்ளப்பட்ட ஊழியர் கிறிஸ்துவே என்பது தெளிவாகின்றது.
கிறிஸ்து திருமுழுக்குப் பெற்ற பின் தூய ஆவியானவர் புறாவடிவில் தம் மேல் இறங்கி வருவதைக் கண்டார் “என அன்பார்ந்த மகன் நீயே உன் பொருட்டு நான் பூரிப்படைகின்றேன் என்ற குரலொலி கேட்டது. (மாற் 1:10- 11) பழைய ஏற்பாட்டிலே பல இடங்களில் இந்த வாழ்த்தொலிகாணக்கிடக்கிறது. “நீர் என்மைந்தர் இன்று நான் உம்மை பெற்றெடுத்தேன் (தி.பா. 2:1) மாற்கு நற்செய்தியாளரின் தொடக்க வார்த்தையே “இயேசு கடவுளின் மகன் என்பதை தெள்ளத்தெளிவாக விளக்குகிறது.
இயேசுவின் மேல் தூய ஆவியார் தங்குகிறார் மெசியாவின் காலம் தொடங்கிவிட்டது என்பதற்கு அறிகுறியாக இயேசுவின் திருமுழுக்கு அமைகிறது. கடவுள் யாரிடமும் வேறுபாடு காட்டுவதில்லை சாதி, மதம் குலம் கோத்திரம் பணம், நிறம் ஆகியவற்றின் அடிப்படையில் இறைவன் செயல்படுவது கிடையாது. கடவுளுக்கு அஞ்சி நடந்து நேர்மையாக செயல்படுகிறவரே அவருக்கு ஏற்புடையவர் எனவே திருமுழுக்கு பெற்ற நாம் ஒவ்வொருவரும் இறைவனின் குடும்பத்தில் அங்கத்தவராக மாறி விண்ணகப் பேரின்ப முத்திரையாக மாறுவோமாக. இதுவே இயேசுவின் திருமுழுக்கு எமக்குத் தரும் செய்தியாகும்.
