பிரச்சினைகளை தனிமைப்படுத்த வேண்டும்


மோகன்

லையில் சிரமம், வீடு வந்தால் மனைவியிடம் எரிந்து விழுவது... அம்மா அப்பாவிடம் கோபம் கொள்வது...
படிப்பில் பிரச்சினை; அதனால் மற்ற நேரங்களில் சோகம்...
உடல் நலம் சரியில்லை; அதனால் படிப்பில் கவனம் இல்லை...
காதல் தோல்வி; அதனால் வேலையில் நாட்டம் இல்லை...
இப்படிக் கஷ்டப்படுபவர்களுக்கு நான் வெகுநாளாக வெற்றிகரமாக பழகும் ஒரு தத்துவத்தை பகிர்ந்து கொள்கிறேன். இதை நான் அஞ்சறைப் பெட்டி மனம் என்று அழைக்கிறேன்.
சமயலறையில் அஞ்சறைப் பெட்டி கண்டதுண்டா. மிளகு, சீரகம், உளுத்தம் பருப்பு, ஏலம் என்று ஐந்து அறைகள் இருக்கும். ஆனாலும் ஒன்றுக்கொன்று கலக்காமல் மணமும் மாறாமல் இருக்கும்.
நம் மனதும் அப்படி இருந்தால்...
நம் மனதைப் பல அறைகளாக முதலில் பிரிப்போம். 1. கல்வி 2. வேலை 3. திருமண வாழ்க்கை 4. நட்பு 5. பொழுது போக்கு 6. பிள்ளைகள் 7. தனி நேரம்
இல்லை எனில் இன்னும் சில அறைகளை உங்கள் வாழ்க்கைக்கு ஏற்ப ஏற்படுத்திக் கொள்ளுங்கள்.
ஒரு அறையில் ஏற்படும் வெற்றி தோல்விகள் இன்னொரு அறையைப் பாதிக்காமல் பார்த்துக் கொள்ளுங்கள். மிகவும் கடினம் தான். முயற்சி செய்து பாருங்கள். அலுவலகத்தில் மேல் அதிகாரி திட்டினால் வீட்டிற்கு வந்ததும் உங்களிடமே சொல்லிக் கொள்ளுங்கள். நான் வேலை என்ற அறையை விட்டு வீடு என்ற இன்னொரு அறைக்கு வந்து விட்டேன். மற்ற அறையின் நிகழ்வுகள் இந்த அறையைப் பாதிக்கக் கூடாது. பாதிக்காமல் பார்த்துக் கொள்வேன். சிரித்த முகத்தோடு மனைவி, மக்கள், பெற்றோரை எதிர்கொள்ளுங்கள்.
வீட்டில் மனைவியுடன் சண்டையா, அலுவலகம் வந்ததும் நீங்கள் இன்னொரு அறைக்கு வந்து விட்டீர்கள். வீட்டை மறந்து விடுங்கள். அனைவருக்கும் காலை வணக்கம் சொல்லுங்கள். முகத்தில் சிரிப்பை விடாதீர்கள். அனைவருக்கும் உதவி செய்யுங்கள். கோபத்தை, வெறுப்பை, துக்கத்தை ஒரு அறைக்குள் விட்டு விடுங்கள். பிரச்சினைகளைத் தனிமைப் படுத்துவதன் மூலம் அவற்றை அடக்கும், எதிர்கொள்ளும் சக்தி நமக்கு அதிகமாகிவிடுகிறது. சண்டையிட்டுச் சாப்பிடாமல் போனால் உடல் நலம் பாதிக்கும். வீட்டில் தாராளமாக சண்டை போடுங்கள். ஆனால் உணவு வேண்டாம் என்று சொல்லாதீர்கள்.
அலுவலகத்தில் பிரச்சினை இருக்கலாம். ஆனால் வீட்டிற்கு வந்து எத்தனை வேலை தெரியுமா...? எத்தனை பிரச்சினை தெரியுமா...? என்று மனைவியிடம் கத்தாதீர்கள்.
இவ்வாறாக நம் வாழ்க்கையில் அஞ்சறை பெட்டி போன்று மனதை பக்குவப்படுத்திக் கொண்டு வாழ்ந்தால் ஏது கவலை?
வாழ்க்கையின் மகிழ்ச்சியே மகிழ்ச்சி தான்!

