பிரதமர் பதவி விலகியே தீரவேண்டும்

எதிர்க்கட்சித் தலைவர் சுஷ்மா ஸ்வராஜ் 

நிலக்கரிச் சுரங்க ஒதுக்கீடு ஊழலுக்குத் தார்மிகப் பொறுப்பேற்று பிரதமர் பதவி விலக வேண்டும் என்ற கோரிக்கையில் இருந்து ஒருபோதும் பின்வாங்கப் போவதில்லை என மக்களவை எதிர்க் கட்சித் தலைவர் சுஷ்மா ஸ்வராஜ் தெரிவித்துள்ளார்.
மக்களவை எதிர்க் கட்சித் தலைவரும், பா.ஜ.க. மூத்த தலைவருமான சுஷ்மா ஸ்வராஜ் மும்பையில் செய்தியாளர்களிடம் ஞாயிற்றுக்கிழமை கூறியது.
பிரதமர் மன்மோகன் சிங் நிலக்கரிச் சுரங்க ஒதுக்கீடு ஊழலுக்கு நேரடி பொறுப்பேற்க வேண்டும். நிலக்கரிச் சுரங்க ஒதுக்கீடுகள் திரும்பப் பெறப்பட வேண்டும்.
பிரதமர் மன்மோகன் சிங் பதவி விலக வேண்டும் என்ற கோரிக்கையில் இருந்து பா.ஜ.க. தொய்வடைந்து விட்டது என்ற ஊடகங்களின் கருத்து முற்றிலும் தவறானது. பிரதமர் பதவி விலக வேண்டும் என்ற கோரிக்கையில் இருந்து பின்வாங்குவது என்ற பேச்சுக்கே இடமில்லை. நாடாளுமன்றக் கூட்டத் தொடர் முடிவடைந்த பின்னர் செப்டெம்பர் 7ம் திகதி முதல் போராட்டத்தை வீதிக்கு எடுத்துச் செல்வோம்.
இதுவரை நடைபெற்ற ஊழல்களிலேயே நிலக்கரிச் சுரங்க ஒதுக்கீடு ஊழல்தான் மிகப்பெரியது. ஐக்கிய முற்போக்குக் கூட்டணி ஆட்சிக் காலத்தில் நடைபெற்ற ஊழல்கள் ஒன்றுடன் ஒன்று போட்டி போடும் அளவுக்கு உள்ளன.
2004 ஆம் ஆண்டு நிலக்கரிச் சுரங்கங்களை ஏல முறையில் ஒதுக்கீடு செய்ய வேண்டும் என்ற கொள்கை வகுக்கப்பட்டது. ஆனால், இதுவரை நடைமுறைப்படுத்தப்படவில்லை. இக்கொள்கை வகுக்கப்பட்டதும் முதலில் எதிர்ப்புத் தெரிவித்தது பிரதமர் அலுவலகம்தான். அவ்வாறு ஒதுக்கீடு செய்யப்பட்டால் மின் கட்டணம் உயரும் என பிரதமர் அலுவலகம் காரணம் கூறியது.
1993 - 2005 ஆம் ஆண்டுகளில் மொத்தம் 70 நிலக்கரிச் சுரங்கங்கள் ஒதுக்கீடு செய்யப்பட்டன. ஆனால், மன்மோகன் சிங் ஆட்சிக்காலமான 2006 - 2010 ஆம் ஆண்டுகளில் மட்டும் 142 நிலக்கரிச் சுரங்கங்கள் ஒதுக்கீடு செய்யப்பட்டுள்ளன.
ஒரு சுரங்கம் தவிர மற்ற சுரங்கங்களில் நிலக்கரி தோண்டி எடுக்கப்படவில்லை. மின் உற்பத்தி தொடங்கப்படவில்லை. எவ்வளவு வருமானம் ஈட்டப்பட்டிருக்கிறது? மொத்த உள்நாட்டு உற்பத்தி எவ்வளவு அதிகரித்திருக்கிறது? எதுவுமில்லை வருவாய் வந்தது. அவை காங்கிரஸ் கட்சியின் கருவூலத்துக்குச் சென்று விட்டன.
இது குறித்து பிரதமர் வாய்திறக்க வேண்டும். தனது மெளனம் குறித்துப் பெருமைப்படும் முதல் பிரதமர் மன்மோகன் சிங்காகத்தான் இருக்க முடியும். இது மெளனத்தின் பெருமை பற்றியதல்ல, உங்களின் (மன்மோகன்) பெருமை பற்றியது என்றார் சுஷ்மா ஸ்வராஜ்.
சி.பி.ஐ. விசாரணைக்கு எதிர்ப்பு: அவர் மேலும் கூறியது: இந்த முறைகேடு குறித்து சி.பி.ஐ. விசாரணையை பா.ஜ.க. ஏற்றுக்கொள்ளாது. சி.பி.ஐ.யால் காங்கிரஸ் கட்சிக்கு எதிராக சுதந்திரமான விசாரணையை மேற்கொள்ள முடியாது.
சோனியா காந்தி என்னைத் தொடர்பு கொண்ட போது இரண்டு கோரிக்கையை அவரிடம் தெரிவித்துள்ளேன். நிலக்கரிச் சுரங்க ஒதுக்கீடுகள் அனைத்தும் திரும்பப் பெற வேண்டும். உச்ச நீதிமன்ற நீதிபதி தலைமையில் சுதந்திரமான விசாரணைக்கு உத்தரவிட வேண்டும்.
இவ்விரு கோரிக்கைகளும் ஏற்றுக் கொள்ளப்பட்டால், விவாதம் நடத்த பா.ஜ.க. ஒத்துழைக்கும். நாடாளுமன்றமும் செயல்படும்.
அதே சமயம் பிரதமர் மன்மோகன் சிங் பதவி விலக வேண்டும் என்ற கோரிக்கையில் பா.ஜ.க. உறுதியாக இருக்கிறது என்றார் சுஷ்மா ஸ்வராஜ்.
தாக்கரேவுடன் சந்திப்பு: முன்னதாக, சிவசேனைக் கட்சித் தலைவர் பால்தாக்கரே மற்றும் அவரது மகன் உத்தவ் தாக்கரே இருவரையும் மும்பையில் உள்ள அவர்களது இல்லத்தில் சுஷ்மா சந்தித்தார்.
இது குறித்து அவர் கூறுகையில், “இது மரியாதை நிமித்தமான சந்திப்பு சமீபத்தில் இருவரும் உடல் நலக்குறைவால் பாதிக்கப்பட்டிருந்தனர். நலம் விசாரிக்கவே அங்கு சென்றேன். சந்திப்பின் போது சுரங்க ஒதுக்கீடு பிரச்சினையால் நாடாளுமன்றம் செயல்படாமல் முடக்கப்பட்டிருப்பது குறித்து எதுவும் பேசவில்லை” என்றார் சுஷ்மா.
