திருச்செந்தூரில் சூரசம்ஹாரம்


திருச்செந்தூர்:
திருச்செந்தூர் அருள்மிகு சுப்பிரமணிய சுவாமி திருக்கோவில் கந்த சஷ்டி விழாவின் முக்கிய நிகழ்வான சூரசம்ஹாரம், திங்கட்கிழமை மாலை நடைபெற்றது. இலட்சக்கணக்கான பக்தர்கள் கடற்கரையில் கூடியிருந்து சூரனை முருகப்பெருமான் வதம் செய்யும் காட்சியைப் பக்திப் பரவசத்துடன் கண்டுகளித்தனர்.
ஆறுபடை வீடு கொண்ட தமிழ்க் கடவுள் முருகனுக்கான முக்கிய திருவிழாக்களில் முதலாவதாகக் கொண்டாடப்படுவது கந்த சஷ்டி ஆகும். திருச்செந்தூர் அருள்மிகு சுப்பிரமணிய சுவாமி கோயிலில் இந்த ஆண்டு கந்த சஷ்டி விழா ஒக்டோபர் 26 ஆம் திகதி தொடங்கியது.
சூரசம்ஹாரம் திங்கட்கிழமை நடைபெற்றது. இதை முன்னிட்டு கோயில் நடை அதிகாலை ஒரு மணிக்கு திறக்கப்பட்டு 1.30 மணிக்கு விஸ்வரூப தரிசனம் 2 மணிக்கு உதயமார்த்தாண்ட அபிஷேகம், தீபாராதனை, காலை 4 மணிக்கு கால சந்தி பூஜை ஆகியன நடைபெற்றன. அதன் பின் காலை 7 மணியளவில் சுவாமி ஜெயந்திநாதர் யாக சாலையில் எழுந்தருளினார். அங்கு ஹோமங்கள் நடந்து சுவாமிக்கு அபி ஷேகம் மற்றும் அலங்காரம் நடைபெற்றது.
நண்பகலில் மூலவர் சுப்பிரமணியருக்கு சஷ்டி சிறப்பு தீபாராதனையும், உச்சிக்கால தீபாராதனையும் நடந்தது. அதன் பின் யாக சாலையில் இருந்த ஜெயந்திநாதருக்கு சிறப்பு தீபாராதனை நடைபெற்றது. அங்கு மகா தீபாராதனை நடைபெற்றது. அதன் பின்னர் சுவாமி ஜெயந்திநாதர் திருவாவடுதுறை ஆதீன கந்த சஷ்டி மண்டபத்துக்கு எழுந்தருளினார். 
அங்கு சிறப்பு அபிஷேகம் மற்றும் சர்வ அலங்காரமாகி மாலை 4.35 மணிக்கு தங்க மயில் வாகனத்தில் சூரசம்ஹாரத்துக்கு புறப்பட்டார். முன்னதாக சூரபத்மன் தனது பரிவாரங்களுடன் கடற்கரைக்கு வந்து சேர்ந்தார். கடற்கரையில் முறையே சம்ஹாரம், சிங்கமுக சம்ஹாரம் நடைபெற்றது. மூன்றாவதாக தனது சுயரூபத்துடன் போர் புரிய வந்த சூரபத்மனை முருகப்பெருமான் வதம் செய்தார்.
மாலை 6 மணியளவில் சூரனை முருகப்பெருமான் ஆட்கொள்ளும் நிகழ்வு நடைபெற்றது. மாமரமாக உருவெடுத்து மீண்டும் போருக்கு வந்த சூரபத்மனை அழகே உருவான முருகப்பெருமான் ஆட்கொண்டு சேவலாகவும், மயிலாகவும் உருமாறச் செய்தார். சூரசம்ஹாரத்தின்போது வானில் கருடன் வட்டமிட்டதைக் கண்ட பக்தர்கள் பக்திப் பரவசத்துடன் “வெற்றிவேல் முருகளுக்கு அரோகரா” என்று கோஷம் எழுப்பினர்.
