கூட்டமைப்பு உறுப்பினர்களுக்கு பாதுகாப்பு  வழங்கப்படாமை கவலையளிக்கும் விடயம் : அரியநேத்திரன்


தமிழ்த் தேசியக் கூட்டமைப்பு சார்பாக கிழக்கு மாகாண சபைத் தேர்தலில் போட்டியிட்டு வெற்றியீட்டிய உறுப்பினர்களுக்கு இதுவரை பாதுகாப்பு வழங்கப்படாமை குறித்து வேதனையடைகின்றேன் என பா. அரியநேத்திரன் எம்.பி. தெரிவித்தார். 
தமிழ்த் தேசியக் கூட்டமைப்பின் கிழக்கு மாகாணசபை உறுப்பினர்களுக்கு பாதுகாப்பு வழங்கப்பட்டாததை கண்டித்து அவர் ஊடகங்களுக்கு விடுத்துள்ள அறிக்கையிலேயே மேற்கண்டவாறு கூறியுள்ளார். 
அவ்வறிக்கையில் மேலும் கூறப்பட்டுள்ளதாவது, எமது உறுப்பினர்களுக்கு பாதுகாப்பு வழங்க முடியாவிட்டால் வழங்க முடியாது எனத் தெரிவிக்க வேண்டும் மாறாக இழுத்தடிப்புச் செய்யக் கூடாது இவர்களுக்கு வாக்களித்த மக்களே பாதுகாப்பாக இருக்க வேண்டிய துர்ப்பாக்கிய நிலை ஏற்பட்டுள்ளது. 
இவ்விடயம் குறித்து எதிர்வரும் பாராளுமன்ற அமர்வில் சுட்டிக்காட்டவுள்ளேன். தமிழ்த் தேசியக் கூட்டமைப்பு உறுப்பினர்கள் யாரும் அற்ப சொற்ப சலுகைகளுக்காக சோரம் போக மாட்டார்கள் என்பதை உறுதிப்படக் கூறிக் கொள்ள விரும்புகின்றேன் எனவும் தெரிவித்துள்ளார்.

