இயக்கமும் இறக்கமும்

ரசூட் என்பது எமக்கு மிகவும் பரிச்சயமான ஒரு பெயர். வான் வெளியில் அதிக உயரத்திலிருந்து சீரான வேகத்துடன் தரையிறங்கப் பாவிக்கப்படும் ஒரு சாதனமே பரசூட் என அழைக்கப்படுகிறது.
விமானங்கள் விண்ணிலே பறந்து கொண்டிருக்கும் போது ஏற்படும் விபத்து நேரங்களின் போதும் போர்க்காலங்களிலே எதிரிகளின் மறைவிடங்களைக் கண்டு பிடித்துத் தாக்கும் சம்பவங்களின் போதும் பரசூட் பயன்படுத்தப்படுகிறது.
பரசூட் எனும் சாதனத்தை நேரடியாக நாம்காணாது விட்டிருந்தாலும் அதன் வடிவம் தன்மை செற்பாடு போன்றவற்றை ஊடகங்கள் வாயிலாக நாம் கண்டும் கேட்டும் இருப்போம். ஆனால் அது எவ்வாறு தொழிற்படு கிறது. எப்படி தரையிறங்குகிறது என்பது பற்றி நம்மில் அனேகர் தெரிந்து வைத்திருக்க மாட்டோம்.
பரசூட் என்பது மிகவும் எளிமையான காற்றின் கட்டுப்பாட்டோடு செயல்படும் ஒரு சாதனமாகும். இதன் துணையோடு விமானத்திலிருந்து குதிக்கும் போது ஒரு குறிப்பிட்டளவு தூரம் வரையும் அது விரிவடைய மாட்டாது. காற்றின் வேகத்தோடு பல நிலைகளைக் கடந்த பின்பே அது செயல்பட ஆரம்பிக்கிறது.
பரசூட்டினை அணிந்து கொண்டு விமானத்திலிருந்து குதித்தவுடன் காற்றின் வேகத்துக்கு ஏற்ப கீழ் நோக்கி வருகையில் குறிப்பிட்ட தூரம் வந்த பின் ஒரு விசை கிடைக்கிறது. இந்த விசை உணரப்பட்டவுடன் அதில் இணைக்கப்பட்டுள்ள கம்பியொன்றினை இழுக்க வேண்டும். இதன் போது இந்த சாதனத்தின் நுனியில் அமைந்துள்ள சிறிய பலூன் போன்ற பாகம் மட்டுமே விரியும். இதன் பிறகுதான் குடை வடிவத்தில் அமைந்துள்ள பெரிய பரசூட் மெது மெதுவாக விரிவடைய ஆரம்பிக்கும். இதன் மூலம் அது கீழே வரும் வேகம் சிறிது சிறிதாக்கக் குறைந்து மணிக்கு 10 முதல் 15 மைல் வேகத்தில் இறங்கத் தொடங்கும். இந்த வேகம் எல்லா சாதனங்களிலும் சமச்சீராக அமைந்திருப்பதில்லை.
குடையின் பருமன், விட்டம், வடிவமைப்பு, துணியின் தரம், காற்றின் வேகம், தன்மை, குதிப்பவரின் எடை ஆகியவற்றைப் பொறுத்து பரசூட் வேகம் வேறுபடும். மேலிருந்து கீழே விழும் பொருளின் எடைக்கு சமமாக குடையின் மீதான மேல் தூக்கு விசையும் அமைந்திருக்கும். எனவே பரசூட் தரையிரங்கும் போது சுமார் ஐந்து அடி உயர்த்திருந்து கீழே குதிப்பது போல் தான் இருக்கும்.
பரசூட் தலையிறங்கும் போது ஆபத்தான இடங்களில் இறங்க விடாது மைதானம் போன்ற பாதுகாப்பான நிலப்பகுதி ஒன்றினைத் தெரிவு செய்து இறங்குவதற்கான கட்டுப்பாட்டு விசை ஒன்றும் அதில் பொருத்தப்பட்டிருக்கும். இதனைப் பாவித்து தரை இறங்குபவர் பாதுகாப்பாகவும் உரிய இடத்திலும் இறங்க முடியும்.
பரசூட்களின் விட்டம் பொதுவாக இருபத்தி எட்டு அடிகளே இருக்கும். இராணுவத்தினர் பயன்படுத்தும் பரசூட்களின் விட்டம் இதைவிடவும் சற்று கூடுதலாக அமைந்திருக்கும்.
பரசூட் தற்போது நைலோன் துணிகளால் தயாரிக்கப்படுகின்றன. இவை எடை குறைவாகவும் உறுதியானதாகவும் இலகுவானதாகவும் அமைந்துள்ளன. அத்தோடு சுயமாக தானே விரிவடையக் கூடியதும். அதி பாதுகாப்பானதுமான நவீன பரசூட்களும் உற்பத்தி செய்யப் படுகின்றன.
