கடைசி படத்தில் கதறியழுதார் நயன்; 
பிரபுதேவாவுடன் விரைவில் திருமணம்


நடிகை நயன்தாராவும் நடிகரும் இயக்குனருமான பிரபுதேவாவும் விரைவில் திருமணம் செய்துகொள்ள இருக்கிறார்கள். இதையொட்டி, நயன்தாரா சினிமா பட உலகில் இருந்து விலகுகிறார். அவர் கடைசியாக ஒரு தெலுங்கு படத்தில் நடித்துவிட்டு பிரியாவிடை பெற்றார்.
நயன்தாரா, திருமணம் ஆகாதவர். பிரவுதேவாவுக்கு திருமணமாகி மனைவியும், 2 குழந்தைகளும் இருக்கிறார்கள். இவர்கள் காதலுக்கு ஆரம்பத்தில், பிரபுதேவாவின் மனைவி ரமலத் கடும் எதிர்ப்புத் தெரிவித்தார். அதையும் மீறி நயன்தாரா- பிரபுதேவா காதல் தொடர்ந்தது.
இந்த நிலையில், பிரபுதேவா- ரமலத் இருவரும் விவாகரத்து கோரி நீதிமன்றத்தில் மனு தாக்கல் செய்தார்கள். இந்த வழக்கு நீதிமன்றத்தில் இருக்கிறது. தீர்ப்பு இன்னும் வரவில்லை.
நீதிமன்ற தீர்ப்பு வந்ததும் பிரபுதேவா, நயன்தாராவை திருமணம் செய்துகொள்ள முடிவு செய்து இருக்கிறார்.
இப்போது இருவரும் மும்பையில் தங்கியிருக்கிறார்கள். அநேகமாக திருமணத்தையும் விரைவில் மும்பையிலேயே வைத்துக்கொள்வார்கள் என்று தெரிகிறது.
திருமணத்துக்குப் பின்னர் நயன்தாரா சினிமாவில் நடிக்கக்கூடாது என்று பிரபுதேவா கண்டிப்புடன் கூறியிருக்கிறார். அதற்கு நயன்தாராவும் சம்மதம் தெரிவித்து இருக்கிறார். அவர் கடைசியாக ‘ஸ்ரீராமராஜ்யம்’ என்ற தெலுங்குப் படத்தில் சீதையாக நடித்து வந்தார்.
இந்தப் படத்தின் படப்பிடிப்பு ஹைதராபாத்தில் நடந்தது. அதில் நயன்தாரா கலந்துகொண்டு நடித்து வந்தார். நேற்று முன்தினம் கடைசிநாள் படப்பிடிப்பு.
நயன்தாரா காலையில் படப்பிடிப்புக்கு வந்தபோதே சோகமாகக் காணப்பட்டார். அவர் முகம் வாடிப்போய் இருந்தது. மாலை 6 மணிக்கு படப்பிடிப்பு முடிந்ததும், அவர் மற்ற நடிகர் - நடிகைகளிடமும், படப்பிடிப்பு குழுவினரிடமும் பிரியாவிடை பெற்றார். அப்போது அவர் கதறி அழுதார். 
இவ்வளவு நாள் இருந்த சினிமாவை விட்டு பிரிந்து போகிறோமே என்ற துயரம் தாங்காமல் சத்தம் போட்டு அழுதார். அவருக்கு நடிகர் பாலகிருஷ்ணா ஆறுதல் கூறினார். “திருமணம் ஆனபிறகும் நீ தொடர்ந்து நடிக்கலாம். கவலைப்படாதே” என்றார். 
அதற்கு நயன்தாரா. “திருமணத்துக்குப்பின் நடிக்கக்கூடாது” என்று அவர் கண்டிப்பாக கூறிவிட்டார் என்று பதில் அளித்தார்.பின்னர் அவர், படப்பிடிப்பு குழுவில் இருந்த 150 பேருக்கும் கைக்கடிகாரங்களை பரிசாக வழங்கினார். 
தன்னிடம் நீண்ட நாட்கள் மேக்கப்மேன் ஆக பணிபுரிந்த ராஜுவுக்கு ஒரு பவுனில் தங்க மோதிரத்தை பரிசாக வழங்கினார்.
அதன்பிறகு படப்பிடிப்பு குழுவினர் அனைவருக்கும் நயன்தாரா சார்பில் விருந்து அளிக்கப்பட்டது. நயன்தாரா கண்களை துடைத்துக்கொண்டு விமானம் மூலம் மும்பைக்குப் பறந்தார்.
