தன் மந்தைகளுக்காக உயிரையே கொடுக்கும் நல்லாயன் இயேசு

ம் ஆண்டவராகிய இயேசு நல்ல மேய்ப்பன் என்பதை உணர்த்தும் திருவிழாவை கத்தோலிக்கத் திருச்சபை எதிர்வரும் ஞாயிற்றுக்கிழமை கொண்டாடுகிறது.
தலைமை ஏற்போர், வழி நடத்துவோர், தமது பணிகளை எவ்வாறு மேற்கொள்ள வேண்டும்? அவர்களிடம் இருக்க வேண்டிய குணாதிசயங்கள் எவை என்பதை ‘நல்ல மேய்ப்பன்’ இயேசு நமக்கு உணர்த்துகின்றார்.
தலைமை ஏற்று பிறரை வழி நடத்துபவர்களை ஆயன் அல்லது மேய்ப்பன் எனக் கூறலாம். ஒவ்வொரு பதவிப் பெயர்களில் அவர்கள் அழைக்கப்பட்டாலும் அவர்களது பணி மேய்ப்புப் பணியே.
இயேசு கிறிஸ்து தன்னை நல்ல ஆயன் என வர்ணிக்கிறார். நல்ல ஆயன் சேவைக்கும் தன்னலமற்ற பணி வாழ்வுக்கும் இலக்கணமாகத் திகழவேண்டியவர். செல்வம் சேர்ப்பதற்கும் தமது பலத்தைப் பிரயோகிப்பதற்கும் தமது ஆயத்துவப் பணியைப்பாவிக்கக் கூடாது. பணிவிடை, தியாகம், அர்ப்பணிப்பு பணியில் முழுமையான ஈடுபாடு என்பவை ஆயனுக்கு முக்கியமாகும். 
அத்துடன் தமது வழி நடத்தலுக்கு உட்பட்டுள்ளோர் தொடர்பில் பொறுப்புக் கூறுபவராகவும் ஆயனாகிய மேய்ப்பன் திகழ்வது அவசியம். நல்ல ஆயன் தமது மந்தைகளுக்காக உயிரையும் கொடுக்கத் துணிவார். கூலிக்கு மேய்ப்பவர்களோ ஓநாய்க் கூட்டத்தைக் கண்டதும் தமது பொறுப்பைக் கைவிட்டுத் தம்மைப் பாதுகாத்துக்கொள்ள ஓடிவிடுவார்கள் என நம் ஆண்டவர் இயேசு கிறிஸ்து உவமை வழியாகக் கூறுகின்றார்.
நல்ல ஆயன் தம்மிடமுள்ள நூறு ஆடுகளில் ஒன்று காணாமற் போனாலும் ஏனைய 99 ஆடுகளையும் விட்டு விட்டுக் காணாமற் போன ஆட்டைத் தேடிச் செல்வார். அதனைக் கண்டு பிடிக்கும் வரை ஓயமாட்டார். இச்செயலானது ஆயன் தம் கட்டுப்பாட்டிலுள்ள ஒவ்வொரு மந்தையிலும் காட்டும் தனி அக்கறையை வெளிப்படுத்துகிறது. 99 மந்தைகள் இருந்த போதும் நூறாவது மந்தையும் தமக்கு முக்கியம் என்பதையும் அதன் மேலும் தாம் அளவு கடந்த அன்பு வைத்திருப்பதையும் காட்டுகிறது. இது நம் ஒவ்வொருவரது பணி வாழ்விலும் முக்கியமான படிப்பினையாகிறது.
நல்ல ஆயன் தாமே’ என இயேசு கூறும் விடயங்களை யோவான் 10 : 11 – 18 நற்செய்தி வாசகம் இவ்வாறு தெரிவிக்கிறது.
‘நல்ல ஆயன் நானே. நல்ல ஆயன் ஆடுகளுக்காக தம் உயிரைக் கொடுப்பார். கூலிக்கு மேய்ப்பவர் ஓநாய் வருவதைக்கண்டு ஆடுகளை விட்டுவிட்டு ஓடிப்போவார். ஏனெனில் அவர் ஆயரும் அல்ல, ஆடுகள் அவருக்கு சொந்தம் இல்லை. 
ஓநாய் ஆடுகளைப் பற்றி இழுத்துக்கொண்டு போய் மந்தையை சிதறடிக்கும், கூலிக்கு மேய்ப்பவருக்கு ஆடுகளைப் பற்றி கவலையில்லை. நல்ல ஆயன் நானே. தந்தை என்னை அறிந்திருக்கிறார். என் ஆடுகளும் என்னை அறிந்திருக்கின்றன. அவைகளுக்கு என் உயிரைக் கொடுக்கிறேன்.
இக் கொட்டிலைச் சேரா வேறு ஆடுகளும் எனக்கு உள்ளன. நான் அவற்றையும் நடத்திச் செல்ல வேண்டும். அவையும் என் குரலுக்குச் செவிசாய்க்கும். அப்போது ‘ஒரே மந்தையும் ஒரே ஆயரும்’ என்னும் நிலை ஏற்படும். தந்தை என் மீது அன்பு செலுத்துகிறார். ஏனெனில் நான் என் உயிரைக் கொடுக்கிறேன். அதை மீண்டும் பெற்றுக் கொள்ளவே கொடுக்கிறேன். என் உயிரை என்னிடமிருந்து யாரும் பறித்துக் கொள்வதில்லை. நானாகவே அதைக் கொடுக்கிறேன். 
உயிரைக் கொடுக்கவும் எனக்கு அதிகாரம் உண்டு. அதை மீண்டும் பெற்றுக்கொள்ளவும் அதிகாரம் உண்டு. என் தந்தையின் கட்டளைப்படியே நான் இப்படிச் செய்கிறேன். நல்ல மேய்ப்பனைப் பற்றித் தியானிக்கும் போது அவர் எம் மீது கொண்ட அன்பிற்குப் பொருத்தமாக வாழ நாமும் திடசங்கற்பம் பூணுவோம். எமது ஞான மேய்ப்பர்களுக்கு அவரது ஆசீர் கிடைக்கப் பிரார்த்திப்போம். அவரது அழைப்புக்குச் செவிசாய்த்து தம் உயிரையும் கொடுக்கத் துணியும் மேய்ப்பனின் மந்தையில் நாமும் இணைவோம்.

