புதுவையில் ஒரே கட்டமாகஏப்ரல் 13ல் வாக்குப்பதிவு


தமிழகம், புதுச்சேரியில் சட்டப் பேரவைத் தேர்தலுக்கு ஒரே கட்டமாக ஏப்ரல் 13ம் திகதி வாக்குப் பதிவு நடைபெறும் என அறிவிக்கப்பட்டுள்ளது.
ஒரு மாதத்துக்குப் பின்னர் மே 13ம் திகதி வாக்குகள் எண்ணப்படுகின்றன.
தேர்தல் திகதி அறிவிக்கப்பட்டதைத் தொடர்ந்து, செவ்வாய்க்கிழமை மாலையில் இருந்து தேர்தல் நடத்தை விதிமுறைகள் அமுலுக்கு வந்துள்ளன. இதனால், புதிய திட்டங்கள், அறிவிப்புகளை தமிழகம், புதுச்சேரி அரசுகள் அறிவிக்க முடியாது. 
தமிழக சட்டப் பேரவையின் காலம் மே 16ம் திகதியும், புதுச்சேரி பேரவையின் காலம் மே 28ம் திகதியும் முடிவடைகின்றன. இதையடுத்து சட்டப் பேரவைத் தேர்தலை நடத்துவதற்கான ஆயத்தப் பணிகளில் தேர்தல் ஆணையம் ஈடுபட்டுள்ளது.
தேர்தல் திகதிகளை முடிவு செய்வது குறித்து தலைமைத் தேர்தல் ஆணையாளர் எஸ். வை. குரேஷி தலைமையில் டில்லியில் ஆலோசனைக் கூட்டம் நேற்று முன்தினம் நடைபெற்றது. மாலை 6 மணிக்கு தேர்தல் திகதி குறித்த அறிவிப்பை குரேஷி வெளியிட்டார்.
இது குறித்து டில்லியில் செய்தியாளர் களுக்கு அவர் அளித்த பேட்டி:
தமிழகம், புதுச்சேரியில் நடைபெறவுள்ள தேர்தலில் போட்டியிடுவதற்கான வேட்புமனு தாக்கல் மார்ச் 19ம் திகதி தொடங்குகிறது. வாக்குப் பதிவு ஏப்ரல் 13ம் திகதியும், வாக்கு எண்ணிக்கை மே 13ம் திகதியும் நடைபெறுகின்றன.
தமிழகத்தில் மொத்தம் 4.59 கோடியும், புதுச்சேரியில் 8 இலட்சத்து 5,124 வாக்காளர்களும் உள்ளனர். அவர்களுக்கு புகைப்பட வாக்காளர் அடையாள அட்டைகள் வழங்கப்பட்டுள்ளன. புதுச்சேரி மாநிலத்தில் 100 சதவீதமும், தமிழகத்தில் 99.9 சதவீதமும் அடையாள அட்டைகள் அளிக்கப்பட்டுள்ளன.
தேர்தல் பணியில் மத்திய மற்றும் தேர்தல் நடைபெறும் மாநிலத்தைச் சாராத பிற மாநில பொலிஸார் ஈடுபடுத்தப்படுவர். மாவட்டங்களில் சட்டம் ஒழுங்கைக் காப்பதற்கு பொலிஸ் உயரதிகாரிகளுக்கு உரிய அறிவுரைகள் வழங்கப்படும். பதற்றமான இடங்களில் நிலைமை உன்னிப்பாக கவனிக்கப்பட்டு, தேர்தல் சுதந்திரமாக நடைபெற வழிவகுக்கப்படும். 
தேர்தல் நடைமுறைக ளைக் கண்காணிக்க பல்வேறு வகைகளிலான பார்வையாளர்கள் நியமிக்கப்படுவர். பொது பார்வையாளர்கள், வேட்பாளர்களின் செலவுகளைக் கண்காணிக்கும் பார்வையாளர்கள், நுண் பார்வையாளர்கள் என மாவட்டம்தோறும் அதிகாரிகள் நியமிக்கப்படுவர் என்றார் குரேஷி.
தமிழகத்தில் தேர்தல் பணியில் 2.5 இலட்சம் அரசு ஊழியர்கள், ஆசிரியர்கள் ஈடுபடுத்தப்பட உள்ளனர். 54 ஆயிரத்து 19 வாக்குச் சாவடிகள் அமைக்கப்பட்டுள்ளன. தமிழகம், புதுச்சேரியில் ஒரே கட்டமாகத் தேர்தல் நடத்தப்படுகிறது. 
வாக்குப் பதிவு திகதிக்கும், வாக்கு எண்ணிக்கை திகதிக்கும் சரியாக ஒரு மாத இடைவெளி உள்ளது. இதுபோன்று வாக்குப் பதிவுக்கும், வாக்கு எண்ணிக்கைக்கும் இடையே நீண்ட கால இடைவெளி இருப்பது இதுவே முதல் முறை என்று தேர்தல் ஆணைய வட்டாரங்கள் தெரிவித்தன.
