இந்திய அமைச்சரவையில் மாற்றம் ப.சிதம்பரம் மீண்டும் நிதிமந்திரியானார்

இந்திய மத்திய அமைச்சரவை மாற்றி அமைக்கப்பட்டு உள்ளது. இதன்படி ப. சிதம்பரம் மீண்டும் நிதி மந்திரியானார். சுஷில்குமார் ஷிண்டேக்கு உள்துறை இலாகாவும், வீரப்ப மொய்லிக்கு மின்சார இலாகாவும் வழங்கப்பட்டு இருக்கிறது. மத்திய நிதி மந்திரியாக இருந்த பிரணாப் முகர்ஜி, ஜனாதிபதித் தேர்தலில் போட்டியிடுவதற்காக தனது மந்திரி பதவியை கடந்த மாதம் ராஜினாமா செய்தார்.
அதைத் தொடர்ந்து, நிதி இலாகாவுக்கு புதிய மந்திரி நியமிக்கப்படவில்லை. பிரதமர் மன்மோகன் சிங்கே, நிதி அமைச்சக பொறுப்பை கூடுதலாக கவனித்து வந்தார்.
இந்த சூழ்நிலையில், பாராளுமன்ற மழைக்கால கூட்டத் தொடர், எதிர்வரும் 8 ஆம் திகதி தொடங்குகிறது. பாராளுமன்றத்தில் எம்.பி. க்களின் கேள்விக்களுக்கு பதில் அளிப்பது உள்ளிட்ட அமைச்சக பணிகள் இருப்பதால், காலி இடங்களை நிரப்புவது உடனடி அவசிமாகிவிட்டது.
இந்தப் பின்னணியில், மத்திய மந்திரி சபையில் நேற்று முன்தினம் சிறிய அளவில் இலாகா மாற்றம் செய்யப்பட்டது. மத்திய உள்துறை மந்திரியாக இருந்து வந்த ப. சிதம்பரம், மத்திய நிதி மந்திரியானார்.
மத்திய மின்துறை மந்திரியாக இருந்து வந்த சுஷில் குமார் ஷிண்டே, புதிய உள்துறை மந்திரியாக நியமிக்கப்பட்டு உள்ளார். அவரிடம் இருந்த மின்துறை இலாகாவை, மத்திய கம்பனி விவகாரத்துறை மந்திரி வீரப்ப மொய்லி கூடுதல் பொறுப்பாக கவனிப்பார் என்று அறிவிக்கப்பட்டு உள்ளது. வீரப்ப மொய்லி, கர்நாடக மாநிலத்தைச் சேர்ந்தவர், அம்மாநில முதல் மந்திரியாகவும் இருந்துள்ளார்.
பிரதமர் மன்மோகன் சிங்கின் ஆலோசனையின் பேரில், ஜனாதிபதி பிரணாப் முகர்ஜி இந்த இலாகா மாற்றங்களை செய்துள்ளார். இந்த மாற்றம் உடனடியாக அமுலுக்கு வந்தது. இத்தகவலை ஜனாதிபதி மாளிகை ஒரு செய்திக் குறிப்பில் தெரிவித்துள்ளது.ப. சிதம்பரம் உள்துறை இலாகா பொறுப்பு அளிக்கப்படுவதற்கு முன்பு, மத்திய நிதி மந்திரியாக இருந்தார். 2004 ஆம் ஆண்டு முதல் 2008 ஆம் ஆண்டுவரை அப்பொறுப்பில் இருந்தார்.
கடந்த 2008 ஆம் ஆண்டு நவம்பர் மாதம் மும்பையில் பாகிஸ்தான் தீவிரவாதிகள் புகுந்து தாக்குதல் நடத்திய சம்பவத்தை தொடர்ந்து அப்போதைய உள்துறை மந்திரி சிவராஜ் பட்டீல் மாற்றப்பட்டு, மத்திய நிதி மந்திரியாக இருந்து வந்த ப. சிதம்பரம், உள்துறை மந்திரியாக நியமிக்கப்பட்டார்.சுமார் 4 ஆண்டுகள் கழித்து அவர் மீண்டும் மத்திய நிதி மந்திரியாகி உள்ளார்.
