மட்டக்களப்பில் முகமூடி அணிந்த கொள்ளைக்காரர்கள் கைவரிசை!


மட்டக்களப்பு மாவட்டத்தில் வீடொன்றிலிருந்து நேற்று மாலை 22 முக்கால் பவுண் தங்க நகைகள் அடங்கலாக 12இலட்சத்து 90ஆயிரம் ரூபா பெறுமதியான பொருட்களும் பணமும் கொள்ளையிடப்பட்டுள்ளதாக மட்டக்களப்பு மாவட்ட பொலிஸ் தலைமை நிலைய பொறுப்பதிகாரி கிங்ஸ்லி குணசேகர தெரிவித்தார்.
மட்டக்களப்பு திருமலை வீதியில் அமைந்துள்ள வீட்டில் புகுந்த முகமூடி அணிந்த 08பேர் அங்கிருந்த நபரையும், அவரது உதவியாளரையும் கட்டிப்போட்டு கடுமையாக தாக்கியதுடன் கூரான ஆயுதத்தால் கழுத்து உட்பட சில இடங்களில் வெட்டியுள்ளனர்.
பின்னர் வீட்டிலுள்ள மடிக்கணினி, 22 முக்கால் பவுண் தங்க நகைகள் அடங்கலாக 12இலட்சத்து 90ஆயிரம் ரூபா பெறுமதியான பொருட்களையும் பணத்தையும் கொள்ளையிட்டு தப்பித்துச் சென்றுள்ளனர்.
குறித்த கொள்ளைக்காரர்கள் வெள்ளை வேனில் ஏறாவூர் நோக்கி செல்லக்கூடிய திருமலை வீதியால் சென்றதாக அவர்களை நேரில் கண்டவர்கள் தகவல் தெரிவித்துள்ளதாகவும் கடுமையாக தாக்கப்பட்ட வீட்டின் உரிமையாளர் மட்டக்களப்பு போதனா வைத்தியசாலையில் சிகிச்சை பெற்று வருவதாகவும் மட்டக்களப்பு மாவட்ட பொலிஸ் தலைமை நிலைய பொறுப்பதிகாரி கிங்ஸ்லி குணசேகர மேலும் தெரிவித்தார்.
குறித்த கொள்ளைக்காரர்களை தேடும் பணியில் மட்டக்களப்புப் பொலிஸார் ஈடுபட்டுள்ளனர்.

