புளியமரம் சரிந்து வீழ்ந்து லயன் குடியிருப்பு சேதம்


(இங்கிரிய தினகரன் நிருபர்)
ஹொரணை எல்லகந்த தோட்டத் தில் ஏழு லயன் குடியிருப்புகளைக் கொண்ட லயன் குடியிருப்பு ஒன்று க்கு முன்னால் வளர்ந்திருந்த பாரிய புளியரமரம் வீழ்ந்ததால் குடியிருப்பு கள் முற்றாக சேதமடைந்தன.
லயன் மீது விழும் ஆபத்தைத் தவிர்க்குமுகமாக தோட்ட நிர்வாகம் மரத்தை வெட்டி அகற்றும் நடவடிக்கையில் ஈடுபட்டிருந்த வேளையில் கயிறு அறுந்து மரம் வீழந்ததால் குடியிருப்புகள் முற்றாகச் சேதமடைந்துள்ளன.
மரம் வீழ்ந்த போது வீட்டில் எவரும் இருக்கவில்லை. எனினும் வீட்டில் உள்ள பொருட்கள் சேத மடைந்து பெரும் நட்டம் ஏற்பட் டுள்ளதாக வீட்டின் குடியிருப்பாளர் கள் தெரிவித்தனர்.
இங்கு வசித்து வந்த தாய், தந்தையும் 5 பிள்ளைகளும் தங்கு வதற்கு இடமின்றித் தற்பொழுது வீட்டுக்கு முன்னால் அமைக்கப் பட்ட தற்காலிகக் குடிசையில் பல்வேறு சிரமங்களுக்கு மத்தியில் பொழுதைக் கழித்து வருகின்றனர்.
அனர்த்தம் ஏற்பட்ட போதிலும் தோட்ட நிர்வாகமோ தொழிற்சங்கங்களோ முன் வந்து உடனடியாகச் செய்து கொடுக்க வேண்டிய நிவாரணங்கள் செய்து கொடுக்கப்படவில்லையென குடியிருப்பாளர்கள் கவலை தெரிவிக்கின்றனர்.
ஜனநாயக மக்கள் காங்கிரஸின் மத்துகம மாவட்டப் பிரதிநிதி ஆர். மேகநாதன் தோட்ட நிர்வாகத்துடன் நடத்திய பேச்சுவார்த்தையையடுத்து சேதமடைந்த குடியிருப்பைத் திருத்தியமைத்துக் கொடுக்க நடவடிக்கை எடுக்கப்பட்டுள்ள போதிலும், மந்த கதியிலேயே திருத்த வேலைகள் மேற்கொள்ளப்பட்டு வருகிறது.
குடியிருப்பு முழுமையாகத் திருத்தியமைக்கப்பட்டு சேதமடைந்த பொருட்களுக்கான இழப்பீடும் பெற்றுக்கொடுக்கப் படல் வேண்டும் எனக் குடியிருப் பாளர்கள் கோரிக்கை விடுத்துள்ளனர். (வி)
