பெருந்தோட்ட தொழிற்சங்க சம்மேளன அங்குரார்ப்பணம் வெற்றிகரமாக ஆரம்பித்தது : மனோ


மலையக பெருந்தோட்ட தொழிலாளர்களை ஐக்கியப்படுத்தி தொழிற்சங்க சம்மேளனம் அமைக்கும் முயற்சியின் முதல் அங்குராப்பண சந்திப்பு, பன்னிரெண்று தொழிற்சங்கங்களின் பங்குபற்றலுடன் வெற்றிகரமாக நடைபெற்று, எதிர்கால நடவடிக்கைகள் குறித்து பல்வேறு முக்கிய முடிவுகளை எடுத்துள்ளது என ஜனநாயக தொழிலாளர் காங்கிரஸ் தலைவர் மனோ கணேசன் தெரிவித்தார்.
இன்று காலை கொழும்பு குளோபல் டவர்ஸ் விடுதியில் நடைபெற்ற மலையக பெருந்தோட்ட தொழிற்சங்கங்களின் கலந்துரையாடலில், மனோ கணேசன், ராதகிருஷ்ணன் எம்பி, திகாம்பரம் எம்பி, விக்கிரமபாகு கருணாரத்ன, அஷ்ரப் அசீஸ், கிருஷ்ணஸ்வாமி உட்பட பல்வேறு அரசியல் மற்றும் தொழிற்சங்க தலைவர்களும், பிரதிநிதிகளும் கலந்துகொண்டார்கள். இந்த கூட்ட முடிவில் ஊடகங்களுக்கு கருத்து தெரிவித்த மனோ கணேசன் கூறியதாவது,
கூட்டு ஒப்பந்த முறைமை நடைமுறைக்கு வந்த காலந்தொட்டு, கூட்டு ஒப்பந்தத்தில் கையெழுத்து இடாத தொழிற்சங்கங்கள், மலையக தொழிலாளர்களுக்காக அர்ப்பணிப்புடன் எழுப்பி வந்த குரல்கள், நடத்தி வந்த இடைவிடாத போராட்டங்கள், தொழிற்சங்க நடவடிக்கைகள் ஆகியவை முதலாளிமார் சம்மேளனத்தின் மீதும், கையெழுத்து இடும் தொழிற்சங்கங்களின் மீதும் ஏற்படுத்திவரும் அழுத்தங்களை மலையக தொழிலாளர்கள் அறிவார்கள். கூட்டு ஒப்பந்த நடைமுறையினால் தொழிலாளர்களுக்கு வழங்கப்படும் சம்பளம், தொழில் நிலைமைகள் ஆகியவையையிட்டு நாம் ஒருபோதும் திருப்தி அடையமுடியாது. ஆனாலும், இந்த அளவிலாவது கிடைக்கப்பெறும் சம்பளத்தொகைக்கு, கூட்டு ஒப்பந்தத்தில் கையெழுத்திடாத தொழிற்சங்கங்களின் அயாராத போராட்ட உழைப்பு அடிப்படை காரணம் என்பது வரலாறு ஏற்றுகொண்ட உண்மை.
இன்றைய கலந்துரையாடலில், மலையக மக்கள் முன்னணி, ஜனநாயக தொழிலாளர் காங்கிரஸ், தொழிலாளர் தேசிய சங்கம், பெருந்தோட்ட தொழிலாளர் காங்கிரஸ், இலங்கை விவசாய தோட்ட தொழிலாளர் காங்கிரஸ், ஜனநாயக மக்கள் காங்கிரஸ், அசிஸ் ஜனநாயக தொழிலாளர் காங்கிரஸ், மலையக இடதுசாரி முன்னணி, இலங்கை ஐக்கிய தோட்ட தொழிலாளர் சங்கம், உழைக்கும் பெண்கள் முன்னணி, ஐக்கிய தோட்ட தொழிலாளர் காங்கிரஸ், ஐக்கிய சமவுடைமை சங்கம் ஆகிய பன்னிரெண்று தொழிற்சங்கங்களின் பிரதிநிதிகள் கலந்துகொண்டார்கள். 
பெருந்தோட்டத்துறை தொழிலாளர்களின் சமூக, பொருளாதார தொழிற்சங்க உரிமைகளை வென்று எடுப்பதற்காக, பெருந்தோட்ட தொழிற்சங்க சம்மேளனம் ஒன்றை அமைப்பது; அனைத்து சங்கங்களின் பிரதிநிதிகளை உள்ளடக்கி, சம்மேளனத்தை பதிவு செய்யும் நோக்கில், சம்மேளனத்துக்கான யாப்பை உருவாக்க யாப்புக்குழு ஒன்றை அமைப்பது; இன்றைய கூட்டத்தில் தவிர்க்க முடியாமல் கலந்துகொள்ளாத தொழிற்சங்கங்களுக்கு அதிகாரப்பூர்வமாக மீண்டும் அழைப்பு விடுப்பது; அதேவேளையில், இன்றைய முயற்சியை முன்னெடுத்து பெருந்தோட்ட தொழிற்சங்க சம்மேளனம் ஒன்றை அமைப்பதை தவிர, இதுபோன்ற வேறு எந்த ஒரு முயற்சியிலும் பங்குபற்றாமல் இருப்பது; யாப்புகுழுவின் நகல்யாப்பை ஆய்வு செய்து அங்கீகரிக்கும் அடுத்த கூட்டத்தை நவம்பர் பதினொன்பதாம் திகதியன்று நடத்துவது; ஆகிய பல்வேறு ஏகமனதான தீர்மானங்கள் இன்றைய கூட்டத்தில் பங்குபற்றிய தொழிற்சங்க பிரதிநிதிகளால் எடுக்கப்பட்டன.
அடுத்த கலந்துரையாடல் நடைபெறும் வரையிலும், சம்மேளனத்தின் இடைகால இணை அழைப்பாளர்களாக எம். லோரன்ஸ், திலக்ராஜ் ஆகிய இருவரும், அதேபோல் இன்றைய கூட்டத்தில் கலந்துகொள்ளாதவர்களுக்கு அழைப்பு விடுக்கும் அதிகாரப்பூர்வ அழைப்பாளராக அஷ்ரப் அசீஸ் அவர்களும், யாப்புக்குழு உறுப்பினர்களும் ஒன்றும் ஏகமனதாக தெரிவு செய்யப்பட்டார்கள்.

