பயமின்றி செயல்படுங்கள்: சி.பி.ஐ. அதிகாரிகளுக்கு பிரதமர் அறிவுரை


முக்கியமான வழக்குகளை விசாரணை செய்யும்போது சி.பி.ஐ. அதிகாரிகள் பயப்படக்கூடாது. தவறு செய்தவர்கள் யாராக இருந்தாலும் அவர்களை சட்டத் தின் முன் நிறுத்த வேண்டும். வழக்குகளில் நடுநிலையாக செயல்பட வேண்டும் என சி.பி.ஐ. அதிகாரிகளுக்கு பிரதமர் மன்மோகன் சிங் அறிவுரை கூறியுள்ளார்.
தலைநகர் டில்லியில் 186 கோடி ரூபாய் செலவில் சி.பி.ஐ.க்கென பிரத்தியேகமாக, புதிய தலைமை அலுவலக கட்டடம் கட்டப்பட்டது. இதில், அனைத்து நவீன வசதிகளும் உள்ளன. இதன் திறப்பு விழா நேற்று முன்தினம் நடந்தது. அலுவலகத்தை திறந்து வைத்து, பிரதமர் மன்மோகன் சிங் பேசியதாவது: இந்த புதிய கட்டடம் மிகவும் அழகாக கட்டப்பட்டுள்ளது. இதன் கட்டுமானப் பணிகளில் ஈடுபட்ட அனைவரையும் பாராட்டுகிறேன். 
இந்த புதிய அலுவலகம், சி.பி.ஐ. அதிகாரிகளுக்கு சாதகமான பணிச் சூழலை உருவாக்கும் என நம்புகிறேன். முக்கியமான வழக்குகளை விசாரணை செய்யும்போது சி.பி.ஐ. அதிகாரிகள் பயமின்றி செயல்பட வேண்டும் தவறு செய்தவர்கள், சக்திவாய்ந்தவர்களாக இருந்தாலும், எந்தப் பெரிய பதவியில் இருந்தாலும் அவர்களை சட்டத்தின் முன் நிறுத்த வேண்டும். 
ஊடகங்களின் வெளிச்சத்தில் இருந்து விலகி, கடினமாக உழைக்க வேண்டும். அதேபோல் வழக்கு விசார ணையை மிக விரைவாக முடிப்பதிலும் கவனமாக செயல்பட வேண்டும். தற்போது சி.பி.ஐ. வசம் மிக முக்கியமான வழக்குகள் விசாரணையில் உள்ளன. இவற்றில் ஊழல் வழக்குகளும் அடங்கும்.
பொதுமக்களின் கவனத்தை இந்த வழக்குகள் அதிகமாக ஈர்த்துள்ளன. இந்த வழக்குகளை விரைவாகவும், நேர்மையாகவும் விசாரித்து முடிக்க வேண்டும் என்பதைத் தான் மக்கள் உங்களிடம் எதிர்பார்க்கின்றனர். நமது சமுதாயம் மிகவும் சுதந்திரமானது. அனைத்து பிரச்சினைகளிலும் பல்வேறு கருத்துக்கள் தெரிவிக்கப்படும். 
எனவே, சி.பி.ஐ. நிறுவனத்தில் பணியாற்றுவோர் மிகவும் கவனமாக அதே நேரத்தில், சரியாக செயல்பட வேண்டும். வழக்குகளை விசாரிக்கும்போது நேர்மையாக தனது கடமையைச் செய்வோரை, துன்புறுத்தக் கூடாது. குற்றவாளிகளை சட்டத்தின் முன் நிறுத்த வேண்டும் என்ற ஒரே ஒரு குறிக்கோளை முன்வைத்துத் தான் செயல்பட வேண்டும். சி.பி.ஐ. தொடர்பான வழக்குகளை விசாரிக்க, 71 கூடுதல் சிறப்பு நீதிமன்றங்கள் அமைக்க நடவடிக்கை எடுக்கப்பட்டுள்ளது.
மத்திய பணியாளர் நலத்துறை அமைச்சர் நாராயணசாமியிடம் இது குறித்து அனைத்து மாநில அரசுகளுக்கும் தெரிவிக்கும்படி கூறியுள்ளேன். சி.பி.ஐ. சுதந்திரமாக செயல்பட மத்திய அரசு உறுதி பூண்டுள்ளது. கடந்த காலங்களில் சி.பி.ஐ. தனது தனித் தன்மையை நிரூபித்துள்ளது. இவ்வாறு பிரதமர் மன்மோகன்சிங் பேசினார்.
