ஆசை


ஆசை, உயிருக்கே அடிப்படையான தன்மை, ஆனால் மக்கள் ஆசையை விட்டுவிட மிகத் தீவிரமாக முயற்சித்துக் கொண்டிருக்கிறார்கள். ஏனென்றால் ஆசை நிறைவேறாவிட்டால் பல துன்பங்கள் நேர்கிறது. வாழ்வின் ஒரே துன்பம், வாழ்க்கை நாம் நினைத்தவிதமாக நடக்கவில்லை என்பதுதான். நிறைவேறாத ஆசையால் தான் மனிதனுக்கு துன்பம் நேர்கிறது. 
100 விடயங்கள் ஆசைப்பட்ட விதமாக நடந்து, ஒரு விடயம் நம் ஆசைப்படி நடக்காமல் போனாலும் அது துன்பமாய் இருக்கிறது. எனவே, ஆசையை விட்டுவிட வேண்டுமென்று உங்களுக்கு போதித்துவிட்டார்கள்.
கவனித்துப் பார்த்தால் உங்கள் உயிருக்கு அடிப்படையே ஆசைதான் என்பதை அறிவீர்கள். ஆனால் ஆசையை விட்டுவிட வேண்டுமென்று உங்களுக்குச் சொல்லியிருக்கிறார்கள். ஆசையை விடவேண்டும் என்பதே ஒரு ஆசைதானே? இது எப்போதுமே நிறைவேறாத ஆசை. இந்த உயிர் நடைபெறுவதற்கு அடிப்படையே ஆசைதான். 
ஒரு நிமிடம் உங்கள் வாயை மூடி, மூக்கையும் அழுத்தி மூடிக் கொண்டால் உங்கள் உடல் மூச்சுக்காக ஏங்குகிறது. ஏனென்றால் உங்கள் உடலுக்கு வாழவேண்டுமென்று ஆசை. ஏதோவொரு குறிப்பிட்ட நிலையில் மட்டும் இது இல்லை. எல்லா நிலையிலும் ஆசை இருக்கிறது. உடல்நிலையிலும் இருக்கிறது. 
பிரபஞ்ச நிலையிலும் இருக்கிறது. ஒவ்வொரு அணுவிலும் ஆசைதான் எல்லாவற்றிற்கும் அடிப்படையாக இருக்கிறது. ஆனால் நிறைவேறாத ஆசை உருவாக்கிய பாதிப்பால், மக்கள் ஆசையை விட்டுவிட வேண்டுமென்ற ஒரு ஆசையை உருவாக்கியிரு க்கிறார்கள். ஆசையை விட்டுவிட்டால் நீங்கள் சாப்பிடவும் முடியாது, வாழவும் முடியாது, எதுவும் செய்யமுடியாது. உங்கள் ஆசை பெரிதாக இருந்தாலும், மிகச்சிறிதாக இருந்தாலும் அது நிறைவேறாமல் போகும் போது நேர்கிற பாதிப்பில் எந்த மாற்றமும் இல்லை.
ஆசையென்பது அடிப்படையான சக்தி, ஆசையின் அடிப்படை, விரிவடைய வேண்டும் என்பதுதான். தற்போது நீங்கள் எந்தநிலையில் இருந்தாலும் சரி, அதற்கும் மேல் இன்னும் சிறிது வளர வேண்டுமென்ற ஆசை எப்போதுமே இருக்கிறது. அந்த ஆசை நிறைவேறியவுடன் இன்னும் சிறிது வளர வேண்டும் என்கிற ஆசை வருகிறது. 
உங்களுக்குத் தெரிந்த விதத்தில் மேலும் மேலும் வளர்ச்சியடைய வேண்டும். விரிவடைய வேண்டும் என்ற ஆர்வம் எப்போதுமே இருக்கிறது. சிலருக்கு தங்களிடம் உள்ள பணத்தை அதிகரித்துக் கொள்ள வேண்டும் என்று ஆசை, சிலருக்கு தங்களிடம் உள்ள அதிகாரத்தை அதிகரித்துக்கொள்ள வேண்டும் என்று ஆசை, சிலருக்கு இன்பங்களை அதிகரித்துக்கொள்ள ஆசை சிலருக்கு அன்பு சிலருக்கு அறிவு, இப்படி உங்களுக்கு எது தெரியுமோ அதில் விரிவடைய வேண்டும் என்ற ஆசை எப்போதுமே இருக்கிறது. 
இன்னும் கொஞ்சம், இன்னும் கொஞ்சம் என்று இந்த விரிவடைதல் தொடர்ந்து கொண்டே இருக்கிறது. இது முழுமை பெறுவதாகத் தெரியவில்லை. அப்படியானால், இந்த ஆசையின் அடிப்படைத் தன்மை எல்லையில்லாமல் போக வேண்டும் என்பதுதான். எல்லையில்லாத தன்மை இந்த உடலோடு அடையாளம் எடுத்தவுடன் ஆசை என்பது பிறந்துவிட்டது. இப்போது அது தொடர்ந்து கொண்டிருக்கிறது.
ஆசைதான் ஆன்மீகத்திற்கு அடிப்படை. ஆனால் தற்போது அது விழிப்புணர்வில்லாமல் வெளிப்பட்டிருக்கிறது. எல்லையில்லாமல் விரிவடைய வேண்டும் என்கிற ஆசை, விழிப்புணர்வில்லாமல் இப்போது பொருள்தன்மையை நோக்கிப் போய்விட்டது. பொருள்தன்மையில் எல்லையில்லாமல் போக நிச்சயம் வாய்ப்பில்லை. 
பொருள்தன்மை என்பதே எல்லையோடு இருப்பதுதான். மனிதன் விரும்பாததும் இந்த எல்லையைத்தான். எவ்வளவுதான் எல்லையை அதிகரித்தாலும், இன்னும் விரிவடைய வேண்டும், அந்த எல்லையை உடைத்துச் செல்ல வேண்டுமென்ற ஆர்வம் எப்போதும் இருக்கிறது. இந்த எல்லை, பொருளாதார நிலையில் இருக்கலாம், மனநிலையில் இருக்கலாம், உடல்நிலையில் இருக்கலாம், உணர்வு நிலையில் இருக்கலாம்.
எப்படியென்றாலும் எல்லையை உடைத்து எல்லையற்ற நிலைக்குச் செல்லவேண்டுமென்ற ஆசை எப்போதும் இருக்கிறது. பொருள்தன்மையில் எல்லையற்ற நிலைக்குச் செல்லவேண்டும் என்ற ஆசை நிறைவேற வாய்ப்பில்லை. பொருள்தன்மையைத் தாண்டி வாழ்க்கையை உணரத் தொடங்கும்போதுதான் அந்த ஆசை நிறைவேற வாய்ப்பு இருக்கிறது.
நீங்கள் சென்னை நகரில் வசிக்கிaர்கள் என்று வைத்துக் கொள்வோம். பக்கத்து வீட்டில் வசிப்பவர் விலையுயர்ந்த கார் வைத்திருந்தால், உங்கக்கு அதுபோன்ற இரண்டு கார்களை வைத்துக்கொள்ள ஆசை. நீங்கள் குக்கிராமத்தில் வசிக்கிaர்கள் என்று வைத்துக் கொள்வோம். உங்கள் பக்கத்து வீட்டார் ஒரு நல்ல எருமை வைத்திருந்தால், உங்களுக்கு அதைபோல 2 எருமைகள் வைத்துக் கொள்ள ஆசை. 
உங்கள் ஆசை சமூகம் சார்ந்ததாகவே இருக்கிறது. உங்களோடு அது சம்பந்தப்படவில்லை. ஆனால், ஆசை என்ற சக்தி விரிவடைய வேண்டும் என்ற ஒரே நோக்கத்தில்தான் இருக்கிறது. ஆனால் இந்த விரிவடைதல், விழிப்புணர்வுடன் நிகழாததால் பாதிப்பினை உருவாக்கியிருக்கிறது. இது விழிப்புணர்வாய் நிகழ ஒரு வழியினை ஏற்படுத்திக் கொடுத்தால் ஆசை பாதிப்பாய் இராது.
ஆசை இருப்பதால்தான் வாழவேண்டுமென்ற நோக்கம் இருக்கிறது. ஆசை இருப்பதால்தான் ஒரு மனிதனுக்குள் மலரவேண்டுமென்ற நோக்கம், வருகிறது. இல்லாவிட்டால் நம் வளர்ச்சியும், மலர்கிற தன்மையும், உயர்ந்த நிலைக்கு உயர வேண்டுமென்ற நோக்கமும் அழிந்துவிடும். நாம் ஏதாவது ஒரு விளையாட்டினை விளையாடக்கூட ஆசை தேவை. 
கால்பந்து விளையாட்டில் கால்பந்தினை அங்கிருக்கும் கோல் போஸ்டிற்குள் உதைத்துத் தள்ளவேண்டுமென்பதே விளையாட்டு உங்கள் ஆசையும் அதை நோக்கித்தான். கொடுக்கப்பட்ட 90 நிமிடத்தில் அந்த ஆசையை நீங்கள் தீவிரப்படுத்தினால்தான் விளையாட்டு முழுமையாக நடக்கும். எனவே ஆசையை விழிப்புணர்வாக வைத்துக் கொண்டால் எந்த பிரச்சினையும் இல்லை, பாதிப்பும் இல்லை. உங்கள் வாழ்வில் எல்லாவற்றையும் விட எது பெரிதோ அதன்மீது ஆசை வைத்துக்கொள்ளுங்கள்.

