களுத்துறை, ஸ்ரீ கதிர்வேலாயுத சுவாமி கோயில்வருஷாபிஷேகம் அடுத்த மாதம்


காலி வீதியில் களுவன்துறை என்ற நாமத்தால் விளங்கிய துறைமுகப் பட்டினமே இன்றைய களுத்துறை நகராக விளங்கி வருகின்றது என கூறப்படுகிறது. இதுவே களுத்துறை மாவட்டத்தின் பிரதான தலைநகரமுமாகும்.
களுத்துறை மாவட்டத்தில் மத்துகம, அகலவத்த, ஹொரணை, என பல நகரங்கள் அடங்கியுள்ள போதிலும் நகர்ப்புறத்தில் அமையப் பெற்றுள்ள ஒரு இந்துக் கோயிலாவது கிடையாது. நகரை அண்டியுள்ள தோட்டங்களில் மட்டுமே கோயில்கள் இருப்பதைக் காணமுடிகிறது. 
இங்கிருந்த பூர்வீக வழிபாட்டுத் தலங்கள் படிப்படியாக மாற்றியமைக்கப்பட்டு இன்று முறையான வழிபாட்டு நடவடிக்கைகள் மேற்கொள்ளப்பட்டு வருகின்றன. 
அதுவும் மாரியம்மன் பெயரிலேயே பெரும்பாலான கோயில்கள் இயங்கி வருகின்றன. ஆயினும், களுத்துறை நகரிலும் அதனை அடுத்துள்ள பாணந்துறை நகரிலும் மட்டுமே முருகன் நாமத்தால் ஆலயங்கள் இயங்கி வருகின்றன. அதுவும் ஆரம்பத்திலேயே முறையாக அமைக்கப்பட்ட ஆலயங்களாக இவ்விரு ஆலயங்கள் மட்டுமே விளங்கிவருகின்றமை குறிப்பிடத்தக்கதாகும்.
பாணந்துறை ஆலயத்தில் ஸ்ரீ கந்தசாமி நாமத்தாலும், களுத்துறை ஆலயத்தில் ஸ்ரீ கதிர்வேலாயுத சுவாமி நாமத்தாலும் முருகப் பெருமான் கோயில் கொண்டிருக்கும் அதேவேளையில் களுத்துறை ஆலயத்தில் மூலமூர்த்தியாக வேல் ஒன்று மட்டுமே ஸ்தாபனம் செய்யப்பட்டு ஸ்ரீ கதிர்வேலாயுத சுவாமி நாமத்தால் ஆலயகம் இயங்கி வருகின்றமை குறிப்பிடத்தக்கதாகும்.
சுமார் 60 ஆண்டுகள் பழமைவாய்ந்த இவ்வாலயம் யாழ்ப்பாணத்தவர்களால் கட்டப்பட்டு நிர்வகிக்கப்பட்டு வந்த ஒரு ஆலயமாகும். அக்காலத்தில் கதிர்காமத்துக்கு யாத்திரை செல்லும் பக்தர்கள் இங்கு தங்கி ஓய்வெடுத்து மறுநாள் தமது பயணத்தைத் தொடரும் ஒரு யாத்திரை ஸ்தலமாகவே இவ்வாலயம் விளங்கி வந்துள்ளது. 
தொண்டர் சபை எனும் பெயரில் பக்தர்களுக்கு தொண்டு செய்யும் இடமாக சகல வசதிகளுடனும் விளங்கிவந்த இவ்வாலயம் இன்றும் தொண்டர் சபையினாலேயே நிர்வகிக்கப்பட்டு வருகின்றமை குறிப்பிடத்தக்கதாகும்.
1950 களில் களுத்துறையில் வேலை மேற்பார்வையாளராக கடமையாற்றிய யாழ்ப்பாணத்தைச் சேர்ந்த செல்லையா ஓவர்சீயரின் முயற்சியினால் நகர வர்த்தகர்களின் ஒத்துழைப்புடன் காணி வாங்கப்பட்டு ஆலயம் அமைப்பதற்கான ஏற்பாடுகள் மேற்கொள்ளப்பட்டு அடிக்கல் நாட்டி தமிழ் நாட்டிலிருந்து சிற்பாசிரியர்கள் வரவழைக்கப்பட்டு ஆலயம் அமைக்கப்பட்டு முதலாவது மகா கும்பாபிஷேகம் நடைபெற்றது. 
48 தினங்கள் மண்டலாபிஷேக பூஜை நடைபெற்று நிரந்தர பூசகரும் நியமிக்கப்பட்டு நித்திய பூஜை வழிபாடுகள் இடம்பெற்று வந்துள்ளன. குறிப்பாக இங்கு ஆடி வேல் விழாவே விசேட விழாவாக கொண்டாடப்பட்டு வந்துள்ளது.
1983ல் ஏற்பட்ட இனக் கலவரத்தினால் இவ்வாலயம் பாதிப்புக்குள்ளானதுடன் நகரில் வாழ்ந்து வந்த தமிழ் மக்களும் வர்த்தகர்களும் இடம்பெயர்ந்ததையடுத்து வழிபாட்டு நடவடிக்கைகள் இடம்பெறாது தடைப்பட்ட நிலையில் கிடந்தது. 1984 ல் அப்போதைய பிரதேச அபிவிருததி அமைச்சராக இருந்த செல்லையா இராஜதுரையினால் இவ்வாலயம் புதுப்பிக்கப்பட்டு கும்பாபிஷேகம் நடைபெற்று மண்டலாபிஷேக பூஜையும் நடைபெற்று அமைச்சினால் பூசகர் ஒருவர் நியமிக்கப்பட்டு அமைச்சின் கண்காணிப்பின் கீழ் வழிபாட்டு நடவடிக்கைகள் மேற்கொள்ளப்பட்டு வந்தன.
1988ல் களுத்துறை நகரை அண்டியுள்ள கிராமங்கள் மற்றும் தோட்டங்களில் வாழ்ந்து வந்த இந்துக்களின் முயற்சியினால் தொண்டர் சபை அமைக்கப்பட்டு அப்போதைய இராஜாங்க அமைச்சராக இருந்த பீ. பீ. தேவராஜுடன் தொடர்புகொண்டு ஆலயத்தின் தேவைகளைப் பூர்த்தி செய்யும் பணிகள் ஆரம்பிக்கப்பட்டு ‘இந்து இளைஞர் மன்றம்’ அறநெறிப் பாடசாலையும் ஆரம்பித்து வைக்கப்பட்டது.
1996ம் ஆண்டு ஜூன் மாதம் 10 ந் திகதி கொழும்பு ஸ்ரீ கதிரேசன் கோயிலைச் சேர்ந்த காலஞ்சென்ற சிவஸ்ரீ சடாநந்தர் குருக்கள் தலைமையில் பாலஸ்தாபனம் செய்து வைக்கப்பட்டு புனருத்தாரணப் பணிகள் ஆரம்பிக்கப்பட்டன. காலஞ்சென்ற அமைச்சர்களான எம். எச். எம். அஷ்ரப், பீ. சந்திரசேகரன், அமைச்சர் டக்ளஸ் தேவாநந்தா, இ. தொ. கா.வில் இருந்த மாரிமுத்து, வர்த்தகர்கள் நலன்விரும்பிகள் மற்றும் பொதுமக்களின் ஒத்துழைப்புடன் ஏழு ஆண்டுகளுக்குப் பின்னர் புனருத்தாரணப் பணிகள் செம்மையாக பூர்த்தி செய்யப்பட்டு சகல வசதிகளையும் உள்ளடக்கிய ஆலயமாக புதுப்பொலிவுபெற்றது. 
தொடங்கொட பிரதேச சபையின் அப்போதைய எதிர்க்கட்சித் தலைவராக இருந்த எஸ். ரீ. சதாசிவம் சகலரதும் உதவியைப் பெற்று 23 ஆண்டுகளுக்குப் பின்னர் 2003 ஆம் ஆண்டு ஜுலை மாதம் 10 ந் திகதி அமரர் நவாலியூர் பிரம்மஸ்ரீ சுவாமி விஸ்வநாதக் குருக்கள் தலைமையில் மகா கும்பாபிஷேகம் வெகு சிறப்பாகவும் கோலாகலமாகவும் நடந்தேறியது. 
அரச அனுசரணையுடன் நடைபெற்ற இந்த மகா கும்பாபிஷேக நிகழ்வில் அமைச்சர்கள், அதிகாரிகள், பக்தர்கள் பெருமளவில் கலந்துகொண்டனர். இந்துக்களைப் போன்று பெளத்தர்களும் பெருமளவில் இதில் கலந்துகொண்டமை குறிப்பிடத்தக்கதாகும்.
மகா கும்பாபிஷேகத்தைத் தொடர்ந்து 48 தினங்களுக்கு மண்டலாபிஷேக பூஜை நடைபெற்று இன்று வரையில் இடையூறின்றி வழிபாட்டு முறைகள் கிரமமாக இடம்பெற்று வருகின்றது. இந்துக்களைப் போன்று தினமும் இவ்வாலயத்துக்கு பெளத்தர்களும் வந்து வழிபட்டுச் செல்வதுடன் களுத்துறை நகருக்கு வரும் வெளிநாட்டு சுற்றுலா பயணிகளும் இங்கு வந்து இவ்வாலயத்தின் பெருமை பற்றி அறிந்து கொள்வதில் ஆர்வம் காட்டி வருவதையும் காணமுடிகிறது. 
ஆலயத்தின் எட்டாவது வருஷாபிஷேகம் எதிர்வரும் 11.07.2011ல் நடைபெறவுள்ளது. இதனையொட்டி முதல்நாள் மாலை விநாயகர் வழிபாட்டுடன் கிரியைகள் ஆரம்பமாகி மறுநாள் 11ந் திகதி காலை நவோத்ர சகஸ்வர சங்காபிஷேகம் பால்குட பவனி, பாலாபிஷேகம், விசேட பூஜை, தீபாராதனை, மகேஷ்வர பூஜை நடைபெற்று அன்னதானம் வழங்கப்படும். 
மாலையில் திருக்கல்யாணம், திருவூஞ்சல் நடைபெற்று வள்ளி தெய்வானை சமேத ஸ்ரீ கதிர்வேலாயுத பெருமான் சித்திரத் தேரில் எழுந்தருளி கலை, கலாசார நிகழ்வுகளுடன் களுத்துறை மாநகர வீதி உலா வருதல் இடம்பெறும். 12ந் திகதி வைரவர் மடை இடம்பெறும்.மூர்த்தி...-
(இங்கிரிய தினகரன் நிருபர்)
