கூடங்குளம் அணு உலை எதிர்ப்பாளர்களின் உண்ணாவிரதம் நேற்று ஆறாவது நாளாக நீடிப்பு


கூடங்குளம் அணுமின் நிலையத்திற்கு எதிரான போராட்டக்காரர்கள் மீதான வழக்குகளை மீளப் பெறாததை கண்டித்தும், கூடங்குளம் பகுதியில் கடலியல், நீரியல், நிலத்தியல் ஆய்வுகள் மேற்கொள்ளக் கோரியும், கூடங்குளம் பகுதி மக்களுக்கு பேரிடர் மேலாண்மை பயிற்சி அளிக்க வேண்டும் என்று வலியுத்தியும் அணு உலை எதிர்ப்பாளர்கள் இடிந்த கரையில் மீண்டும் காலவரையற்ற உண்ணாவிரத போராட்டத்தை கடந்த 1 ஆம் திகதி தொடங்கினார்கள்.
கூடங்குளம் அணு மின் நிலையத்தை மூடக்கோரி தொடர் உண்ணாவிரதம் நடந்துவரும் இடிந்த கரையில் தான், இந்த காலவரையற்ற உண்ணாவிரத போராட்டம் நடந்து வருகிறது. போராட்டக் குழு ஒருங்கிணைப்பாளர் உதயகுமார் உட்பட 25 பேர் காலவரையற்ற உண்ணாவிரதம் இருந்து வந்தனர். இந் நிலையில் அவர்களது கால வரையற்ற உண்ணாவிரத போராட்டத்தில் 351 பெண்கள் கலந்து கொண்டனர். அவர்கள் கடந்த வெள்ளிக்கிழமை முதல் உண்ணாவிரதம் இருந்து வருகின்றனர்.
இந் நிலையில் அவர்களில் பலர் 5 வது நாளான நேற்று முன்தினம் சோர்வடைந்தனர். இதனால் அவர்களுக்கு மருந்துவ பரிசோதனை செய்யவருமாறு அரசு மருத்துவக் குழுவினரை போராட்டக் குழுவினர் வரவழைத்தனர். அதன் பேரில் கூடங்குளம் அரசு ஆரம்ப சுகாதார நிலைய மருத்துவர் ஷாலினி, தெற்கு கள்ளிகுளம் அரசு ஆரம்ப சுகாதார நிலைய மருத்துவர் ராமலிங்கம் ஆகியோர் இடிந்தகரைக்கு வந்து 1 ஆம் திகதி முதல் உண்ணாவிரதம் இருந்து வரும் 25 ஆண்களுக்கும் மருத்துவ பரிசோதனை செய்தனர்.
அவர்களில் சகாயராஜ், ஸ்டேன்லி உட்பட 3 பேரின் உடல் நிலை பாதிக்கப்பட்டிருப்பதாகவும், ஆகவே அவர்கள் உடனடியாக உண்ணாவிரதத்தை கைவிட்டுவிட்டு ஆஸ்பத்திரியில் சேர்ந்து சிகிச்சை பெற்றுக் கொள்ளுமாறும் டாக்டர்கள் கேட்டுக் கொண்டனர். அதன் பேரில் அவர்கள் 3 பேரும் தனியார் ஆஸ்பத்திரியில் சேர்க்கப்பட்டனர். இந் நிலையில் காலவரையற்ற உண்ணாவிரத போட்டம் நேற்று 6 வது நாளாக நடந்து வருகிறது. 
ஆஸ்பத்திரியில் அனுமதிக்கப்பட்ட 3 பேரை தவிர மீதமுள்ள 373 பேரும் உண்ணாவிரதத்தில் ஈடுபட்டுள்ளனர். அதேபோல் கூடங்குளம், இடிந்தகரை பகுதியில் உள்ள அனைத்து கடைகளும் 6வது நாளாக நேற்றும் அடைக்கப் பட்டிருந்தன. இடிந்தகரை மற்றும் கூத்தங்குளி பகுதி மீனவர்கள் யாரும் கடலுக்கு மீன்பிடிக்க செல்லவில்லை.
