இலங்கையில் பல்கலைக்கழகம் அமைக்கவில்லை : இந்திய எஸ். ஆர். எம். குழுமம் அறிக்கை


சென்னை,
சென்னை அருகே காட்டாங்குளத்தூரில் அமைந்துள்ள எஸ். ஆர். எம். பல்கலைக்கழக பதிவாளர் என். சேதுராமன் நேற்று முன்தினம் வெளியிட்ட அறிக்கையில் கூறியிருப்பதாவது:-
எங்கள் பல்கலைக்கழகத்தில் இலங்கைத் தமிழ் அகதிகளுக்காக பல ஆண்டுகளாக இலவசமாக கல்விச் சேவையை ஆற்றுகிறோம். இலங்கையில் நலிவுற்ற குடும்பத்தில் வாழும் தமிழ் மாணவர்களுக்கு தேவையான சைக்கிள்கள் வழங்கியதுடன் மேலும் பல உதவிகளையும் அவ்வப்போது செய்து வருகின்றோம். தமிழினம் ஓங்க வேண்டுமானால் தமிழ் ஓங்க வேண்டும் என்பதை உணர்ந்த நாங்கள், தமிழ்நாட்டில் உள்ள பல்கலைக்கழகங்களில், வேறு எந்த பல்கலைக்கழகமும் செய்யாததை தமிழ்ப் பேராயம் என்ற அமைப்பைத் தொடங்கி அதன் மூலம் தமிழ்ப் பணிகள் பலவற்றைச் செய்து வருகிறோம். தமிழ் ஆராய்ச்சி, பண்பாடு, கலை போன்ற துறைகளோடு தலைசிறந்த தமிழறிஞர்களுக்கும் தக்க விருதுகளை தமிழ்ப் பேராயத்தின் வழியாக வழங்கி வருகிறோம்.
இந்த நிலையில், “இலங்கையில் எஸ். ஆர். எம். குழுமம் பல்கலைக்கழகம் அமைகிறது” என்று உண்மைக்குப் புறம்பான செய்திகளை பரப்பி எந்த ஆதாரமும் இல்லாமல் புரளிகளை ஒரு கும்பல் கிளப்பி வருகிறது. இது வன்மை யான கண்டனத்திற்குரியது. எங்கள் குழுமம் இலங்கையில் எவ்வித பல்கலைக் கழகத்தையும் அமைக்கவில்லை. இவ்வாறு அறிக்கையில் கூறப்பட்டுள்ளது.
