சோனியா அளித்த விருந்து:முலாயம், மாயாவதி பங்கேற்பு


குடியரசுத் துணைத் தலைவர் தேர்தலை முன்னிட்டு ஐக்கிய முற்போக்குக் கூட்டணித் தலைவர் சோனியா காந்தி அளித்த மதிய விருந்தில் காங்கிரஸ் எம்.பி.க்கள், கூட்டணியில் உள்ள கட்சிகளின் தலைவர்கள் கலந்து கொண்டனர்.
இந்த கூட்டத்தில் பகுஜன் சமாஜ் கட்சித் தலைவரும் உத்தரப் பிரதேச முன்னாள் முதல்வருமான மாயாவதி, சமாஜவாதி கட்சித் தலைவர் முலாயம் சிங், ராஷ்ட்ரிய ஜனதா தளத் தலைவர் லாலு பிரசாத் யாதவ் பங்கேற்றனர். 
குடியரசுத் துணைத் தலைவர் தேர்தல் செவ்வாய்க்கிழமை நடைபெற்றது. இதையொட்டி காங்கிரஸ் எம்.பி.க்கள், கூட்டணிக் கட்சிகளின் எம்.பி.க்களை ஒருங்கிணைக்கும் வகையில் டில்லி கெளடில்யா மார்கில் உள்ள அசோகா ஹோட்டலில் சோனியா காந்தி மதிய விருந்து அளித்தார்.
இதில் மத்திய அரசுக்கு வெளியில் இருந்து ஆதரவு அளித்து வரும் பகுஜன் சமாஜ் கட்சித் தலைவர் மாயாவதி, சமாஜவதி கட்சித் தலைவர் முலாயம் சிங் ஆகியோர் கலந்து கொண்டனர். ஆனால், அவர்கள் ஒருவருக்கு ஒருவர் பேசிக் கொள்ளவில்லை.
சோனியா காந்தி அமர்ந்த மேசையில் மாயாவதியும், பிரதமர் மன்மோகன் சிங் அமர்ந்த மேஜையில் முலாயம் சிங்கும், லாலு பிரசாத்தும் அமர்ந்திருந்தனர்.
கடந்த சில நாள்களுக்கு முன்பு அமைச்சரவையில் இரண்டாம் இடம் அளிக்கவில்லை என்று அதிருப்தியுடன் காணப்பட்ட தேசியவாத காங்கிரஸ் தலைவரும், மத்திய வேளாண் துறை அமைச்சருமான சரத்பவார், மத்திய கனரக தொழில் துறை அமைச்சர் பிரஃபுல் பட்டேல் ஆகியோர் சோனியா அளித்த விருந்தில் பங்கேற்கவில்லை. அக்கட்சி சார்பில் சரத் பவாரின் மகள் சுப்ரியா சுலே கலந்து கொண்டார்.
குடியரசுத் தலைவர் தேர்தலில் பிரணாப் முகர்ஜிக்கு கடைசி நேரத்தில் ஆதரவு தெரிவித்த திரிணமூல் காங்கிரஸ் கட்சித் தலைவர் மம்தா பானர்ஜி இந்த விருந்தில் பங்கேற்கவில்லை.
அவரது கட்சி சார்பில் நாடாளுமன்ற கட்சித் தலைவர் சுதீப் பந்தோபாத்யாய பங்கேற்றார்.
சோனியா காந்தி அளித்த விருந்தில் தி.மு.க. சார்பில் டி.ஆர். பாலு, தயாநிதி மாறன், திருச்சி சிவா, கனிமொழி ஆகியோர் பங்கேற்றனர்.
தமிழ்நாடு காங்கிரஸ் கமிட்டியின் தலைவரும், மாநிலங்களவை உறுப்பினருமான பி.எஸ். ஞானதேசிகன் தலைமையில் தமிழக காங்கிரஸ் எம்.பி.க்கள் ஒரே மேசையில் அமர்ந்து விருந்து சாப்பிட்டனர்.
