துளைகளை அடைக்கும் பணியை தடுக்கும் கேரளா;பெரியாறு அணையில் அத்துமீறல்


முல்லைப் பெரியாறு அணையில் ஆய்வுப்பணிக்காக, தோண்டப்பட்ட துளைகளை அடைக்கும் பணியை தடுப்பதற்கான முயற்சியில், கேரள அதிகாரிகள் ஈடுபட்டுள்ளனர்.
முல்லைப் பெரியாறு அணையின் பலம் குறித்து முழுமையான ஆய்வை, ஐவர் குழு சார்பில் நடத்தி முடித்துள்ளது. இந்த ஆய்விற்காக அணையில் தோண்டப்பட்ட துளைகளை அடைக்கும் பணியில் தமிழக பொதுப் பணித்துறையினர் ஈடுபட்டுள்ளனர்.
திடீர் ஆய்வு: கேரள அணைகள் பாதுகாப்புக் குழு தலைவர் பரமேஸ்வரன் நாயர் அணைப் பகுதிக்குச் சென்றார். கேரள நிருபர்கள் பலரை உடன் அழைத்துச் சென்று, துளை அடைக்கும் பணிகளை பார்வையிட்டார். 
அணைப் பகுதியில் கேரள நிருபர்களுக்கு அளித்த பேட்டியில் ‘’பெரியாறு அணையில் துளைகளை அடைப்பதற்கு பதில், அணையைப் பலப்படுத்தும் பணி போல், தமிழக பொதுப்பணித்துறையினர் செய்கின்றனர். சிமென்ட் பயன்பாடு வழக்கத்தை விட கூடுதலாக உள்ளது. 
இது உச்ச நீதிமன்ற உத்தரவை மீறுவதாக உள்ளது. துளைகளை அடைக்கும் பணிக்காக இனி அணைப்பகுதிக்கு கொண்டு வரும் சீமெந்து மூட்டைகளை தடுக்கும் நடவடிக்கையில் ஈடுவடுவோம்’’ என்றார்.
உச்ச நீதிமன்ற தீர்ப்பு வெளிவர இன்னும் சில நாட்களே உள்ள நிலையில், பிரச்சினையை பெரிதுபடுத்தி அடுத்துவரும் தீர்ப்பையும் அமுல்படுத்த விடாமல் தடுக்கும் அடுத்த கட்ட முயற்சியையும், தற்போதே கேரளா கையில் எடுத்துள்ளது.
வேடிக்கை; சில நாட்களுக்கு முன், துளைகளை அடைக்கும் பணியை பார்வையிட தமிழக உயரதிகாரிகள் அணைப்பகுதிக்குச் சென்ற போது தமிழக நிருபர்களை அழைத்துச் செல்ல மறுத்தனர். அதேசமயம், கேரள அணைகள் பாதுகாப்புக் குழு தலைவர் பரமேஸ்வரன் நாயர், கேரள நிருபர்களுடன் அணைப்பகுதிக்குச் சென்று படம் எடுத்ததை தமிழக அதிகாரிகள் வேடிக்கை பார்த்துக் கொண்டிருந்தனர்.
