அண்டை வீட்டாருடன் இணைந்து வாழ்வோம்!


“நீங்கள் அல்லாஹ்வை வணங்குங்கள், அவனுக்கு எதனையும் இணைவைக்காதீர்கள். பெற்றோர்களுக்கு உபகாரம் செய்யுங்கள், (அவ்வாறே) உறவினர்கள், அநாதைகள், ஏழைகள், உறவினர்களான அண்டை அயலான், உறவினரல்லாத அண்டை அயலான், நெறுக்கமான நண்பர்கள், உங்கள் ஆதிக்கத்தில் இருப்போர் அனைவருக்கும் உபகாரம் செய்யுங்கள்” என அல்லாஹ் கட்டளையிட்டுள்ளான்.
மேலுள்ள வசனம் அல்லாஹ்வுக்கு இணைவைக்காது வணங்குவதையடுத்து செய்ய வேண்டிய உபகாரங்களில் மிக முக்கியமானதொன்றாக “அயல் வீட்டானை நேசிப்பது” காணப்படுவதை அவதானிக்க முடிகிறது.
ஒரு முஸ்லிமுடைய ஈமானின் வெளிப்பாடு தன் அண்டை அயலவரை நேசிப்பதிலே தங்கியிருக்கிறது என்பதை பின்வரும் நபிமொழி உணர்த்துகின்றது. “உங்கள் அயலவனுக்கு நல்லவனே, அல்லாஹ்வுக்கும் நல்லவன் என்றார்கள் நபியவர்கள்.” (ஆதாரம்: திர்மிதி)
எந்த மனிதனின் தீங்கிலிருந்து அவனது அண்டை வீட்டான் பாதுகாப்பு பெறவில்லையோ “அல்லாஹ்வின் மீது சத்தியமாக அவன் முஃமினல்லன்” என மூன்று முறை சத்தியம் செய்து நபியவர்கள் குறிப்பிட்டுள்ளார்கள்.
தனது அயல் வீட்டானின் எந்தவொரு சொத்தும் அவனது அனுமதியின்றி பயன்படுத்தக் கூடாது என்பதில் நபித்தோழர்கள் எவ்வாறு நடந்து கொண்டார்கள் என்பதனை பின்வரும் சம்பவம் உணர்த்தி நிற்கின்றது. 
அதாவது, ஒரு ஸஹாபி தினமும் ஸ¤பஹ் தொழுகையைத் தொடர்ந்து விரைந்து வீடு செல்வதைக் கண்ட நபியவர்கள் அந்த ஸஹாபியிடம் விளக்கம் கேட்டபோது, எனது பக்கத்து வீட்டானின் பழமரத்திலிருந்து கனிகள் என் தோட்டத்தில் விழுகின்றன. எனது பிள்ளைகள் எழுந்து அவற்றை புசிக்க முன்னர் நான் அவற்றை எடுத்து பக்கத்து வீட்டானின் தோட்டத்திற்கே வீசி விடுகின்றேன் என்று அந்த ஸஹாபி நபியவர்களிடம் பதிலளித்தார்கள்.
இன்னொரு ஹதீஸில் நபியவர்கள்; “எவனது தீமையிலிருந்து தன் பக்கத்து வீட்டான் பாதுகாப்புப் பெறவில்லையோ அவன் சுவனம் நுழைய மாட்டான்” என்றார்கள். (தபரானி)
மேற்சொன்ன அல்குர்ஆன், அல்ஹதீஸ், ஒரு அண்டை வீட்டானுடன் எவ்வாறு நடந்து கொண்டு அவனுக்கு மதிப்பளிக்க வேண்டும் என்பதனை எமக்கு வலியுறுத்தி காட்டுகின்றது. ஆகவே, நாமும் எமது அண்டை வீட்டார்கள் விடயத்தில் கவனமாக நடந்து சுவனத்தை அடைந்து கொள்ள முயற்சிப்போமாக!
