அட்டாளைச்சேனை விரிவாக்கற் கிளையைவசதிகள் கொண்டதாக தரமுயர்த்த திட்டம்


(அட்டாளைச்சேனை மத்திய நிருபர்)
இலங்கை வங்கியின் அட்டாளைச்சேனை விரிவாக்கற் கிளை அனைத்து வசதிகளும் கொண்ட கிளையாக தரமுயர்த்தப்படவுள்ளது. இலங்கை மத்திய வங்கியின் அனுமதிக்கமைவாக இதற்கான நடவடிக்கைகள் மேற்கொள்ளப்பட்டு வருகின்றன.
அட்டாளைச்சேனை பிரதேச வாடிக்கையாளர்களின் நீண்டகாலக் கோரிக்கையின் பயனாக கடந்த இரு வருடங்களுக்கு முன்னர் கிழக்கு மாகாண வீதி அபிவிருத்தி அமைச்சர் எம்.ஸ். உதுமாலெவ்வையினால் திறந்து வைக்கப்பட்ட மேற்படி கிளை தனது இலக்கை, வெற்றிகரமாக நிறைவு செய்து வருவது உறுதிப்படுத்தப்பட்டதையடுத்து தரமுயர்த்தப்படவுள்ளது.
அட்டை மூலம் பணம் பெறும் தன்னியக்க இயந்திரம் (ஏ.ரீ.எம்) உட்பட அனைத்து வசதிகளும் தரமுயர்த்தப்படும். கிளையிலிருந்து வாடிக்கையாளர்கள் பெற முடியும் என அட்டாளைச்சேனை கிளை முகாமையாளர் ஏ.சீ. கியாஸ்டீன் தெரிவித்தார்.
அட்டாளைச்சேனை அரசினர் ஆசிரியர் கலாசாலை, அட்டாளைச்சேனை தேசிய கல்வியற் கல்லூரி இலங்கை தென்கிழக்குப் பல்கலைக்கழகம், இலங்கை துறைமுக அதிகார சபை, கிழக்கிலங்கை அரபுக் கல்லூரி உட்பட அரச மற்றும் தனியார் அலுவலகங்களில் கடமையாற்றும் இலங்கை வங்கி வாடிக்கையாளர்கள் இதன் மூலம் பெரிதும் நன்மையடைவர் என எதிர்பார்க்கப்படுகின்றது.
சாய்ந்தமருது, தம்பிலுவில், மருதமுனை, இலங்கை வங்கி விரிவாக்கற் கிளைகளையும், தரமுயர்த்தி, வாடிக்கையாளர்களுக்கு நிறைவான சேவை வழங்க திட்டமிடப்பட்டுள்ளமை இங்கு குறிப்பிடத்தக்கது.
