தே. மு. தி. கவுக்கு முதல்வர் பயப்படுகிறார் - திருச்சியில் விஜயகாந்த்



தன்னைக் கண்டு தமிழக முதல்வர் கருணாநிதி அச்சமடைவதாகவும் இதனால் இல்லாத பொய்களை பரப்பிவருவதாகவும் தே. மு. தி. க. தலைவர் விஜயகாந்த் தெரிவித்தார்.
திருச்சி வந்த தே. மு. தி. க. தலைவர் விஜயகாந்த், ஸ்ரீரங்கத்தில் போட்டியிடும் ஜெயலலிதா, திருவெறும்பூர் செந்தில்குமார், மண்ணச்சநல்லூர் பூனாச்சி, முசிறி சிவபதி ஆகியோரை ஆதரித்து ஓட்டு வேட்டையாடினார். திருவெறும்பூர், ரயில்நகர், திருவானைக்காவல், மண்ணச்சநல்லூர், முசிறி ஆகிய இடங்களில் விஜயகாந்த் பேசியதாவது ‘பால் உற்பத்தியாளர்களுக்கு விலையை உயர்த்தித் தர வேண்டும். குறைந்தவிலையில் பால் விற்பனை செய்ய வேண்டும்’ என்று மூன்றாண்டுக்கு முன் நான் கூறினேன். ஆனால், இப்போது தான் கருணாநிதி பால் உற்பத்தியாளர்களுக்கு விலை உயர்த்தி தருவதாக அறிவித்துள்ளார்.
பெட்ரோல், டீசல் விலை தாறுமாறாக உயர்ந்துள்ளது. டில்லிக்கு பலமுறை சென்ற கருணாநிதி, பெட்ரோல் விலை உயர்வு குறித்து வாய் திறந்திருப்பாரா? 5 ஆண்டுக்கு முன் 33.55 ரூபாயாக இருந்த பெட்ரோல் இன்று 63 ரூபாய்க்கு விற்கிறது. அனைத்து தொழில்களும் இழுத்து மூடப்பட்டுவிட்டன. ‘கரன்ட் கட்’ அதிகரித்துள்ளது. கலர், கலராக டிக்கெட்டை கொடுத்து பஸ் கட்டணத்தை மறைமுகமாக உயர்த்தியுள்ளனர். தவறு செய்தால் யாரையும் விட மாட்டேன். கருணாநிதி, தன் பிள்ளைகள், அமைச்சர்கள், எம். எல். ஏ.க்கள், ஒன்றியம், வார்டு, வட்ட செயலர் வரை அனைவரையும் தவறு செய்யும்படி கூறுகிறார். எங்கும், எதிலும் ஊழல், லஞ்சம் தலைவிரித்தாடுகிறது என்று விஜயகாந்த் உரையாற்றினார்.
