சிறுவர் வழிதவறிப்போகாமலிருக்க பெற்றோர்அவதானமாக இருக்க வேண்டுமென அறிவுரை


(புசல்லாவை தினகரன் நிருபர்)
சிறுவர் துஷ்பிரயோகங்களை தடுப்பதிலும், மாணவர்கள் கல்வியில் கவனம் செலுத்துவதிலும் பெற்றோர்கள் மிகுந்த கவனம் செலுத்த வேண்டும். மேலும் சினிமாப் படங்களையும், மெகா தொடர்களையும் பார்ப்பதில் மாணவர்கள் அதிக ஆர்வம் காட்டுவதை பெற்றோர்கள் தடுத்து நிறுத்த முற்பட வேண்டுமென புசல்லாவை பொலிஸ் நிலையப் பொறுப்பதிகாரி எஸ். இராஜரட்ணம் தெரிவித்தார்.
புகைப்பிடித்தல், மது அருந்துதல் சம்பந்தமான காட்சிகள் சினிமாப் படங்களில் இடம்பெறுகின்ற போது தணிக்கைக்கு உட்படுத்தப்பட்ட வகையில் அக்காட்சிகள் மறைக்கப்பட்டே திரைப்படம் காட்சிப்படுத்தப்படுகிறது. ஆனால் மெகா தொடர்களில் அவ்வாறு இடம்பெறாமல் நேரடியாகவே புகைப்பிடித்தல், மற்றும் மது அருந்துதல் தொடர்பான காட்சிகள் ஒளிபரப்பப்படுகின்றன. 
இதன் காரணமாக புகைப்பிடித்தல், மது அருந்துதல் விடயங்களில் இளம் சமுதாயத்தினர் ஈர்க்கப்பட்டு அதில் தூண்டப்பட்டு அவ்வாறான செயல்களில் ஈடுபடுகின்றபோது அச்செயல்கள் சமூக சீர்கேட்டுக்கு வழி வகுப்பதாக அமைகின்றன.
பாடசாலை மாணவர்களிடையே தொழில்நுட்ப சாதனங்களின் பயன்பாடு காரணமாகவும் பொருத்தமற்ற நடவடிக்கைகள், செயல்கள் இடம்பெறுகின்றன. 
குறிப்பாக கையடக்கத் தொலைபேசி பாவனையைக் குறிப்பிடலாம். பெற்றோர்கள் மிகுந்த அவதானமாக செயற்படும் போது மாணவர்களை நல்வழிப்படுத்தி நற்பிரஜைகளாக உருவாக்க முடியுமெனவும், பெற்றோர்கள் சமூகத்தில் குற்றச் செயல்களில் பிள்ளைகள் ஈடுபடுவதை தடுப்பதற்கு உதவ வேண்டுமெனவும் புசல்லாவை பொலிஸ் நிலையப் பொறுப்பதிகாரி எஸ். இராஜர ட்ணம் தெரிவித்தார். (ஐ)
