தி.மு.க. வினர் மீது போடப்படும் பொய்வழக்குகளை நீதிமன்றத்தில் சந்திப்போம்


கும்பகோணம் நகர, ஒன்றிய தி. மு. க. சார்பில் தி.மு.க. தலைவர் கருணாநிதியின் பிறந்த நாள் விழா மற்றும்சிறை சென்ற போராட்ட வீரர்களுக்கு பாராட்டு விழா, பொதுக்கூட்டம் கும்பகோணம் காந்தியடிகள் சாலையில் நேற்று முன்தினம் நடைபெற்றது.
கூட்டத்திற்கு முன்னாள் அமைச்சரும், தி. மு. க. உயர்நிலை செயல் திட்டக்குழு உறுப்பினருமான கோ.சி. மணி தலைமை தாங்கினார். மத்திய மந்திரியும் தி. மு. க. மாவட்ட செயலாளருமான எஸ். எஸ். பழனி மாணிக்கம் முன்னிலை வகித்தார். கூட்டத்தில் தி.மு.க. பொருளாளரும், முன்னாள் துணை முதல் அமைச்சருமான மு.க. ஸ்டாலின் சிறப்புரை ஆற்றினார். அவர் பேசியதாவது, தி.மு.க. தலைவர் கருணாநிதியின் பிறந்த நாள் ஜூன் 3ம் திகதி. 
அவருக்கு வயது 89. தற்போது ஒரு மாதத்தை கடந்தும் அவரது பிறந்த நாளை கொண்டாடுகிறோம். ஏன் ஆகஸ்ட் செப்டம்பர் மாதம் ஏன் அடுத்த ஆண்டு ஜூன் மாதம் வரை கொண்டாடுவோம். திரா விட இயக்கத்துக்கு வயது 100. தலைவர் கருணாநிதிக்கு வயது 89. இதை ஒப்பிட்டு பார்க்கும் போது 11 வயது தான் குறைவு. 
திராவிட இயக்கத்துக்கு வயது 100 ஆக இருந்தாலும் தலைவர் கருணாநிதியின் அரசியல் வரலாறு 75 வயது. அவர் 75 ஆண்டு காலம் அரசியலில், பொது வாழ்வில் தன்னை ஈடுபடுத்தி வந்துள்ளார். இப்படிப்பட்ட வரலாறு உலகில் எந்த தலைவருக்கும் கிடையாது.
அப்படிப்பட்ட தலைவரை நமது இயக்கத்தின் தலைவராக நாம் பெற்று உள்ளோம். தமிழகத்தில் அ. தி. மு.க. ஆட்சிக்கு வந்து 1 ஆண்டு ஆகிறது. இந்த ஆட்சியை எதிர்த்து நாம் சிறை நிரப்பும் போராட்டம் நடத்தினோம். அதில் ஈடுபட்டவர்களுக்கு சான்றிதழ் இந்த மேடையில் வழங்கப்படுகிறது. இதைப் பார்க்கும் போது சிலருக்கு நாம் பெற முடியவில்லையே என்ற ஏக்கம் இருக்கும்.
இந்த சான்றிதழ் அடுத்த போராட்டத்திற்கு இப்போது தயார் செய்வதற்கு தான் தி. மு. கவை காப்பாற்ற, வழக்குகளில் சிக்கியவர்களை காப்பாற்ற இந்த போராட்டம் நடத்துகிறார்கள் என்று சிலர் கூறுகிறார்கள். எங்கள் தோழர்களை, எங்களை விட வேறு யாரால் காப்பாற்ற முடியும். தி. மு. க. வின் முன்னோடிகளை மாவட்ட செயலாளர்களை, முன்னாள் அமைச்சர்களை பழிவாங்கும் வகையில் பொய் வழக்கு போடப்படுகிறது. ஒரு வழக்கு போடப்பட்டு அதில் ஜாமீனில் வந்தால் அடுத்த வழக்கு போடப்படுகிறது.
அடுத்த வழக்கிலும் பிணையில் வந்தால் பிணையில் வரமுடியாதபடி குண்டர் சட்டம் போடப்படுகிறது. இதுபோன்ற பூச்சாண்டிகளுக்கு தி. மு. க. பயப்படாது. தி. மு. க. பனங்காட்டு நரி. இந்த சலசலப்புக்கு அஞ்சாது எதைப்பற்றியும் கவலைப்படாமல் தி. மு. க. வினர் சிறை நிரப்பும் போராட்டத்தில் பங்கேற்றனர். அவர்களை வாழ்த்துவதோடு தி. மு. க. தலைமைக் கழகம் சார்பில் பாராட்டுகிறேன்.
