வருடப் பிறப்பு



மாதம் செளர மாதமும், சாந்திரமாதமுமென இரு வகைப்படும். சூரியன் ஒரு ராசியை அனுபவிக்குங் காலம் செளர மாதம். 
ஒரு அமாவாசை கழித்த பிரதமை முதல் மற்றொரு அமாவாசை வரையும் உள்ள முப்பது திகதிகளைக் கொண்ட காலம் சாந்திர மாதம் சூரியன் பன்னிரண்டு ராசிகளையுஞ் சுற்றி வரும் காலம் செளரமான வருடம். அது ஏறக்குறைய முந்நூற்றறுபத்தைந்து தினங்கள் கொண்டது. 
சந்திரனுடைய சஞ்சாரத்தினால் உண்டாகிய பன்னிரெண்டு அமாவாசை கொண்ட காலம் சாந்திரமான வருடம். நான்கு வருடத்துக்கு ஒருமுறை சாந்திர வருடத்தில் பதின் மூன்று அமாவாசை வரும். 
அதில் அதிகமாகிய ஒரு மாதத்தை அதிக மாதமென்று வழங்குவர். சூரியன் மேட ராசியில் பிரவேசிக்கும் தினம் செளர வருடப் பிறப்பு. சூரியன் மீன ராசியில் பிரவேசித்த மாதமாகிய பங்குனி மாதத்துச் சுக்கில பட்சத்துப் பிரதமையே சாந்திர வருடப் பிறப்பு என்று சொல்கிறோம்.
உலகெங்கும் உள்ள இந்து தமிழர்களால் சித்திரை முதலாம் நாளையே புத்தாண்டாக கொண்டாடப் பட்டது. இது கதிரவன் நகர்ச்சியை அடிப்படையாகக் கொண்டது. 
இம்முறையின்படி சூரியன் ஒவ்வொரு இராசியிலும் புகும்போது 12 தமிழ் மாதங்கள் பிறப்பதாகக் கொள்ளப்படுகிறது. இதனை “இந்து தமிழ் புத்தாண்டு” என சிலர் கூறிவந்தனர். இன்னும் சிலரோ உலகில் உள்ள இந்துக்களுக்கெல்லாம் ஒரு பொதுப்படையான புத்தாண்டு இல்லை. இதுவே “தமிழ்ப் புத்தாண்டு” எனவும் கூறிவந்தனர்.
தமிழர் நெடுங்காலம் தொட்டு சித்திரை முதலாம் நாளையே தமது புத்தாண்டாகக் கொண்டாடி வந்தனர். இலங்கை மற்றும் இந்தியாவில் அந்நிய ஆதிக்க ஆட்சிகளின் வருகையைத் தொடர்ந்து கிறிஸ்தவ சமயம் தமிழர்களிடையே தோன்றவும், கிறிஸ்தவ தமிழர்களால் இப்புத்தாண்டு கொண்டாட்ட முறை வழக்கில் இருந்து மறையத் தொடங்கியது. 
அதேபோன்று இஸ்லாம் மார்க்கம் தமிழர்களிடம் தோற்றம் பெற்றதைத் தொடர்ந்து, அவர்களிடமிருந்தும் இப்புத்தாண்டு கொண்டாட்டம் வழக்கில் இருந்து மறையத் தொடங்கியது. 
ஆனால் கடைசிவரை இந்துத் தமிழர்களிடம் மட்டுமே இப்புத்தாண்டு கொண்டாட்டங்கள் தொடர்ந்ததாகக் கூறலாம். மற்றும் கிறிஸ்தவ, இஸ்லாம் சமயத் தமிழர்கள் இப்புத்தாண்டை கொண்டாடவில்லை என்றே உணரலாம்.
ஆனால் இலங்கை சிங்களவர்கள் தமிழ் சிங்களப் புத்தாண்டு என தொடர்ந்து கொண்டாடி வருகின்றனர். இது பண்டைய இலங்கை தமிழர் மற்றும் தென்னிந்திய தமிழ் பண்பாடுகளின் தாக்கத்தினால் ஏற்பட்டதாகும்.
