சிங்கப்பூர் சிவ கிருஷ்ணர் ஆலயம்


சிங்கப்பூரின் மார்ஷலிங் பகுதியில் அமைந்துள்ள அழகிய ஆலயம் அருள்மிகு சிவ கிருஷ்ணர் ஆலயம் ஆகும். ஆலயத்தின் கும்பாபிஷேக மலரில் வெளியிடப்பட்டுள்ள குறிப்பின்படி இவ்வாலயத்தின் முதல் கும்பாபிஷேகம் 1996 ஆம் ஆண்டு செப்டெம்பர் முதல் திகதியன்று நடைபெற்றது. 1962 ஆம் ஆண்டு செம்பவாங் வீதியில் உள்ள ஒரு சிறிய இடத்தில் குஞ்சுகிருஷ்ணன் என்பவர் இக்கோயிலை அமைத்து நிர்மாணித்து வந்தார். 
பல்வேறு தெய்வங்களின் சன்னதிகளைக் கொண்டதாக இக்கோயில் அமைக்கப்பட்டது. துவக்கத்தில் டாக்சி ஒட்டுனர்கள் ஓய்வெடுக்கும் இடமாகவே இக்கோயில் இருந்து வந்தது. குஞ்சு கிருஷ்ணனின் மறைவிற்கு பின் ஆலயத்தை பொறுப்பேற்ற வேலாயுதத்தால், ஆலய விரிவாக்கப் பணிகள் நடத்தப்பட்டது. 
நாட்கள் செல்ல செல்ல இக்கோயில் ஸ்ரீ சிவ கிருஷ்ணர் ஆலயம் என்று பக்தர்களால் அழைக்கப்பட்டது. பக்தர்களின் வருகை அதிகரிக்க அதிகரிக்க ஆலயத்திற்கு வரும் வருமானமும் அதிகரிக்க துவங்கியது. 
இதனைக் கொண்டு ஆலயமும், ஆலய சுற்றுபுறமும் தூய்மையாக பாதுகாக்கப்பட்டு வருகின்றது. 1982 ஆம் ஆண்டு சுமார் 25,000 சதுரடியில் தற்போது உள்ள மார்ஷலிங் பகுதிக்கு இக்கோயில் இடமாற்றம் செய்யப்பட்டது. 
1982 ஆம் ஆண்டு முதல் 1987 ஆம் ஆண்டு வரை பல்வேறு நிர்வாகக் குழுவினரால் ஆலய வளர்ச்சிப் பணிகள் மேற்கொள்ளப்பட்டன. 
1987 ஆம் ஆண்டு பொறுப்பேற்ற புதிய நிர்வாகக் குழுவின் சார்பில் டிசம்பர் 9 ஆம் திகதி ஆலய பூமி பூஜையும் சங்கு ஸ்தாபனமும் நடைபெற்றது. ஆலயத்தின் முதல் கும்பாபிஷேகம் 1996 ஆம் ஆண்டு செப்டெம்பர் மாதமும், 2வது கும்பாபிஷேகம் 2008 ஆம் ஆண்டு மார்ச் 23 ஆம் திகதியும் நடத்தப்பட்டது.
ஸ்ரீ சிவ கிருஷ்ணர் ஆலய நுழைவு வாயிலே முற்றிலும் வித்தியாசமாக அமைக்கப்பட்டுள்ளது. இக்கோயிலின் தனிச் சிறப்பாகும். நுழைவாயிலின் ஒருபுறம் சிவனின் வாகனமான நந்தியும், மறுபுறம் ராம பக்த ஆஞ்சநேயரின் உருவமும் கை கூப்பியபடி பக்தர்களை வரவேற்கின்றனர். 
ராஜகோபுரத்தில் அமைக்கப்பட்டுள்ள சிற்பங்கள் கலைநுணுக்கங்களுடன் மிக அழகாக அமைக்கப்பட்டுள்ளது. ஆலயத்தின் பிரதான கூடத்தின் மேற்தளத்தில் விரிந்த நிலையில் அமைக்கப்பட்டுள்ள பிரமாண்ட தாமரை காண்போரின் கண்களை கவரும் விதமாக உள்ளது. ஆலய பிரகாரங்களின் மேற்கூரையும் அமைக்கப்பட்டுள்ள சிற்பங்கள் புராணங்களை எடுத்துக் கூறுவதாக உள்ளது. 
மேலும் அனைத்து ராசிகளின் குறிகளும் அழகிய வண்ணங்களில் சிற்பமாக வரையப்பட்டுள்ளன. ஆலய பிரகாரம் முழுவதும் சப்த கன்னிகைகள், நவக்கிரகங்கள், சுந்தரேஸ்வரர், வைரவர், கீதோபதேசம் உள்ளிட்ட பல்வேறு காட்சிகள் ஓவியங்களாகவும், சிற்பங்களாகவும் அமைக்கப்பட்டுள்ளன. இக்கோவிலில் ஒவ்வொரு தெய்வத்திற்கும் தனித்தனி சன்னதி என மொத்தம் 23 சன்னதிகள் அமைந்துள்ளன.
ஆலய தெய்வங்கள் :
இவ்வாலயத்தில் விநாயகர், சிவ கிருஷ்ணர், முருகன், துர்க்கை, லக்ஷ்மி, மற்றும் சரஸ்வதி, ராமர், சீதை மற்றும் லட்சுமணர், ஆஞ்சநேயர், ஐயப்பன், மாரியம்மன், பெரியாச்சி, இடும்பர், நாகம்மா, தட்சிணாமூர்த்தி, விஸ்வநாதர், விசாலாட்சி, நந்தீஸ்வரர், கருப்பர், முனீஸ்வரர், மதுரை வீரன், பைரவர், சண்டிகேஸ்வரர், நவகிரகம் ஆகிய தெய்வங்களின் திருவுருவச் சிலைகள் பிரதிஷ்டை செய்யப்பட்டுள்ளன..
