நடப்பதும், ஓடுவதும்


சில நேரங்களில் சில எளிய வினாக்களுக்கு விடை சொல்வது கடினமாக இருக்கும். உதாரணமாக நடப்பதற்கும், ஓடுவதற்கும் இடையே உள்ள வித்தியாசம் என்ன என்று கேட்டால் நீங்கள் பதில் சொல்வீர்கள்?
சரி நீங்கள் பதில் சொல்ல வேண்டாம். ஓர் உடலியலாளர் பதில் கூறுகிறார்.
“ஒற்றைக் காலில் எடுத்துக்காட்டாக வலது காலில் ஒருவர் நிற்பதாகக் கொள்வோம். மேலும் அவர் குதிக்காலை உயர்த்துவதாகம். அதே சமயத்தில் முன்புறம் குனிவதாகவும் வைத்துக் கொள்வோம். (ஒருவர் நடக்கும் போது தனது பாதத்தைத் தரையில் அழுத்தி உயர்த்தும் போது தனது எடையை அன்றி, மேற்கொண்டு 20 கிலோ அழுத்தத்தையும் தரை மீது செலுத்துகிறார். 
எனவே, நிற்பதை விட நடக்கையில் அவர் தரை மீது அதிக அழுத்தத்தைச் செலுத்துகிறார். இந்நிலையில் ஈர்ப்பு மையத்திலிருந்து செல்லும் குத்துக் கோடு ‘அடிக்கு’ வெளியேதான் இருக்கும். ஆகவே அவர் இதைச் செய்ய ஆரம்பித்த உடனேயே முன்புறம் விழுந்தாக வேண்டும். எனவே இதுவரை தொங்கிக் கொண்டி ருந்த தனது இடது காலை அவசரமாய் முன்னால் நீட்டி ஈர்ப்பு மையத்திலிருந்து செல்லும் குத்துக்கோட்டுக்கு முன்பாகத் தரை மீது வைக்கிறார். 
இவ்வாறாக குத்துக்கோடு, இரண்டு பாதங்களும், தரையில் படும் நிலைப்புத் தானங்களை இணைக்கும் கோடுகளுக்கு இடையே உள்ள பரப்பு வழியே செல்லும்படியாய் நகர்ந்து வந்துவிடுகிறது. எனவே மீண்டும் சமநிலை ஏற்பட்டுவிடுகிறது. அவர் முன்புறம் ஓரடி எடுத்து வைத்துவிடுகிறார்.
அந்நிலையில் அவர் அப்படியே இருக்கலாம். ஆனால் முன்புறமாக மேலும் தொடர்ந்து செல்ல வேண்டும் என்றால், அவர் இன்னும் சிறிது முன்பக்கமாகச் சாய்வார். ஈர்ப்பு மையத்தில் இருந்து செல்லும் குத்துக்கோடு இதனால் இடம்பெயர்ந்து மையத்துக்கு வெளியே போய் அவர் விழப்போகும் நிலையை அடைந்ததும் அவர் தனது காலை அதாவது வலது காலை முன்னே எடுத்து வைப்பார். 
இவ்வாறு அவர் ஒவ்வொரு அடியாக எடுத்த வைத்து நடக்கிறார். ஆகவே, நடப்பது என்பது தொடர்ச்சியாக முன்புறம் விழுவதே ஆகும். ஒவ்வொரு தடவையும் விழுவதற்குச் சற்று முன்னர் பின்னால் விடப்பட்ட காலை முன்னால் நீட்டித் தரையில் ஊன்றி நிலைப்புப் பெறுகிறோம்.
நடப்பதற்கும் ஓடுவதற்கும் இடையே உள்ள வித்தியாசம் இதுதான். ஓடுவதில், தரையின் மீதுள்ள கால் அதன் தசைகள் திடீரென்று சுருங்குவதால் விரைவாக நிமிர்த்தப்பட்டு, உடலானது முன்னே தள்ளப்படுகிறது. மிகக் குறுகிய நேர அளவுக்குத் தரையுடன் உடலுக்குச் சிறிதும் தொடர்பில்லாமல் போய்விடுகிறது. 
அடுத்து அது இன்னொரு கால் மீது சமநிலை பெறுமாறு விழுகிறது. உடல் இன்னும் அந்தரத்தில் தொங்கும் போதே இந்தக் கால் விரைவாக முன்புறம் செல்கிறது. ஆக, ஓடுவது என்பது ஒரு காலில் இருந்து இன்னொரு காலுக்குச் செய்யப்படும் தாவல்களின் தொடர்ச்சியே ஆகும்.
கிடைமட்டமான நடைப்பாதையில் நடக்கும் போது சிலர் நினைப்பது போல் ஆற்றல் செலவழியாமல் இல்லை. ஒவ்வொரு அடி எடுத்து வைக்கும் போதும் நடப்பவரின் ஈர்ப்பு மையம் ஒரு சில சென்றிமீற்றர் அளவுக்கு உயர்த்தப்படுகிறது. 
கிடைமட்டப் பாதையின் மீது நடக்கும் போது செய்யப்படும் வேலை, நடப்பவரின் உடலை அவர் கடந்த தொலைவுக்குச் சமமான உயரத்துக்கு எழும்புவதற்கு ஆகும். வேலையில் பதினைந்தில் ஒரு பகுதி ஆகும் என்று கணக்கிடப்பட்டிருக்கிறது.
