நாட்டிலுள்ள யானைகளின் கணக்கெடுப்புஆகஸ்ட், செப்ரம்பர் மாதங்களில் நடைபெறும்



(கம்பளை தினகரன் நிருபர்)
நாட்டிலுள்ள யானைகளின் கணக்கெடுப்பு இவ்வாண்டு ஆகஸ்ட் செப்ரம்பர் மாதங்களில் மேற்கொள்ளப்படுமென வனராசிகள் பாதுகாப்புத் திணைக்கள அதிகாரி ஒருவர் தினகரனுக்குத் தெரிவிக்கின்றார்.
இக்கணக்கெடுப்பு நடவடிக்கைகளை மேற்கொள்ள இந்திய வனராசிகள் நிறுவனத்தைச் சேர்ந்த ஆசிய யானைகள் வல்லுநர்களின் உதவி கிடைக்கவுள்ளது. இவர்களின் வருகையும் உறுதிப்படுத்தப்பட்டுள்ளது. யானைக் கணக்கெடுப்புக்கு வரட்சிக் காலமே பொருத்தமானதால் இம்மாதங்கள் தெரிவு செய்யப்பட்டுள்ளன. 
இக்காலங்களில் யானைகள் குளத்தையண்டிய பகுதியிலேயே பெருமளவு காணப்படுவதால் கணக்கெடுப்பு இலகுவாக அமைவதோடு இரட்டைக் கணக்கெடுப்பையும் தவிர்க்க முடியுமென அவ் அதிகாரி மேலும் தெரிவித்தார்.
கடந்தாண்டில் 228 யானைகள் இறந்துள்ளதுடன் யானைகள் மனிதர்கள் பிணக்கினால் 81 பேர் இறந்துமுள்ளனர். கடந்த காலங்களில் மேற்கொள்ளப்பட்ட கணக்கெடுப்புக்கள் பூரணமாக மேற்கொள்ளப்படவில்லை. முதலாவது கணக்கெடுப்பு 1963ம் ஆண்டில் வெளிநாட்டவரான நொறிஸ் என்பவரால் மேற்கொள்ளப்பட்டது. 
அவரது அறிக்கைப்படி 1500 யானைகள் கணக்கெடுக்கப்பட்டுள்ளன. அடுத்த கணக்கெடுப்பு 1969ல் ஜோர்ஜ் மகியால் மேற்கொள்ளப்பட்டு 2200 யானைகள் கணக்கெடுக்கப்பட்டன. 
எனினும் இத்தகவல்கள் பூரணமற்றவையாக வனராசிகள் பாதுகாப்பு திணைக்களம் நம்புகிறது. 1992ல் வனராசிகள் பாதுகாப்பு திணைக்களம் வடக்கு, கிழக்கு தவிர்ந்த ஏனைய பிரதேசங்களில் மேற்கொண்ட கணக்கெடுப்பின்போது 4500 யானைகள் கணக்கெடுக்கப்பட்டதாகவும் மேலும் 2004ல் வடமேற்கு வனராசிகள் வலயத்தில் மட்டும் மேற்கொண்ட யானைக் கணக்கெடுப்பின்போது 1076 யானைகள் உள்ளதாக பதிவு செய்யப்பட்டதாகவும் 2008ல் மகாவலிப் பிரதேசத்தில் 2149 யானைகள் கணக்கெடுக்கப்பட்டு ள்ளதாகவும் இருந்தும் இவ்வாண்டு மேற்கொள்ளப்படும் கணக்கெடுப்பின் போது பூரணமான புள்ளி விபரங்களைப் பெறமுடியுமெனவும் அவ்வதிகாரி நம்பிக்கை தெரிவித்தார்.
