கொழும்பு கொம்பனித்தெருவில் செபமாலை மாதா திருவிழா

9ம் திகதி திருவிழா திருப்பலி!
ழும்பு கொம்பனித்தெரு குழந்தை இயேசு ஆலயத்தில் புனித செபமாலை அன்னையின் திருவிழா எதிர்வரும் 9ம் திகதி ஞாயிற்றுக்கிழமை வெகு விமரிசையாகக் கொண்டாடப்படவுள்ளது.
நாளை 7ம் திகதி மாலை 6.00 மணிக்கு விசேட பாவசங்கீர்த்தன நிகழ்வும், 8ம் திகதி மாலை வெஸ்பர்ஸ் ஆராதனையும் அதனைத் தொடர்ந்து 9ம் திகதி காலை 6.30 மணிக்கு தமிழில் திருவிழா திருப்பலியும் நடைபெறவுள்ளது.
கடந்த செப்டம்பர் 29ம் திகதி கொடியேற்றத்துடன் ஆரம்பமான திருவிழா நிகழ்வுகளில் தினமும் மாலை 6.00 மணிக்கு நவநாள் ஆராதனைகள் இடம்பெற்று வருகின்றன.
மாதாவின் மகிகை அளவற்றது. அதன் ஒரு துளியை சிந்திப்போம்.
இந்த பூமியில் வாழ்ந்தவர்களின் மிக அதிகமாக இயேசுவோடு நெருங்கி வாழ்ந்தவர்களுள் மரியாளைத் தவிர வேறு எவருமில்லை. ஆதவின் மரியாளின் வழியாக இயேசுவை நெருங்கிச் செல்வது ஆன்மீகத்தின் ஒரு உன்னத வழியாகும். மரியாள் வழியாக நாம் இயேசுவைத் தியானிக்கின்றோம். மரியாளின் வாழ்வில் கிறிஸ்துவை மையமாக கொண்டிருந்ததுபோல, நாம் எமது வாழ்வில் திருச்செபமாலையின் ஊடாக எமது ஆன்மீக வாழ்வில் கிறிஸ்துவை மையமாக கொண்டு வாழ்கின்றோம்.
பேருண்மைகளை தியானிப்பதன் மூலம் எமது ஆன்மீக வாழ்வு எவ்வாறு வளர்ச்சியடைகின்றது என்று பார்ப்போம். மகிழ்ச்சி பேருண்மைகளை தியானிப்பதனூடாக இயேசு மனுவுருவெடுத்த நிகழ்வையும், ஒளியின் பேருண்மைகளை தியானிக்கையில் இயேசு தோற்றம் மாறியதையும் இயேசுவின் பொது வாழ்வையும், துயர பேருண்மையில் இயேசுவின் பாடுகளையும் இரணத்தையும் கிறிஸ்தவ வாழ்வின் வெற்றி ஆகியவற்றையும் தியானிக்கின்றோம். நாம் செபமாலை செபிக்கும்போது கிறிஸ்துவின் வாழ்வை மீண்டும் தியானிக்கின்றோம். எனவே இதன் மூலம் எமது வாழ்வு கிறிஸ்துவோடு பிணைக்கப்படுகின்றது. 
இதுவே எமது வாழ்வின் ஆண்மீக வழி, திருச்செபமாலை ஒரு பொழுதும் திருவிவிலியத்திற்கு மாறாக அமையாது, திருச்செபமாலை செபிப்பவர்கள் திரு விவிலியத்தின் சிறப்பையும், உயர்வையும் இன்னும் ஆழமாக கண்டுணர முடியும். செபமாலை ஒரு தியான செபம். அன்றாட வாழ்வில் மனிதன் எந்த ஒரு செயலைச் செய்தாலும் அதை கவனமுடன் செய்கிறான். (உ+ம்) நாம் வேலை செய்யும் இடங்களில் மனதை ஒரு நிலைப்படுத்திச் செய்வது மிகவும் அவசியம். சாதாரணமாக உலக வாழ்வில் தியானத்திற்கு, செபமாலைக்கு முக்கிய இடமுண்டு என்பது எமக்கு தெரியும். நாம் விசேட விதமாக தியான யோகிகளாக வாழ அழைப்புப் பெற்றவர்கள். எம் வாழ்வை இறைவன் பக்கம் திருப்ப சிறந்த வழி செபமாலை. ‘அருள் நிறைந்த மரியே’ என்ற செபம் செபமாலையில் திரும்பத் திரும்பச் சொல்லப்படுகிறது.
இது ஒரு இதய செபம். இயேசுவின் செபத்திற்கு ஒப்பானது இயேசு தபோர் மலை மீது தோற்றம் மாறியபோது அவருடைய திருமுகத்தின் பொலிவைக் கண்டு திருத்தூதர்கள் பரவசம் அடைந்தனர் என்பது எமக்குத் தெரியும். இருந்தாலும் திருத்தூதர்களைவிட மரியாவே இயேசுவை தியானிப்பதற்கு நிகரற்ற ஒரு எடுத்துக்காட்டாக திகழ்கிறாள். ஏனெனில் அவருடைய கருவிலே உருவான இயேசுவின் திருமுகம் ஒரு தனிப்பட்ட வகையில் மரியாளுக்கே உரியதாக இருக்கின்றது. அவளுடைய கண்கள் எப்போதும் இயேசுவின் மீதே பதிக்கப்பட்டிருந்தது. இயேசு மீது மரியாள் கொண்டிருந்த பார்வை, சூழ்நிலைக்கு ஏற்ப வியப்பும் ஆறுதலையும் கொண்ட வினா எழுப்பும் பார்வையாகவும் இயேசுவை புரிந்துகொள்ளும், ஊடுருவும் பார்வையாகவும் சிலுவையில் துயரப்பார்வையாகவும், உயிர்ப்பின் ஒளியின் ஒளிரும் பார்வையாகவும், பெந்தகோஸ்து நாளில் பற்றி எரியும் பார்வையாகவும் இருந்தது.

