ஹேமாஸ் நிறுவனத்தால்ரூ. 8 மில்லியன் செலவில்யாழ். நகரில் பாலர் பாடசாலை அமைப்பு


ஹேமாஸ் ஹோல்டிங் பிஎல்ஸி நிறுவனம் வடபகுதி சிறுவர்களின் வாழ்க்கையில் கல்வியறிவை பிரகாசிக்க வைப்வதற்காக யாழ்ப்பாணத்தின் நல்லூர் மாநகர சபையின் கட்டிடத் தொகுதியில் 8 மில்லியன் ரூபா செலவில் ஹேமாஸ் பியமர பாலர் பாடசாலையை ஆரம்பித்துள்ளது. ஹேமாஸ் நிறுவனம் ஆரம்பித்திருக்கும் 33வது பாலர் பாடசாலை இதுவாகும்.
வட பகுதியில் யுத்தம் முடிவடைந்து சமாதானம் ஏற்பட்டதை அடுத்து ஹேமாஸ் நிறுவனம் இந்த பாலர் பாடசாலைகளை அமைக்கும் திட்டத்தை தீவிரமாக நடைமுறைப்படுத்தி வருகிறது. 
2009ம் ஆண்டு பெப்ரவரி மாதத்தில் இடைக்கால நிவாரண நடவடிக்கையாக இந்நிறுவனம் வவுனியாவில் அமைக்கப்பட்டிருந்த மெனிக்பாம் கிராமங்களிலும் இவ்விதம் பாலர் பாடசாலைகளை ஆரம்பித்து வந்தது. இதனால் இந்த முகாம்களிலிருந்து பல்லாயிரக்கணக்கான சிறுவர்கள் நன்மை அடைந்தனர்.
யாழ்ப்பாணத்திலுள்ள இந்தப் பாலர் பாடசாலையை சிறுவர் அபிவிருத்தி மற்றும் மகளிர் விவகார அமைச்சர் திஸ்ஸ கரலியத்த திறந்துவைத்தார். இவ்வைபவத்தில் பாரம்பரிய கைத்தொழில் மற்றும் சிறுகைத்தொழில் அபிவிருத்தி அமைச்சர் டக்ளஸ் தேவானந்தா, யாழ்ப்பாண மாநகரசபை முதல்வர் திருமதி யோகேஸ்வரி பற்குணராஜா ஆகியோர் கலந்துகொண்டனர்.
ஹேமாஸ் நிறுவனத்தின் சமூக மேம்பாட்டுக்கான முதலீட்டுத் திட்டங்கள் ஆரம்ப சிறுவர் பராமரிப்பு மற்றும் அபிவிருத்தி நடவடிக்கைகளில் சிறுவர் அமைச்சின் செயலகத்துடன் இணைந்து இப்பொழுது வெற்றிகரமான முறையில் மேற்கொள்ளப்படுகிறது. இந்த முயற்சி இலங்கையிலுள்ள பிள்ளைகளின் நல்வாழ்வை உருவாக்குவதில் ஒரு பெரும் தாக்கத்தை ஏற்படுத்தியுள்ளது.
தற்போது ஹேமாஸ் நிறுவனம் நாடெங்கிலும் இயங்கிவரும் 33 பாலர் பாடசாலைகளில் 3000 சிறுவர் சிறுமியர் கல்வியறிவை பெற்றுவருகிறார்கள்.
2002ம் ஆண்டு முதல் ஹேமாஸ் நிறுவனம் இந்த நடவடிக்கைகளுக்கு 200 மில்லியன் ரூபாவை செலவிட்டுள்ளது. ஹேமாஸ் நிறுவனத்தின் அவுட் ரிச் பிரிவு அரசாங்கத்தின் அங்கீகாரத்தைப் பெற்ற ஒரு அறங்காவல் அமைப்பாகும்.
இவ் வைபவத்தில் உரையாற்றிய அமைச்சர் திஸ்ஸ கரலியத்த ஹேமாஸ் நிறுவனம் மற்றைய பல்தேச நிறுவனங்களுக்கு ஒரு முன்மாதிரியாக இருந்த வருகின்றது என்றும் பாலர் கல்வியில் மிகவும் அக்கறை கொண்டுள்ளமை இது பெரும் மகிழ்ச்சியளிக்கின்றது எனவும் கூறினார்.
யாழ்ப்பாண மாநகரசபை முதல்வர் திருமதி யோகேஸ்வரி பற்குணராஜா இந்த சேவையை செய்தமைக்காக யாழ்ப்பாண மக்கள் ஹேமாஸ் நிறுவனத்தை மறக்கமாட்டார்கள் என்று கூறினார். 
ஹேமாஸ் நிறுவனத்தின் பணிப்பாளர் அப்பாஸ் ஈசுப் அலி இங்கு உரையாற்றுகையில் வடபகுதி மக்களின் சீர் குலைந்து போன வாழ்க்கையைக் கட்டியெழுப்ப அரசாங்கம் மேற்கொண்டுவரும் தேசிய முயற்சிக்கு பூரண பங்களிப்பை வழங்குதில் தாங்கள் மகிழ்ச்சியடைவதாகத் தெரிவித்தார். நாம் யுத்தத்தினால் பாதிக்கப்பட்டுள்ள வவுனியா, முல்லைத்தீவு, கிளிநொச்சி, மன்னார் ஆகிய பிரதேசங்களில் மேலும் 4 பாடசாலைகளை ஆரம்பிக்கவுள்ளதாகவும் தெரிவித்ததர்.
