டுபேக்கோ நிறுவனம்;;தேசிய வருமானத்திற்கு பங்களிப்பு


சிலோன் டுபேக்கோ நிறுவனம்  2010ம் நிதியாண்டில் வடக்கு, கிழக்கில் கூடுதலான சந்தை வாய்ப்பு உருவாகியமையால் தனது வருடாந்த வருமானத்தை அதிகரித்துக் கொண்டுள்ளது.
டுபேக்கோ நிறுவனத்தின் வருமானம் கடந்தாண்டில் அதிகரித்த காரணத்தினால் அரசாங்கத் திறைச்சேரிக்கு இதன் மூலம் 51.4 பில்லியன் ரூபா வருமானமாக கிடைத்துள்ளது.
வடக்கு, கிழக்கில் பயங்கரவாதம் ஒழிக்கப்பட்டு மீண்டும் சகஜ நிலை திரும்பிக் கொண்டிருப்பதனால், வருமானம் அதிகரித்திருப்பதாக அறிவிக்கப்படுகிறது. 2010ம் ஆண்டின் இறுதியில் இந்நிறுவனத்தின் நிகர வருமானம் 64 பில்லியன் ரூபாவாக உயர்ந்துள்ளது.
முந்திய ஆண்டோடு ஒப்பிட்டு பார்க்குமிடத்து இவ்வாண்டு வருமான அதிகரிப்பு 6.3 சதவீதமாகும். 
அரசாங்கத்திற்கு செலுத்த வேண்டிய வரிக்குப் பின்னர் நிறுவனம் வருமானமாக 5.1 பில்லியன் ரூபாவை பெற்றுள்ளது. 2009ம் ஆண்டின் வருமானத்தை விட இது 23.8 சதவீத அதிகரிப்பாகும்.
இந்நிறுவனத்தின் தலைவர் ஜயம்பதி பண்டாரநாயக்க தங்களின் வருமான அதிகரிப்பு குறித்து கருத்து தெரிவிக்கையில், அரசாங்கம் வடக்கு கிழக்கில் யுத்தத்தை முடிவுக்கு கொண்டு வந்து மீண்டும் அங்கு சமாதானத்தை ஏற்படுத்தியதனால் தான் இன்று தங்கள் நிறுவனத்தின் விற்பனை அதிகரித்துள்ளது என்று கூறினார்.
இலங்கைக்கு சட்டவிரோதமாக கடத்தி வரப்படும் வெளிநாட்டு சிகரட் வகைகளால் கம்பனியின் வருமானத்திலும் அரசாங்கத்தின் வருமானத்திலும் ஒரு தாக்கம் ஏற்படுத்தக் கூடியதாக இருந்த போதிலும் சுங்கத் திணைக்களம் அத்தகைய கடத்தல் முயற்சிகளை முடியடித்திருப்பதும் கம்பனியின் வருமா அதிகரிப்பிற்கு இன்னுமொரு காரணமாகும். கடந்தாண்டில் மாத்திரம் சுங்கத்திணைக்களம் 74 மில்லியன் சட்டவிரோத சிகரட்டுக்களை கைப்பற்றி அவற்றை அழித்து விட்டிருக்கிறார்கள். இவற்றின் மொத்த பெறுமதி 1.2 பில்லியன் ரூபாவாகும்.
கம்பனியின் பிரதம நிறைவேற்று அதிகாரியான ஜேம்ஸ் யமனகா தங்கள் நிறுவனம் வளர்ச்சி, உற்பத்தி, சமூகப் பொறுப்பு ஆகியவற்றை அணிகலன்களாக வைத்து வெற்றிகரமான முறையில் வியாபாரத்தை செய்து கொண்டு வருவதுடன் அரசாங்கத்தின் தேசிய வருமானத்தை அதிரிக்கப்பதற்கும் உதவி வருவதாக கூறினார்.
