அடுத்த தலைவர் யார்? காங்கிரஸில் தொடங்கியது போட்டி


தமிழக சட்டசபை தேர்தல் முடிவு தலைகீழாக இருக்குமானால் தமிழக காங்கிரஸ் தலைவர் தங்கபாலுவின் நாற்காலி பறிக்கப்படுவது உறுதியாகியுள்ளது. கட்டுப்பாடு இழந்து நிற்கும் தமிழக காங்கிரஸ் தலைவர் பதவியை கைப்பற்றுவதில் தலைவர்கள் டில்லியில் காய் நகர்த்தி வருகின்றனர்.
தமிழக காங்கிரஸ் தமிழ் மாநில காங்கிரஸ் இணைப்புக்குப் பின் ஒன்று பட்ட காங்கிரஸ் தலைவராக வாசன் நியமிக்கப்பட்டார். அவர் பதவி ஏற்ற பின் மாநில நிர்வாகிககள் நியமிக்கப் படவில்லை என்ற ஒரு குறையை தவிர கட்சியை பலவீனப்படுத்தும் அளவிற்கு எந்த பிரச்சினையும் ஏற்படவில்லை.
அதன்பின் புதிய தலைவராக கிருஷ்ணசாமி பதவி ஏற்றார். இவர் பதவி ஏற்றும் மாநில நிர்வாகிகள் நியமிக்கப் படவில்லை. இவர் தலைவர் பதவியில் இருந்த போது சட்டசபைத் தேர்தலை காங்கிரஸ் சந்தித்தது. அதன்பின் 2009 ஆம் ஆண்டு லோக்சபா தேர்தலின் போது கிருஷ்ணசாமி தலைவர் பதவியிலிருந்து நீக்கப்பட்டு தங்கபாலு தலைவராக்கப்பட்டார். 
லோக்சபா தேர்தலில் தி.மு.க. கூட்டணியில் 10 எம்.பி ஆசனங்களிலிருந்து 13 ஆசனங்களாக பெற்றுக்கொண்டாலும் ஆறு பேர் மட்டும் தான் எம்.பி.யாக வெற்றி பெற்றனர். நடந்து முடிந்த சட்டசபை தேர்தலில் தி.மு.க. கூட்டணியில் 63 ஆசனங்களை பெற்றாலும் தகுதியில்லாத வேட்பாளர்கள் தேர்வு, வேட்பாளர்கள் தேர்வில் குளறுபடி போன்றவை காரணமாக தங்கபாலுவின் உருவ பொம்மைகள் எரிக்கப்பட்டு காங்கிரசில் கலவரம் நடந்தது.
தேர்தல் முடிவில் காங்கிரஸ் கட்சிக்கு சாதகமான பதில் வந்தால் தான் தங்கபாலு தலைக்கு மேல் தொங்கும் கத்தி விலகும். இல்லையென்றால் அவரது பதவி பறிபோவது உறுதி என்கிறது காங்கிரஸ் வட்டாரம். தேர்தல் முடிவு வெளிவருவதற்கு முன்பே டில்லியில் கோஷ்டி தலைவர்கள் அனைவரும் சோனியாவை சந்தித்து தமிழக காங்கிரஸ் நிலவரத்தை விலாவாரி யாக விளக்கியுள்ளனர். 
தேர்தல் முடிவு வந்த பின் முடிவு எடுக்கலாம் என மேலிடம் காத்திருக்கிறது. இந்நிலையில் அடுத்த தலைவர் யார் என்ற எதிர்பார்ப்பு தொண்டர்கள் மத்தியில் எழுந்துள்ளது. தற்போதைய நிலையில் மத்திய அமைச் சர்கள் வாசன், சிதம்பரம் ஆகிய இரு வரில் ஒருவரை தலைவராக நியமித்தால் தான் கட்சி பலப்படுத்தப்படும் என்ற நிலை உருவாகியுள்ளது.
சிதம்பரத்தை பொறுத்தவரையில் நாட்டின் பாதுகாப்பு உள்ளிட்ட முக் கியத்துவம் வாய்ந்த உள்துறை அமைச்சராக இருப்பதால் அவரால் அப்பதவியை விட்டு விலகி மாநில தலைவர் பதவியை ஏற்றுக்கொள்ள விரும்பமாட்டார். ஆனால் தன் ஆதரவாளரும், கடலூர் எம்.பியுமான கே.எஸ். அழகிரிக்கு தலைவர் பதவியை பெற்றுக்கொடுக்கும் முயற்சியில் சிதம்பரம் ஈடுபட்டுள்ளார்.
“தனக்கு மத்திய அமைச்சர் பதவியும், மாநில தலைவர் பதவியும் சேர்த்துக்கொடுக்க வேண்டும். ஐந்தாண்டுகள் வரை சுதந்திரமாக செயல்படுவதற்கு அனுமதிக்க வேண்டும்” என்பன உள்ளிட்ட நிபந் தனைகளுக்கு மேலிடம் பச்சைக்கொடி காட்ட வேண்டும் என வாசன் விரும்பு கிறார். அவரது விருப்பம் நிறைவேறும் பட்சத்தில் தலைவர் பதவி ஏற்றுக்கெள் வதற்கு அவர் தயாராக இருக்கிறார். 
இரண்டையும் தர டில்லி மேலிடம் மறுக்குமானால் மத்திய அமைச்சர் பதவியில் தொடரவும் தன் ஆதரவாளர் களான எஸ். ஆர். பாலசுப்பிரமணியம், ஞானதேசிகன், பீட்டர் அல்போன்ஸ் ஆகியோரில் ஒருவருக்கு மாநில தலைவர் பதவியை வழங்க அவர் பரிந்துரைப்பார் என்று கூறப்படுகிறது. 
ஆனால் அவரது ஆதரவாளர்களின் ஒட்டுமொத்த விருப்பமும் வாசன் தான் தலைவர் பதவியை ஏற்க வேண்டும் என்பதுதான். மத்திய அமைச்சர் பதவியிலிருக்கும் குலாம் நபி ஆசாத், கட்சியில் அகில இந்திய பொதுச் செயலர் பதவியும் வகிக்கிறார். அந்த அடிப்படையில் வாசன் இரு பதவிகளை வகிக்கலாம் என்று அவரது ஆதரவாளர்கள் தெரிவிக்கின்றனர். 
முன்னாள் மத்திய அமைச்சர் இளங்கோவன், சுதர்சன நாச்சியப்பன், வசந்தகுமார், ஜெயக்குமார் போன்றவர்களும் தலைவர் பதவியை எதிர்பார்த்து டில்லியில் காய் நகர்த்தி வருகின்றனர் என்கிறது காங்கிரஸ் வட்டாரம்.
