முதல்வர் ஜெயலலிதாவுடன் கூடங்குளம்போராட்டக் குழு, நாராயணசாமி சந்திப்பு


சென்னை,
கூடங்குளம் அணு மின் நிலைய விவகாரம் தொடர்பாக முதல்வர் ஜெயலலிதாவை, கூடங்குளம் போராட்டக் குழு வினர் மற்றும் மத்திய அமைச்சர் நாராயணசாமி ஆகியோர் நேற்று சந்தித்து பேசினர்.
முதல்வர் ஜெயலலிதாவை சந்திப்பதற்காக, டாக்டர் உதயக்குமார் தலைமையிலான போராட்டக் குழுவினர் சென்னைக்கு அழைத்து வரப்பட்டனர்.
நேற்று காலை அவர்கள் சாந்தோமிலிருந்து தலைமைச் செயலகம் அழைத்துச் செல்லப்பட்டு அங்கு முதல்வர் ஜெயலலிதாவை சந்தித்தனர். அப்போது தங்களது கருத்துக்கள், கோரிக்கைகளை அவர்கள் முதல்வரிடம் விளக்கினர். தமிழக சட்ட சபையிலும், அமைச்சரவையிலும் அணு மின் நிலையத்தை மூடக் கோரி தீர்மானம் நிறைவேற்ற வேண்டும் என்றும் அவர்கள் கேட்டுக்கொண்டனர்.
அவர்களது கோரிக்கைகள் குறித்து உரிய நடவடிக்கை எடுப்பதாக முதல்வர் உறுதியளித்தார். இதையடுத்து போராட்டக் குழுவினர் விடை பெற்றுச் சென்றனர். இதைத் தொடர்ந்து அமைச்சர் நாராயணசாமி முதல்வரை சந்தித்தார். அவரிடம், கூடங்குளம் அணு மின் நிலையம் குறித்தும் போராட்டம் குறித்தும் நாராணசாமி விவாதித்தார். இடிந்தகரை சென்று வந்தது குறித்தும் விளக்கினார். பின்னர் ஜெயலலிதா கூறியதைக் கேட்டுக்கொண்டார்.
பின்னர் வெளியில் வந்த அவர் கூறுகையில், முதல்வருடன் விவாதித்தது குறித்து பிரதமரிடம் எடுத்துரைப்பேன். இந்த விவகாரத்தில் பிரதமர் தான் இறுதி முடிவு எடுக்க வேண்டும்.
கூடங்குளம் மக்களின் மன நிலை குறித்து முதல்வரிடம் எடுத்துக் கூறினேன். கூடங்குளம் அணு மின் நிலையத்துக்கும் பிரதமரிடம் அனுமதி பெற்று விட்டுச் செல்வேன் என்றார் நாராயணசாமி.
