நிதின் கட்கரி மீது அத்வானி பாய்ச்சல்


உத்தரப் பிரதேசத் தேர்தலையும் ஜார்க்கண்ட் கர்நாடக விவகாரங்களையும் பா. ஜ. க. தலைவர் நிதின் கட்கரி சரியாகக் கையாளவில்லை என்று எல். கே. அத்வானி குற்றம் சாட்டியுள்ளார்.
தனது இணையதள பிளாகில் எல். கே. அத்வானி கூறுகையில், பா. ஜ. க.வில் தற்போதைய சூழ்நிலை உற்சாகமளிக்கக் கூடியதாக இல்லை. உத்தரப் பிரதேச தேர்தலின்போது பகுஜன் சமாஜ் கட்சியிலிருந்து மாயாவதியால் வெளியேற்றப்பட்டவர்களை பா. ஜ. க. வரவேற்றதும், ஜார்க்கண்ட் கர்நாடக விவகாரத்தில் கட்சியின் நிலைப்பாடும் ஊழலுக்கு எதிரான பா. ஜ.க. வின் பிரசாரத்தை மட்டுப்படுத்திவிட்டது.
1984ல் பா. ஜ. க.வுக்கு 2 எம்.பி.க்களே இருந்தனர். தற்போது குறிப்பிடத்தக்க அளவில் எம்.பி.க்களைப் பெற்றுள்ளோம். நாடாளுமன்றத்தின் இரு அவைகளிலும் அருண் ஜேட்லி, சுஷ்மா சுவராஜ் ஆகியோரின் பணிகள் சிறப்பாக உள்ளன.
பல்வேறு ஊழல்கள் காரணமாக ஐக் கிய முற்போக்குக் கூட்டணி அரசு மீது மக்கள் கோபமடைந்துள்ளனர். இந்தச் சூழ்நிலையைப் பயன்படுத்திக் கொண்டு எழுச்சி பெறும் நிலையில் பா. ஜனதா இல்லை, மக்கள் அதிருப்தியடைந்துள்ளனர்.
