மனம்&#39; என்ற சக்தி இருந்ததால் தான் 
மனிதர்&#39; என்று ஆனோம்


‘மனம்’ என்ற சக்தி இருந்ததால்தான் ‘மனிதர்’ என்று ஆனோம். மனம் என்பதை இரண்டாகப் பிரிக்கிறார்கள் உளவியல் அறிஞர்கள். மனம் வெளிமனம் என்றும் உள் மனம் என்றும் இரண்டு பாகங்களாகச் செயல் புரிகிறது.
மனம் என்பதை ஒரு பெரிய மாளிகையாக நினைத்துப் பாருங்கள் வீட்டுக்கு வரும் விருந்தாளிகள், நண்பர்கள் இவர்களை அமர வைத்து உபசரிக்கிறோமே வரவேற்பறை இதுதான் வெளிமனம். இந்த வெளிமனம், வெளியுலகோடு நாம் செம்மையான முறையில் தொடர்பு கொள்ளவும் அன்றாட வாழ்வை நாம் தொந்தரவில்லாமல் வாழவும் செயல்படுகிறது. ஐம்புலன்களை வெளிமனமாகிய அறையின் ஜன்னல்களாகவும், வாசலாகவும் நினைத்துப் பார்க்கலாம்.
இந்த வரவேற்வறையைத் தவிர மாளிகையில் ஏராளமான அறைகள் இருக்கின்றனவே! இந்த அனைத்தையுமே உள்மனம் என்று கொள்ளலாம். உள்ளே இருக்கின்ற மற்ற அறைகள் எந்த நிலைமையில் இருந்தாலும் வரவேற்பறையை அலங்கரித்து வைப்போம். 
நறுமணப்புகை, அலங்காலப் பொருட்கள், சீரான நாற்காலிகள், கம்பள விரிப்பு என்று வரவேற்பறை அலங்காரம் செய்யப்படுவது போல வெளிமனம் முடிந்த அளவு சமுதாயத்திற்குத் தகுந்தபடி தயாராகி இருக்கிறது.
உள்மனமோ வெளிப்பூச்சு அலங்காரங்கள் இல்லாமல் உள்ளது. உள்ளபடி காட்சியளிக்கிறது. மாளிகையின் உட்புறமாகிய உள்மனதில் எத்தனையோ அறைகள் இரகசியங்கள் நிறைந்ததாகவும் அடுத்தவர் கண்களுக்குப் புலப்படாமல் மறைக்கப்பட வேண்டியவை நிறைந்ததாகவும் இருக்கிறது!
கழிவறைகள் குப்பைகள் நிறைந்ததாக இருக்கிறது! அதே சமயம் சமையலறையும், சரக்கு அறையும் இங்கேதான். பூஜையறையும் இங்கேயே! வழிகாட்டியாக விளங்கக்கூடிய அறிவுரை நூலகமும் உள்ளேதான். இன்னும் எத்தனை எத்தனையோ விடயங்களை இந்த மாளிகையின் உள் அறைகளில் தங்கியிருக்கின்றன.
உள்மனம் தூங்குவதில்லை. வெளிமனம் கண்மூடித் தூங்கும்போதும் உள்மனம் விழித்திருந்து கனவுகளை உண்டாக்குகிறது! உள்மனமே கனவுகளின் கருவூலம். தூக்கத்திலும் கூடி மெளனமாக இயங்கி நம்மைக் காப்பதும் இதுவே. தொட்டிலில் குழந்தை கத்தியவுடன் என்ன ஆழமான உறக்கத்திலிருந்தாலும் தாய் திடுக்கிட்டு விழிக்கிறாளே அவளைத் தட்டி எழுப்புவது உள்மனம்தான்.
உடலுறுப்புகள் முக்கியமாக உள்ளுறுப்புகள் வெளிமனதின் அறிவுக்கு அப்பாற்பட்டுத்தான் இயங்குகின்றன. இதயம் துடிப்பதும், மூச்சு விடுவதும் குடலும் வயிறும் சிறுநீரகமும் இயங்கவதும் அறிவுக்குக் கட்டுப்பாட்டா? வெளிமனம் உறங்கும் பொழுதும் இவை தொடர்ந்து இயங்கிக் கொண்டுதான் இருக்கின்றன. 
உள்மனமே பயத்திலே மார்பைப் படபடக்க வைக்கிறது. உள்ளங்கைகளில் வேர்வையை ஆறாய்ப் பெருக்குகிறது தொண்டை அடைக்கிறது. உடலுறுப்புகளின் செய்கையை அதிகரிக்கவோ குறைக்கவோ சக்தி வாய்ந்தது உள்மனமே.
உள்மனமே நினைவுகளின் கருவூலம் ஞாபகங்களின் கோயில், நாம் பிறந்தது முதல் இன்று வரை நடந்த அனைத்தும் ஒன்று விடாமல் உள்ளே பதிவாகியிருக்கிறது. நாம் அடைந்த அனுபவங்கள், அனுபவித்த அதிர்ச்சிகள், சோகங்கள், பயங்கள், சந்தோஷங்கள் எல்லாமே இந்த உள்மனம் என்னும் கணனியில் இருக்கின்றன. 
வெளிமனம் அறியாத எத்தனையோ இரகசியங்கள் இதற்குள்ளே உண்டு. அறிவுக்குப் புலப்படாமல் முட்டாள்தனமாக நாம் செய்யும் சில காரியங்களுக்கு உள்மனத்தின் உந்துதலே காரணமாகும். வெளிமனம் அறியாத இந்த உந்துதல்களை, இந்தக் காரணங்களை வெளிமனம் என்ற அறிவுக்குத் தெரியும்படியாக நாம் கொண்டு வரமுடிந்தால், ‘நம்மையுமறியாமல்’ நாம் செய்யும் செயல்களில் இருந்து மீள முடியும்.
மனசாட்சியின் முக்கிய வாசஸ்தலம் உள்மனமே. பெற்றோரின் கண்டிப்பும், ‘இதைச் செய், அதைச் செய்யாதே என்று கூறிய அறிவுரைகளும் வெளிமடை மறந்திருந்தாலும், உள்மனம் மறப்பதில்லை. கோயிலைத் தாண்டும்போது பக்தி இருக்கிறதோ இல்லையோ நம்மையறியாமல் கன்னத்தில் போட்டுக்கொள்வது உள்மனதின் செயலே. குற்ற உணர்வு நமக்கு ஏற்படுவதற்கும் உள்மனமே மூலகாரணம் அனைத்து மனவியாதிகள் ஏற்படுவதற்கும் உள்மனமே காரணகர்த்தா.
மனதை மாளிகையாகப் பார்த்தோம். வெளிமனம் வரவேற்பறை என்று சொன்னோம். அது வரவேற்பறை மட்டுமல்ல அங்கிருக்கும் காவலாளி கூட. உள்மனம் என்கிற மாளி கைக்குள்ளே நுழைந்துபோக, வரவேற்பறை மற்றும் காவலாளிகளைக் கடந்து செல்ல வேண்டும். 
உள் மனத்திற்கு அனைத்துச் செய்திகளும் போய்ச் சேரும் என்றாலும் வெளிமனம் என்னும் ‘அறிவு’ சோதனை போட்டு உள்ளே அனுப்பும் விடயங்கள் உள் மனத்தில் பெரிய பாதிப்பு ஏற் படுத்துவதில்லை. 
ஒரே ஒரு தொந்தரவு- விடயம் நல்லதாக இருந்தாலும் கூட வெளிமனம் சோதனை செய்யாமல் உள்ளே அனுப்பாது. அதேபோல உள்மனத்தின் ஆற்றலையும், சக்தியையும் வெளிக்கொண்டு வருவதற்கு வெளிமனமே தடையாக மாறிவிடக் கூடும்.
வெளிமனமும் உள்மனமும் பரிபூரணமாக ஒன்றை ஒன்று புரிந்துகொண்டுவிட்டால் மனிதனுக்கு தொந்தரவில்லை.
