தேசத்தின் செழிப்பான முதலீடுகளுக்கு வித்திடும் சிக்கனமும் சேமிப்பும்

இன்று உலக சிக்கன தினம்
கே.ஏ. அலீம்
மனித சமூகம் தோன்றிய காலத்தைப் போன்றே சேமிப்பும் மிகத் தொன் மையானதென வரலாற்றாளர்களும் சமூகவியலாளர்களும் கருதுகின்றனர். மனிதன் தனது வருமானத்தின் ஒரு பகுதியை நுகர்வுக்கும் இருபகுதிகளை முதுலீடுகளுக்கும். எஞ்சும் பகுதியை திடீர் நிகழ்வுத் தேவைகளுக்குமாக சேமிக்க வேண்டுமென அன்பின் பிறப்பிடமான கெளதம புத்தர் உபதேசித்துள்ளார். சிக்கனமாக வாழ்ந்து சேமிப்பின் மூலம் சுபீட்சம் பெறலாமெனும் சிந்தனை புராதன காலத்திலிருந்தே நிலவி வந்துள்ளது.
ஆதி மனிதன் வேட்டைக் காலத்திலிருந்து மேச்சல் யுகத்தைக் கடந்து விவசாய யுகத்தில் அடிவைத்தான். வேட்டையாடிய மாமிசத்தைக் காயவைத்தும் தேனில் ஊறவைத்தும் தேவைக்கேற்ப நுகர்ந்தான். விவசாய யுகத்தில் நெற் குதிர்களை அமைத்து சிக்கன முறையால் நெல்லைச் சேகரித்து வந்ததையடுத்து விவசாயத்திற்காக நீரைச் சேமிக்கவும் பழகினான். வானிலிருந்து விழும் ஒரு துளி நீரையும் கடலில் பாயவிடாது பயன்படுத்தவேண்டும் என மன்னன் பராக்கிரமபாகு கூறினான். அதனை இன்றும் பராக்கிரம சமுத்திரம் நிருபிக்கின்றது.
கி.பி. நாலாம் நூற்றாண்டில் (கி.பி 303-331) ஆட்சிபுரிந்த கீர்த்திஸ்ரீ மேகவர்ன மன்னனால் பொறிக்கப்பட்ட தோனிக்கல் சிலாசனத்தில் பயறு, உளுந்து, சாமை, இறுங்கு போன்ற தானியங்கள் சேமிக்கப்பட்டதாகப் பொறிக்கப்பட்டுள்ளது. இதேபோல ஐந்தாம் தம்புலு அரசன் கால கல்வெட்டுக்களிலும் சேமிப்பின் அவசியம் பற்றிச் செதுக்கப்பட்டுள்ளது. சிக்கனச் சிந்தனையோடு வாழ்க்கை நடாத்துவதற்காக சேமிப்பானது மனித சமுதாயத்தோடு பின்னிப் பிணைந்துள்ளதாக கொள்ளப்படுகிறது.
1924ல் இத்தாலி மிலான் நகரில் நிகழ்ந்த உலக சேமிப்பு வங்கியாளர் மகாநாட்டில் ஒக்டோபர் 31ம் திகதியை உலக சிக்கன தினமாக அனுஷ்டிக்கத் தீர்மானிக்கப் பட்டதை தொடர்ந்து இன்று 84வது முறையாக உலக சிக்கன தினம் அனுஷ்டிக் கப்படுகிறது. சிக்கனமாக வாழ்தல் மீதான கவனத்தை ஈர்ப்பதோடு மட்டுமன்றி உலக சமுகங்களிடையே சிக்கனத்தையும் சேமிப் பையும் ஊக்குவிப்பதுமே உலக சிக்கன தினத்தின் தொனிப் பொருளாகின்றது.
பிரான்ஸ் நாட்டவரான ஹியூக் டெலர்ஸ்ரே என்பார், 1611ல் முதன் முதலாக சேமிப்பு பற்றிய எண்ணக் கருக்களைக் கொண்ட ஒரு கருத்திட்டத்தை எழுத்து வடிவில் முன்வைத்துள்ளார். சேமிப்பு வங்கியென ஏற்றுக்கொள்ளத்தக்க முதலாவது வங்கி 1778ல் ஜேர்மனியில் ஆரம்பிக்கப்பட்டதாகக் கூறப்படுகிறது. 1810ல் ஸ்கொட் லாந்தவரான ஹென்றிடிக்கள் சேமிப்பு நிறுவனமொன்றை ஸ்தாபித்தார். சமூகத்தில் நிலவிய வறுமை, நிதிமுடக்குகள் போன்றவற்றிலிருந்து நிவாரணம் பெறுவதற்காக இந்நிறுவனத்தை அவர் நிறுவினார். நாளடைவில் உலகளாவிய ரீதியில் சேமிப்பு வங்கிகள் கணிசமானளவு நிறுவப்பட்டுச் செயற்படலாயின.
பிரித்தானியரின் குடியேற்றப் பொருளாதார அபிவிருத்திக்கு முதலீட்டாக்கம் அவசியமென உணரப்பட்டது. 19ம் நூற்றாண்டில் இலங்கையில் சேமிப்பு நிறுவனங்கள் உருவாகின. இலங்கையில் சேமிப்பு வங்கிகளை நிறுவிய முன்னோடியாக ஆளுநர் சேர். ரொபர்ட் வில்மட் ஹோட்டின் மற்றும் சேர் பொன்னம்பலம் இராமநாதன் போன்றோர் கருதப்படுகின்றனர்.
1832. 08.06ம் திகதி ஸ்தாபிக்கப்பட்ட இலங்கை சேமிப்பு வங்கி, இலங்கையின் முதலாவது சேமிப்பு வங்கியாகும். இவ்வங்கி கொழும்பு நகரில் உயர்மட்டப் பிரமுகர்களையும் சில வர்த்தகர்களையும் கொண்டமைந்தது. சேமிப்புக் கணக்குகள் தங்கப் பவுண்கள் கொண்டு திறக்கப்பட்டன. வாரத்தில் மூன்று தினங்கள் மட்டுமே இவ்வங்கி இயங்கியது. இலங்கை பிரித்தானியரின் ஆட்சியின் கீழ் இருந்தபோதும் வங்கியின் வளர்ச்சி குன்றியே காணப்பட்டது. ஒரேயொரு கிளை மட்டுமே செயற்பட்டது. வைப்புக்கள் கச்சேரி மூலம் ஏற்கப்பட்டன. சேர் பொன். இராமநாதன் 1885. 04.16ல் அஞ்சல் நிருவாகத்தினுள் அஞ்சலக சேமிப்பு வங்கியை அறிமுகஞ் செய்தார். 1938 செப்ரம்பரில் அஞ்சல் தலைமை அதிபரின் கீழ் சேமிப்புப் பத்திர நிதியம் ஆரம்பிக்கப்பட்டது. 1942ல் இம்முறை விஸ்தரிக்கப்பட்டு இரண்டாம் உலக மகாயுத்தத்துடன் இலங்கை யுத்த சேமிப்பு இய க்கமெனும் ஒரு அமைப்பு உதய மானது.
மறைந்த நிதியமைச்சர் யூ.பி. வன்னிய நாயக்காவினால் தேசிய சேமிப்பு வங்கி பற்றிய மசோதாவொன்று 1969.08.31ல் பாராளுமன்றில் முன்வைக்கப்பட்டதெனினும் மறைந்த கலாநிதி என். எம். பெரேரா கொண்டு வந்த மசோதாவின் பிரகாரம் 1971ம் ஆண்டின் 3ம் இலக்க தேசிய சேமிப்பு வங்கிச் சட்டத்திற்கமைய இலங்கை சேமிப்பு வங்கி சேமிப்புச் சான்றிதழ் நிதியம் தபாலக சேமிப்பு என்பன ஒன்றிணைக்கப்பட்டு 1972.03.16ம் திகதி முதல் தேசிய சேமிப்பு வங்கி அமைக்கப்பட்டன.
நாட்டின் அபிவிருத்திக்காக அந்நிய முதலீடுகள் பயன்படுத்தப்படும் வேளையில் அதன் ஒரு பகுதியேனும் ஒருங்கமைப்புச் செயற்படுவதற்கு சேமிப்பின் அவசியம் வலியுறுத்தப்படுகிறது. ஒரு நாட்டில் சேமிப்பு அதிகரிக்கும்போது முதலீடுகள் பெருகிட உற்பத்தித்துறைகள் வளர்ச்சி பெற வேலை வாய்ப்புகள் வழங்க முடிவதோடு மக்களின் வாழ்க்கைத் தரத்தையும் உயர்த்திட முடிகிறது.
இலங்கை தேசிய சேமிப்பு வங்கி நூற்றுக்கு மேற்பட்ட கிளைகளையும் நாலாயிரத்திற்கு மேற்பட்ட தபாலக சேமிப்புப் பணியகங்களையும் கொண்டுள்ளதோடு நாட்டின் மொத்தச் சேமிப்பில் பெரும்பகுதியை தன்பால் ஈர்த்துக்கொண்டுள்ளது. சிறுசிறு சேமிப்பாளரின் ஆற்றலை விருத்தியுறச் செய்து சேமிக்கும் ஆற்றலைத் தூண்டும் இவ்வங்கி நாட்டின் நிதிச் சந்தையில் சிறப்பு மிக்க நிறுவனமாகவும் பரிணமிக்கின்றது. இதைவிட வர்த்தக வங்கிகளும் பலவகையான சேமிப்புத் திட்டங்களை அறிமுகம் செய்து சேமிப்பை உயர்த்த முயல்கின்றன. 
இன்றைய உலக சிக்கன தினத்தில் நாமும் சிக்கனத்தைக் கடைப்பிடித்து சேமிக்க முயல்வோமாக.
