காஷ்மீர் பகுதியில் இருந்துசீனா வெளியேற வேண்டும்


பாகிஸ்தான் ஆக்கிரமித்திருக்கும் காஷ்மீரப் பகுதியில் இருந்து சீனா வெளியேற வேண்டும் என்று வலியுறுத்தியிருப்பதாக மத்திய பாதுகாப்புத் துறை அமைச்சர் ஏ.கே. அந்தோணி தெரிவித்துள்ளார். நாடாளுமன்றத்தில் இது தொடர்பாக எழுத்துப் பூர்வமாக பதிலளித்துள்ள அந்தோணி, பாகிஸ்தான் ஆக்கிரமிப்பு காஷ்மீரில் சீனாவின் செயல்பாடுகள் குறித்து இந்தியா கவலை தெரிவித்தது.
அப்பகுதியில் எந்த ஒரு நடவடிக்கையும் மேற்கொள்ளக் கூடாது என்றும் வலியுறுத்தப்பட்டிருக்கிறது என்றார். மேலும் எல்லைப் பகுதிகளிலும் பாகிஸ்தான் ஆக்கிரமிப்பு காஷ்மீரிலும், உட்கட்டமைப்பு பணிகளை சீனா மேற்கொண்டு வருவதை இந்தியா அறிந்திருக்கிறது. ஆனால் இந்திய எல்லைக்குள் கடந்த 3 ஆண்டுகளாக சீனா ஊடுருவல் எதனையும் நிகழ்ந்தவில்லை என்றார்.
ஜம்மு காஷ்மீரில் 1962ம் ஆண்டிலிருந்து 38 ஆயிரம் சதுர கிலோ மீட்டரை சீனா ஆக்கிரமித்திருக்கிறது என்றும் பாகிஸ்தான் ஆக்கிரமித்த காஷ்மீரப் பகுதியிலிருந்து 5180 சதுர கிலோ மீற்றர் பரப்பளவை சீனாவுக்கு பாகிஸ்தான் கொடுத்திருக்கிறது என்றும் ஏ.கே. அந்தோணி தமது பதிலில் சுட்டிக்காட்டியுள்ளார். நாட்டின் கிழக்குப் பகுதியில் அருணாச்சலப் பிரதேசத்தில் 90 ஆயிரம் சதுர கிலோமீட்டர் பரப்பு தங்களுக்குரியது என்று சீனா உரிமை கொண்டாடி வருகிறது என்றும் அவர் கூறியுள்ளார்.
