குருத்துவப் பொன் விழாக்காணும் கலைத்தூது மரிய சேவியர் அடிகளார்


ருமறைக் கலா மன்றத்தின் ஸ்தாபகரும் பேராசிரியருமான நீ. மரியசேவியர் அடிகளார் தனது குருத்துவ வாழ்வின் 50 வது ஆண்டு நிறைவை எதிர்வரும் 14ம் திகதி அன்று கொண்டாடுகின்றார். இதனை முன்னிட்டு நாடளாவிய ரீதியில் இயங்கும் 20 பிராந்திய மன்றங்களையும் சேர்ந்த உறுப்பினர்களின் கலை நிகழ்வுகள் அன்று மாலை 6.00 மணிக்கு யாழ். திருமறைக் கலாமன்ற கலைத்தூது மண்டபத்தில் நடைபெறுகின்றன.
1939 ஆம் ஆண்டு டிசம்பர் மாதம் 3 ஆம் திகதி இளவாலையில் பிறந்த அடிகளார் சென்பற்றிக் கல்லூரியில் படித்துக்கொண்டிருக்கையில் தனது 12வது வயதில் யாழ்ப்பாணத்தில் உள்ள புனித மார்ட்டின் குருமடத்தில் சேர்ந்தார். 
1956 ஆம் ஆண்டு கண்டியில் உள்ள அம்பிட்டிய குருமடத்தில் சேர்ந்த இவர் மேற்படிப்பிற்காக 1958 ஆம் ஆண்டில் உரோம் நகர் சென்று 1962 ஆம் ஆண்டில் உரோம் நகரில் அன்றைய திருச்சபையின் தலைவராகவிருந்த பாப்பரசர் 6வது சின்னப்பரால் குருவாக திருநிலைப் படுத்தப்பட்டார். 
உதவிப் பங்குத் தந்தையாக மன்னார் மறை மாவட்டத்தில் தனது குருத்துவப் பணியை தொடர்ந்த அவர் புங்குடுதீவு நாரந்தனை, உடும்பிராய் அச்சுவேலி குருநகர் போன்ற இடங்களில் பங்குத்தந்தையாகப் பணி ஆற்றினார்.
பாதுகாவலன் பத்திரிகையிலும் உதவி ஆசிரியராகப் பணிபுரிந்தார். சிறந்த பிரசங்கியாக விளங்கிய இவரின் தமிழ் ஆர்வத்தை கண்ட அன்றைய ஆயர் திபோகுப்பிள்ளை ஆண்டகை இவரை சென்னையில் உள்ள அண்ணாமலை பல்கலைக்கழகத்திற்கு தமிழில் பாண்டித்தியம் பெற அனுப்பிவைத்தார். அங்கு புலவர் பட்டம் பெற்ற இவர் மீண்டும் நாடுதிரும்பினார்.
இன்று இலங்கையில் 20 கிளைகளும் ஐரோப்பிய நாடுகளில் 12 கிளைகளும் பரப்பி ஆலவிருட்சம் போல் வளர்ந்து கலைவழி இறை பணியாற்றும் திருமறைக் கலாமன்றம் இவரது எண்ணக்கருவில் உதயமாகியது. இவர் உரும்பிராயில் பங்குத்தந்தையாக இருந்த காலத்தில் 1965 ஆம் ஆண்டு உருவாக்கப்பட்டதுதான் திருமறைக் கலாமன்றம். 
ஆரம்பத்தில் சிறிய நாடகக் குழுவாக ஆரம்பிக்கப்பட்ட மன்றம் யாழ். மறை மாவட்டத்தில் உள்ள பல பங்குகளை சேர்ந்த கலைஞர்களை உள்வாங்கி கிறிஸ்து இயேசுவின் பாடுகள் மரணம் உயிர்ப்பை சித்தரிக்கும் பாஸ்கு நாடகத்தை உருவாக்கி யாழ்ப்பாணம் கோட்டை மைதானத் திடலிலும் மற்றும் பங்குகளிலும் மேடைகளிலும் நடத்த ஆரம்பித்தது இன்று 47 ஆண்டுகளாக பாங்கு நாடகம் மட்டுமன்றி நாட்டுக்கூத்து, இசை நாடகம், மெளன நாடகம் இலக்கிய நாடகம், சரித்திர நாடகம் நகைச்சுவை நாடகம் என எல்லா வகையான நாடகங்களையும் நடத்தி வருகிறது.
1971 ஆம் ஆண்டு முதல் 1988 ஆம் ஆண்டு வரை லண்டன், ஜெர்மன் போன்ற நாடுகளில் உயர் கல்வியை மேற்கொண்ட காலத்தில் 1983 இல் இடம்பெற்ற இனக்கலவரம் சாரணமாக இடம்பெயர்ந்து சென்ற தருமறைக் கலாமன்றக் கலைஞர்கள் பலரும் ஐரோப்பிய நாடுகளில் வசித்து வந்தனர். இவர்களை சந்தித்த அடிகளார் அந்தந்த நாடுகளில் திருமறைக் கலாமன்றத்தின் கிளைகளை அமைத்தார். கிறிஸ்தவ வரலாற்றில் கலாநிதிப் பட்டம் பெற்ற இவர் ஜெர்மன் மொழியில் சைவ சித்தாந்தத்திலும் கலாநிதிப் பட்டம் பெற்றார். சரளமாக ஜெர்மன், பிரெஞ்சு, இத்தாலி, ஸ்பனிஸ், கிரீக், லத்தின் மொழிகளை பேசும் அடிகளார் பன்மொழி புலமை பெற்றவராவார்.
நாடு திரும்பியபின் ஐரோப்பிய நாடுகளில் உள்ள மன்றங்களுடனும் கலைஞர்களுடனும் தொடர்பை ஏற்படுத்த ஓர் இணைப்புச் செயலகத்தை 1992 ஆம் ஆண்டு கொழும்பில் ஆரம்பித்தார். 
இலங்கையில் புரையோடிப்போயிருந்த இனப்பிரச்சினைக்கு கலையின் ஊடாக என்ன செய்யலாமென்று சிந்தித்த அடிகளார் திருமறைக் கலாமன்றத்தை இனமத மொழி பேதமற்ற ஒரு கலைக் குடும்பமாக உருவாக்கினார். 
சிங்கள, தமிழ், முஸ்லிம் கலைஞர்கள், எழுத்தாளர்கள், புத்தீவிகள் அனைவரையும் ஒன்றுதிரட்டி கருத்தரங்குகளை நடத்தி புரிந்துணர்வை ஏற்படுத்தினார். பேராசிரியர் சரத் சந்திரா, மிரண்டா ஹேமலா போன்றோருடன் இணைந்து &#39;அசோகா&#39;, &#39;தர்சனா&#39;, &#39;கி.பி. 2000&#39; போன்ற மெளன இசை நாடகங்களை கொழும்பிலும், யாழ்ப்பாணத்திலும் சமாதானத்திற்காக நடத்திய பெருமை இவருக்குண்டு. 
அதுமட்டுமன்றி கலைப்பாலம் அமைத்து கடல் கடந்த நாடுகளிலும் எம் கலைஞர்களை வைத்து நிகழ்வுகளை நடத்திய பெருமை இவருக்குண்டு. இவரது கலைப்பணியை கெளரவிக்கும் முகமாக இவருக்கு கலைத்தூது என்ற பட்டம் வழங்கப்பட்டது.
யாழ்ப்பாணம், இளவாலை, வன்னி, வவுனியா, மன்னார், திருகோணமலை, மட்டக்களப்பு, அப்புத்தளை, கொழும்பு, அநுராதபுரம், கண்டி, இரத்தினபுரி, அம்பாந்தோட்டை, காலி, மாத்தறை, மொனராகலை, அவிசாவளை, பாணந்துறை போன்ற பகுதிகளில் பல்லினக் கலைஞர்களை கொண்ட குழுவினர் &#39;நாங்கள் ஒரு குடும்பம்&#39; கலைக்குடும்பம் என்ற வகையில் கலைப்பணி ஆற்றி வருகின்றார்கள். இவர்கள் அனைவரும் அடிகளாரின் பயிற்சிப் பாசறையில் வளர்ந்தவர்கள் என்பது குறிப்பிடத்தக்கதாகும்.
&#39;கலைத்தூது&#39; பேராசிரியர் நீ மரியசேவியர் அடிகளாரை பிரதம ஆசிரியராகக் கொண்டு யாழ். திருமறைக் கலாமன்றத்தினால் வெளியிடப்படும் &#39;கலைமுகம்&#39; கலை இலக்கிய சமூக இதழாக வெளிவந்து கொண்டிருக்கிறது. ஆங்கிலத்திலும் தமிழிலும் பல நூல்களை எழுதியுள்ள அடிகளார் திருமறைக் கலாமன்றத்தினால் மேடையேற்றப்பட்ட பல நாடகங்களின் கதை வசனங்களையும் பாடல்களையும் எழுதியுள்ளார்.
இவரது கலைப்பணியை கருத்தில் கொண்ட யாழ். பல்கலைக்கழகம் 2010 ஆம் ஆண்டு இவருக்கு கெளரவ பட்டம் வழங்கி சிறப் பித்துள்ளது. கடந்த 50 ஆண்டு காலமாக தனது குருத்துவ வார்த்தைப்பாட்டில் நிலைத்து நின்று தனது வாழ்நாளில் பெரும் பகுதியை கலைக்காக கலை வளர்ச்சிக்காக கலைஞர்களின் முன்னேற்றத்திற்காக உழைத்து வரும் பேராசிரியர் அருட்பணி நீ. மரியசேவியர் அடிகளாரின் குருத்துவப் பொன் விழா 14.07.2012 சனிக்கிழமை காலை திருப்பலியுடனும் மாலை கலை நிகழ்வுகளுடனும் நடைபெறுகின்றமை குறிப்பிடத்தக்கது.

