ஆவணி அவிட்டம்


ஆவணி அவிட்டம் இந்த ஆண்டு ஆடி மாதம் பெளர்ணமி நாளில் வந்துள்ளது.
ஆவணி அவிட்டம் என்பது ஒரு ஆண்டுச் சடங்காகும். உபநயனம் செய்து கொண்ட பிராமணர் ஆடி அல்லது ஆவணி மாதங்களில் அவிட்டம் நட்சத்திரத்தினோடு கூடிய பெளர்ணமியில் கடைபிடிக்கும் வழிபாடாகும்.
முன்பெல்லாம் ஆவணி மாதம், அவிட்டம் நட்சத்திரத்தில் ஆவணி அவிட்டம் கொண்டாடப்பட்டு வந்தது. திதி, நட்சத்திரங்கள், கிரக நிலைகள் மாறும் போது சில சமயம் ஆவணி அவிட்டம் ஆடி மாதத்திலும் வருவது உண்டு. அதுபோலதான் இந்த ஆண்டும் ஆவணி அவிட்டம் ஆடி மாதம் வந்துள்ளது.
ஆவணி அவிட்டம் அன்று உபநயனம் செய்து பூணூல் அணிந்து கொண்டவர்கள் தங்களது பூணூலை புதுப்பித்துக் கொள்ளும் பண்டிகையான ஆவணி அவிட்டமாகும்.
ஆவணி அவிட்டம் என்பது ரிக், யசுர் வேதிகள் கொண்டாடும் தினமாகும். சாம வேதிகள் பிள்ளையார் சதுர்த்தி தினத்தில் கொண்டாடுவர். இது ஓர் கூட்டு வழிபாடு ஆகும். இந்நாளில் அனைவரும் ஆற்றங்கரையிலோ குளக்கரையிலோ குளித்து இத்தகைய சடங்கினை உருவாக்கிய இருடிகளுக்கு நன்றி கூறி தர்ப்பணம் செய்வர்.
தந்தை இல்லாதவர்கள் தங்கள் மூதாதையருக்கு எள்ளும் அரிசியும் நீரில் கொடுத்து தர்ப்பணம் செய்வர். பின்னர் தாங்கள் அணிந்துள்ள பூணூலைப் புதுப்பிப்பதோடு தங்கள் வேதங்களைப் படிக்கவும் தொடங்குவர். இந்த பூணூலும் கள்ளப் பூணூல், பிரம்மச்சாரி பூணூல், கிரஹஸ்தர் பூணூல், சஷ்டிஅப்த பூர்த்தி பூணூல் என்று 4 வகைப்படும்.
சமஸ்கிருதத்தில் இதனை உபாகர்மா என்று கூறப்படுகிறது. இதன் பொருள் தொடக்கம் என்பதாகும். இன்றைய தினம் வேதங்களை படிக்க துவங்க நல்லநாள் எனக் கொள்ளலாம்.
இந்த பூணூல் போடும் சடங்கு பிராமணர்கள் மட்டும் அல்லாமல் வேறு பல சமுதாயத்தினரும் கடைபிடிக்கின்றனர். பூணூல் போட்டுக் கொள்ளும் ஆண் பாலகன் அந்தஸ்திலிருந்து பிரம்மச்சாரி அந்தஸ்த்திற்கு உயர்த்தப்படுகிறான். அதன் பின் அவன் வேதங்கள் கற்றுத்தேற வேண்டும். பிரம்மச்சாரிய விரதத்தை கடைப்பிடிக்க வேண்டும்.
உபநயன விழா நடத்தி பூணூல் போடப்பட்டுவிட்டால் அதை கழற்றக் கூடாது. ஆனால், விழா ஏதுமின்றி ஆவணி அவிட்டம் தினத்தன்று மட்டும் சாஸ்திரத்துக்காகப் போடப்படும் பூணூலை கழற்றிவிடலாம். இதைத்தான் கள்ளப் பூணூல் என்கிறார்கள்.
திருமணமாகாதவர்களுக்கு பிரம்மச்சாரி பூணூல் போடப்படும். பிரமச்சாரி பூணூலிலும், கள்ளப் பூணூலிலும் 3 நூல்கள் இணைந்து கட்டப்பட்டு அதன் நடுவில் பிரம்ம முடிச்சு போடப்பட்டிருக்கும். திருமணமானவர்களுக்கான கிரஹஸ்தர் பூணூல் போடப்படும். இதில் 6 நூல்கள் இணைந்து கட்டப்பட்டிருக்கும்.
60 வயதான பின், சஷ்டி அப்த பூர்த்தி என்று அழைக்கப்படும். அறுபதாம் கல்யாணம் முடிந்தவர்களுக்கு சஷ்டி அப்தி பூணூல் அணிவிக்கப்படும். இதில் 9 நூல்கள் இணைத்து கட்டப்பட்டிருக்கும். ஆவணி அவிட்ட தினத்தன்று ஆற்றங்கரையில் சென்று (இல்லை என்றால் வீட்டில் குளித்துவிட்டு) நீராடிவிட்டு அவரவர்கள் குல வழக்கப்படி பூஜை செய்துவிட்டு பழைய பூணூலை கழற்றி விட்டு புதிய பூணூலை அணிந்து கொள்வார்கள்.
