கடன் தொல்லையிலிருந்து மீள்வதற்காகவே சின்னத்துரை இந்திரேஸ்வரனை கழுத்து நெரித்து கொலைசெய்தேன்: சந்தேகநபர்


மனைவியின் நகைகள் அடகு வைக்கப்பட்டிருந்தன, பெருந்தொகையான கடன் இருந்தது. இதனால் பல்வேறு பிரச்சினைகளுக்கு முகம் கொடுக்க வேண்டி ஏற்பட்டது. எனவே கடன் தொல்லையிலிருந்தும், ஏனைய பிரச்சினைகளிலிருந்தும் மீள்வதற்காகவே நண்பனான சின்னத்துரை இந்திரேஸ்வரன் என்பவரை கழுத்தை நெரித்து படுகொலை செய்தேன். இவ்வாறு இக் கொலையுடன் தொடர்புடைய சந்தேக நபர் பொலிஸில் ஒப்புதல் வாக்குமூலம் அளித்துள்ளார்.
கடந்த வாரம் கொழும்பு புறக்கோட்டை பகுதியில் பாராளுமன்ற உறுப்பினர் செல்வம் அடைக்கலநாதனின் மைத்துனரான 57 வயதுடைய இந்திரேஸ்வரன் காணாமல் போனார். அவர் கடந்த 31 ஆம் திகதி நானோயா பகுதியில் சடலமாக மீட்கப்பட்டதுடன், கடந்த 03 ஆம் திகதி சந்தேகத்தின் பேரில் ஒருவர் கொழும்பு புறக்கோட்டை பொலிஸாரால் கைது செய்யப்பட்டார். இவ்வாறு கைது செய்யப்பட்ட சந்தேக நபரே இவ்விதம் வாக்குமூலம் அளித்ததாக புறக்கோட்டை பொலிஸ் நிலைய பொறுப்பதிகாரி பிரதான பொலிஸ் பரிசோதகர் பிரியந்த திக்கோவிட்ட தெரிவித்தார்.
இச்சம்பவம் தொடர்பில் மேலும் தெரியவருவதாவது,
கொலைசெய்யப்பட்ட நபரும் சந்தேக நபரும் நெருங்கிய நண்பர்கள். கொலையுண்ட நபர் அடகுவைத்து மீட்கமுடியாமல் இருக்கும் நகைகளை மீட்டெடுத்து அதனை விற்பனை செய்து வருவதை தொழிலாகக் கொண்டிருந்தார். சம்பவ தினமான கடந்த 30 ஆம் திகதி சந்தேக நபர் ஒரு தொகை நகை இருப்பதாகவும் அதனை மீட்பதற்கு வருமாறும் அவருக்கு அழைப்பு விடுத்திருந்தார்.
நண்பனின் அழைப்பை ஏற்று 33 இலட்சம் ரூபாய் பணத்துடன் புறக்கோட்டைக்கு வந்த இந்திரேஸ்வரனை அவருடைய நண்பர் தனது காரில் கொட்டிகாவத்தை பகுதிக்கு அழைத்துச் சென்று அங்கு அவரின் கழுத்தை நெரித்து கொலை செய்துள்ளார். இவ்வாறு கொலை செய்த பின்னர் சடலத்தை காரில் கொண்டு சென்று நானோயா பகுதியில் வீசிவிட்டு வந்துள்ளார்.
கொலை செய்யப்பட்ட நபரின் கையடக்கத் தொலைபேசியில் பதிவாகியிருந்த தொலைபேசி இலக்கத்தினூடாகவும் பொலிஸாருக்கு கிடைத்த மேலும் பல தகவல்களின் அடிப்படையிலும் குறித்த சந்தேக நபர் கடந்த 04 ஆம் திகதி கைது செய்யப்பட்டார். அவரிடம் மேற்கொள்ளப்பட்ட விசாரணைகளின் பின்னர் அவரிடமிருந்து 23 இலட்சம் ரூபா பணத்தினையும் கொலை செய்யப்பட்டவரிடமிருந்து எடுக்கப்பட்ட நான்கு மோதிரங்களையும் பொலிஸார் மீட்டுள்ளனர். சந்தேக நபர் 33 இலட்சத்தில் 10 இலட்சத்தை சிலருக்கு கொடுக்கவேண்டிய கடனை அடைத்துள்ளதுடன் அடகுவைத்திருந்த மனைவியின் நகைகளையும் மீட்டுள்ளதாக சந்தேக நபர் வாக்குமூலம் அழித்துள்ளதாகவும் பொலிஸார் தெரிவித்தனர்.


