99 வது வயதில் பிறந்த நாளை கொண்டாடியஸ்ரீல. சு. க. முன்னாள் பாராளுமன்ற உறுப்பினர்


(இங்கிரிய தினகரன் நிருபர்)
ஸ்ரீல. சு. க. மூலம் பாராளுமன்றத்துக்கு தெரிவு செய்யப்பட்டு தொடர்ச்சியாக 21 வருடங்கள் பாராளுமன்ற உறுப்பினராக இருந்து வந்த களுத்துறை மாவட்டத்தின் மத்துகம தொகுதியின் முன்னாள் பாராளுமன்ற உறுப்பினரான தயா ரீ பஸ்குவல் கடந்த 9/6/2011 இல் தமது 99 வது பிறந்த நாளைக் கொண்டாடினார்.
1956 இல் மத்துகம தொகுதியில் ஸ்ரீல. சு. க. வேட்பாளராகப் போட்டியிட்டு தெரிவு செய்யப்பட்டு 1977 இல் நடைபெற்ற அனைத்து பாராளுமன்றத் தேர்தல்களிலும் இவர் வெற்றியீட்டியமை குறிப்பிடத்தக்கதாகும்.
99 வயதை அடைந்து விட்ட போதிலும் யாருடைய உதவியுமின்றி வீட்டில் நடமாடி வரும் இவர் சிறந்த தேகாரோக்கியத்துடனேயே காணப்படுகின்றார். மத்துகம, ஊரகொடயைச் சேர்ந்த தொன் தாவித் பஸ்குவல், கன்னங்கர கோரலாகே தொன்பேமா தம்பதியருக்கு 1912-06-09 இல் மூத்த மகனாகப் பிறந்த இவர் எஸ். டபிள்யூ. ஆர். டி. பண்டாரநாயக்க ஐ. தே. கே. விலிருந்து விலகி ஸ்ரீல. சு. கட்சியை ஆரம்பித்த பின்னர் மத்துகம தொகுதியின் கட்சி நடவடிக்கைகள் இவரிடம் ஒப்படைக்கப்பட்டது.
பாராளுமன்ற உறுப்பினராக இருந்த காலத்தில் பஸ் மூலமே இவர் பாராளுமன்றத்துக்கு போய் வந்தார். வாகன வசதி, வாசஸ்தல வசதி இருக்கவில்லை.
தமது சம்பளத்தை வறுமை நிலையில் இருந்த மக்களுக்காகவே செலவு செய்தார். பிரதி அமைச்சராகவும், பதில் அமைச்சராகவும் இவர் பதவி வகித்துள்ளார். (ஐ)
