அதிகாரிகளின் 8 வங்கி பெட்டகங்களில்1,000 சவரன் தங்க நகைகள் சிக்கின


கிரனைட் முறைகேடு வழக்கில் அதிகாரிகளின் 8 வங்கி பெட்டகங்களில் லஞ்ச ஒழிப்பு பொலிஸார் அதிரடி சோதனை நடத்தினார்கள். இந்த சோதனையில் சுமார் ஆயிரம் சவரன் தங்க நகைகள் மற்றும் சொத்து முதலீடு ஆவணங்கள் சிக்கின.
மதுரை மாவட்டம் மேலூர் பகுதியில் நடந்த கிரனைட் மோசடி வழக்கு தமிழகத்தையே பெரும் பரபரப்புக்குள் ளாக்கி உள்ளது. இந்த வழக்கில் தமிழ் நாடு கனிமவள நிறுவனத்தின் முன்னாள், இந்நாள் அதிகாரிகள் 21 பேர் சிக்கி உள்ளனர்.
சென்னையில் ஐ.ஏ.எஸ். அதிகாரிகள் மதிவாணன், காமராஜ் உட்பட 6 பேர் மீது லஞ்ச ஒழிப்புப் பொலிஸார் வழக்குப் பதிவு செய்துள்ளனர். சென்னையில் அந்த 6 அதிகாரிகள் வீடுகளிலும் மற்றும் தமிழ் நாடு முழுவதும் 34 இடங்களில் நேற்று முன்தினம் லஞ்ச ஒழிப்புப் பொலிஸார் சோதனை நடத்தினார்கள். மொத்தம் 10 மாவட்டங்களில் ஒரே நேரத்தில் இந்த சோதனை வேட்டை நடத்தப்பட்டது.
இந்த சோதனையில் அதிகாரிகளின் 13 வங்கிக் கணக்கு லாக்கர்கள் கண்டறியப்பட்டன. இவற்றில் 8 வங்கிக் கணக்கு பெட்டகங்களில் அதிகாரிகள் சோதனை போட்டார்கள். 
சென்னை, திருச்சி, சேலம், பாளையங்கோட்டை, பரமக்குடி ஆகிய ஊர்களில் இந்த சோதனை மேற்கொள்ளப்பட்டது.
சென்னையில் ஐ.ஏ.எஸ். அதிகாரி காமராஜ் மற்றும் கனிமவள நிறுவன அதிகாரி புருசோர்த்தமன் வங்கி லாக்கரும் திறந்து சோதனை போடப்பட்டது. காமராஜின் வங்கி லாக்கர் காலியாக இருந்தது.
மீதி உள்ள 7 பெட்டகங்களில் நடந்த சோதனையில் 1000 சவரன் தங்க நகைகளும், 10 கிலோவுக்கு மேல் வெள்ளிப் பொருட்களும் மற்றும் சொத்து முதலீடு ஆவணங்களும் சிக்கியதாக இலஞ்ச ஒழிப்புப் பொலிஸ் உயர் அதிகாரி ஒருவர் தெரிவித்தார்.
