கண்டி - மாத்தளை இரவு நேர பஸ் சேவை சீரின்மையால் மக்கள் அவதி


(ஹாரிஸ்பத்துவ குறூப் நிருபர்)
கண்டி-மாத்தளை நகரங்களுக்கு இடையே இரவு நேர பஸ் சேவைகள் சீராக இடம்பெறாமை காரணமாக மேற்படி இரு நகரங்களுக்கு மிடையே இரவு 8.00 மணிக்குப் பின்னர் பயணிப்போர் மிகவும் கஷ்டங்களுக்கு உட்பட வேண்டிய நிர்ப்பந்தத்துக்கு ஆளாகின்றனர். 
அன்றாடம் தொழிலகங்களுக்கு செல்வோர் பல்வேறு அலுவல்கள் நிமித்தம் வெளியூர் சென்று திரும்புவோர் மற்றும் பிரத்தியேக வகுப்புகள் முடிந்து வீடு செல்லும் மாணவ, மாணவியர் போன்றோரே இதன் காரணமாக அவதிக்குள்ளாகின்றனர்.
மேற்படி நகரங்களுக்கிடையே இரவு நேர புகையிரத சேவைகளும் இடம் பெறாமையால் பயணிகள் மேலும் கஷ்டங்களை எதிர்கொள்கின்றனர். ஆகவே குறைந்த பட்சம் இரவு 10.00 மணி வரையாவது கண்டி-மாத்தளை நகரங்களுக்கிடையேயான பஸ் சேவைகள் நீடிக்கப்படும் பட்சத்தில் இடையில் உள்ள அம்பதென்ன, அக்குறணை, அளவத்துகொட, வரக்காமுற, கூம்பியாங்கொட ஆகிய பிரதேச மக்கள் நன்மை அடைவார்கள். (ஐ-ஞ)
