தொண்டர் நிறுவன அதிகாரியாக நடித்தவர் போலி நகைகளுடன் தலைமறைவு


(பத்தனை குறூப் நிருபர்)
தன்னை ஒரு தொண்டர் நிறுவன அதிகாரி என அறிமுகப்படுத்திக் கொண்ட ஒரு நபர் பெருந் தோட் டத்தில் பெண் தொழிலாளரை ஏமாற்றி தங்க நகைகளை கொள்ளை அடிப்பதாக எண்ணிக் கொண்டு ரோல்ட் கோல்ட் ஆபரணங்களுடன் தலைமறைவான சம்பவம் ஒன்று டிக்கோயாவில் இடம்பெற்றது.
அண்மையில் டிக்கோயா பட்டில் கல தோட்டத்திற்கு வந்த பெரும் பான்மை சமூகத்தைச் சேர்ந்த ஒரு நபர், தான் ஒரு தொண்டர் நிறுவன அதிகாரி எனவும் டொயலட் வசதி இல்லாதவர்களுக்கு அதனைக் கட்டிக்கொள்ள காசு அல்லது செக் தருவதாகவும் கூறியுள்ளார். இதனை நம்பிவிட்ட ஒருவர் மூலமாக மேலும் 4, 5, பெண்கள் அறிமுகமாகியுள்ளனர்.
பின்னர் மறுநாள் காலை அட்டன் போஸ்ட் ஆபீஸ¤க்கு அருகாமையில் உள்ள தனது காரியாலயத்திற்கு வந்து சந்திக்குமாறு கூறியுள்ளார். அதேபோல் அங்கு சென்ற அனைவருக்கும் ஓட்டலில் சப்பாடு முதலியன வாங்கிக் கொடுத்துள்ளான். அன்றையதினம் பிற்பகல் டிக்கோயாவில் தொண்டர் நிறுவனத்தின் நடன புரோக்ராம் ஒன்று நடைபெற உள்ளதாகவும் அங்கு நடனமாட வரும் பெண்களுக்கு அணிவதற்காக தங்களுடைய நகைகளை கழற்றித் தருமாறும், நடனம் முடிய திருப்பி தந்துவிடுவதாகவும் கேட்டுள்ளார்.
இதனை நம்பிவிட்ட 3 பெண்கள் தங்களின் காது, கழுத்தில் உள்ளவற்றைக் கொடுத்துவிட ஒரு பெண் மாத்திரம் தனது தங்கச் சங்கிலியை கழற்ற மறுத்துவிட்டார். கிடைத்த நகைகளை சுருட்டிக்கொண்டு அந்நபர் கம்பி நீட்டிவிட்டான். செல்லுமுன், அனைவரும் அவ்விடத்திலேயே இருக்குமாறும் நடனமாதுகள் வரச் சுணங்குவதால் அட்டனுக்குச் சென்று அவர்களை கூட்டி வருவதாகவும் கூறியுள்ளான்.
நல்லவேளை அவன் சுருட்டிச் சென்றது அனைத்துமே ரோல்ட் கோல்ட் நகைகளே. (ஐ)
